text:
གཅིག
ཐོག་མར་གློག་བརྙན་ནང་གི་འཁྲབ་ཚིག་དུམ་བུ་ཞིག་ལ་རོལ་བར་བྱ།
“…… སློབ་གཙོ། སློབ་གྲོགས་སེ་མེན་ལགས། ཁྱོད་ཀྱིས་མ་བཤད་ན་ང་ལ་བདེན་དཔང་ཅི་ཡང་མེད་པས། ངས་སློབ་གྲོགས་ཧེལ་མེལ་དང་བྷོར་ཐི། ཇེམ་སིན་གསུམ་ལ་ཆད་པ་གཅོད་ཐབས་བྲལ། ངས་སློབ་གྲོགས་ཇོར་ཅི་ལ་ཡང་ཆད་པ་མི་གཅོད། ཁོ་ནི“བྷོར་ཏི་པར”བརྩི་ཆོག་པའི་སློབ་གྲོགས་གཅིག་པུ་དེ་རེད། ངས་སློབ་གླིང་གི་མགོ་ཁྲིད་ཚོགས་པར་ཁྱོད་རང་སློབ་གྲྭ་ལས་འཕུད་དགོས་པའི་བསམ་ཚུལ་འདོན་རྒྱུ་ཡིན། རྒྱུ་མཚན་ནི་ཁྱོད་ཀྱིས་རྫུན་གཏམ་ནས་བདེན་དོན་གསང་བར་བྱེད།
བགྲེས་པོ། ཡིན་ན་ཡང་གྲོགས་པོ་གཡོ་འཚོང་མི་བྱེད།
སློབ་གཙོ། དགོངས་པ་མ་ཚོམ། ཁྱོད་ཀྱིས་ཅི་ཟེར་ངས་གོ་མ་སོང་།
བགྲེས་པོ། དགོངས་དག་ཞུས་མ་ཞུས་མེད། ངས་ཁྱོད་གུ་ཡངས་ལ་གཏོང་མི་སྲིད། ཚོགས་འདུ་འདི་ནི་ཅི་འདྲའི་སྐྱུག་བྲོ་བ་ཞིག་རེད་ཨང་།
སློབ་གཙོ། སྐུ་ཞབས་ལགས། སྐད་ཆ་སོམས་ལ་ཤོད། འདི་ནི་སློབ་གྲྭ་ཡིན་པ་ལས་དམག་སྒར་མ་རེད། སློབ་གྲོགས་སེ་མེན་ལགས། འདི་ནི་མཐའ་མཇུག་གི་གོ་སྐབས་ཡིན། ཁོ་ཚོ་དོན་གྱིས་སུ་སུ་རེད།
བགྲེས་པོ། སྐུ་ཞབས་སེ་མེན་ལ་གོ་སྐབས་དེ་འདྲ་དགོས་དོན་མེད། ཁོ་ལ“བྷོར་ཏི་པའི”རྟགས་དེ་རྒྱག་དགོས་དོན་མེད། དེ་ནི་ཅི་ཞིག་རེད་དམ། ཁྱོད་ཚོས་བརྩི་སྲུང་བྱེད་པའི་གདམས་ངག་ནི“བྱིས་པ་ཚོ། གྲོགས་པོ་གཡོ་འཚོང་བྱོས་ལ་རང་ཉིད་སྲུངས། མིན་ཚེ་ཁྱོད་རང་ཐལ་བའི་རྡུལ་དུ་བརླག་ངེས”ཞེས་པ་དེ་ཡིན་ནམ། སྐུ་ཞབས་ལྷན་རྒྱས། གནད་དོན་བྱུང་བའི་ཚེ། ལ་ལ་འབྲོ་ཞིང་ལ་ལ་བཀྱེད། སེ་མེན་གྱིས་མེ་ཡི་ཚ་དབལ་ལ་གདོང་གཏོད་དུས། ཇོར་ཅི་ནི་ཨ་ཕའི་ཨམ་ཕྲག་ནང་དུ་བསྐུངས་ནས་འདུག ཡིན་ན་ཡང་། ཁྱོད་ཀྱིས་ཅི་ཞིག་བྱེད་ཀྱིན་ཡོད་དམ། ཁྱོད་ཀྱིས་ཇོར་ཅི་ལ་བྱ་དགའ་སྩོལ་ཞིང་སེ་མེན་རྡུལ་དུ་བརླག་པར་རྩོམ།
སློབ་གཙོ། སྐུ་ཞབས་ལགས། ཁྱོད་ཀྱིས་བཤད་ཚར་སོང་ངམ།
བགྲེས་པོ། ག་ལ་ཚར། ཁ་ལྕེ་སྦངས་མགོ་བརྩམས་པ་ཙམ་ཡིན། ངས་བྷོར་ཏི་སློབ་གྲྭ་ནས་མཐར་ཕྱིན་པའི་སྐྱེས་བུ་སུ་སུ་ཡིན་པ་མི་ཤེས། ཐའོ་ཧྥི་དང་བྷོ་ཨིན། ཐེལ་སོགས་སུ་ཡིན་ཡང་རུང་། གང་ལྟར། ཁོ་ཚོའི་སྙིང་སྟོབས་ཤི་ཚར་འདུག རྩ་བ་ནས་ཚར་འདུག ཁྱོད་ཀྱིས་གསོ་སྐྱོང་བྱེད་བཞིན་པ་ནི་ཙི་གུའི་རུ་དཔུང་ཞིག་རེད། གྲོགས་པོ་བཙོངས་ནས་རང་ངོ་སྲུང་མཁན་ཁྱུ་ཞིག་རེད། གལ་ཏེ་ཁྱོད་ཀྱིས་སྦྲུལ་གསོས་ནས་འབྲུག་ཏུ་གཏོང་བར་བསམ་ཡོད་ན། ཁྱོད་ཀྱིས་བསམ་བློ་ཡག་པོ་གཏོང་དགོས་པར་འདུག རྒྱུ་མཚན་ནི་ཁྱོད་ཀྱིས་སློབ་གླིང་འདིས་རྒྱུན་འཁྱོངས་བྱེད་བཞིན་པའི་སྙིང་སྟོབས་གསོན་པོ་ཞིག་རྨེག་མེད་དུ་འཇོམས་བཞིན་འདུག དངོས་ནས་ཞབས་འདྲེན་རེད་ཡ། ཁྱོད་ཚོས་དེ་རིང་ང་ལ་སྟོན་བཞིན་པའི་ལྟད་མོ་འདི་ནི་ཅི་ཞིག་ཡིན་ནམ། དེ་རིང་གཤིས་བཟང་གི་བུ་རབ་ཉག་གཅིག་ཡོད་པ་ནི་ངའི་གམ་དུ་ཙོག་སྡོད་པའི་བྱིས་པ་འདི་རེད། ངས་ཁྱོད་ལ་གསལ་པོར་བཤད། བྱིས་པ་འདིའི་རྣམ་ཤེས་ལ་དྲི་ངན་ཅི་ཡང་འགོས་མེད་པ་ཤ་སྟག་རེད། ངས་དེ་ཇི་ལྟར་ཤེས་ཤེ་ན། མི་ཞིག་གིས་ཁོ་རང་རྔན་བསླུ་བྱེད་བསམ་གྱིན་འདུག ངས་དེ་སུ་ཡིན་མི་བཤད། འོན་ཀྱང་སེ་མེན་ལ་གཡོ་འགུལ་ཅི་ཡང་མེད་པར་རང་སེམས་ཀྱི་དྲང་བདེན་སྲུང་།
སློབ་གཙོ། (མདུན་ཅོག་རྡུང་བཞིན་དུ) ཁྱོད་རང་ཚད་ལས་བརྒལ་ཐལ།
བགྲེས་པོ། (ཡར་ལངས་ཞོར་དུ) ཚད་ལས་བརྒལ་བ་ཞེས་པ་ནི་ཅི་འདྲ་ཞིག་ཡིན་པ་ངས་ཁྱོད་ལ་བཤད། ཁྱོད་ཀྱིས་ཚད་ལས་བརྒལ་བ་ནི་ཅི་འདྲ་ཞིག་ཡིན་པ་གཏན་ནས་ཤེས་ཀྱིན་མི་འདུག ངས་ཁྱོད་ལ་དཔེ་ཞིག་སྟོན་བསམ་མོད། ང་ད་ལྟ་ལོ་ན་ཤིན་ཏུ་བགྲེས་ཤིང་། ལུས་སེམས་རབ་ཏུ་ངལ། མིག་ཀྱང་རྩ་བ་ནས་ཞར་ཡོད་པ་རེད། གལ་ཏེ་ལོ་ལྔ་ཡི་ཡར་སྔོན་ཡིན་ཚེ། (མདུན་ཅོག་རྡུང་ནས) ངས་མེ་མདའ་ཁུར་ནས་ཡོང་ངེས། ཁྱོད་ཀྱིས་རང་གིས་སུ་ཞིག་ལ་སྐད་ཆ་བཤད་ཀྱིན་ཡོད་པ་ཤེས་སམ། ང་ནི་འཇིག་རྟེན་གྱི་དར་རྒུད་སྣ་ཚོགས་མཐོང་མྱོང་བའི་མི་ཞིག་ཡིན། ཁྱོད་ཀྱིས་ཤེས་སམ། སྔོན་ཆད་ངའི་མིག་ཞར་མེད། ངས་ལོ་གཞོན་གསར་བུ་མང་པོ་གཡུལ་ངོར་ཞུགས་ཏེ། རྐང་ལག་འགད་རྫས་ཀྱིས་གས་ཤིང་གཏོར་བ་མཐོང་མྱོང་། ཡིན་ན་ཡང་། དེ་དག་ཡོད་ཚད་སྐྱུག་བྲོ་བའི་རྣམ་ཤེས་ལྟ་བུའི་འཇིགས་སུ་རུང་བ་ཞིག་མ་རེད། རྣམ་ཤེས་ལ་རྐང་ལག་ཡོད་མི་སྲིད། ཁྱོད་ཀྱིས་འདི་ལྟར་བྱས་པ་ནི་འདི་འདྲའི་བྱིས་པ་ཡག་པོ་ཞིག་དབྱུག་རྡུང་གི་ཁྱི་གུ་བཞིན་ཡུལ་ལ་བརྫངས་པ་ཙམ་རེད་འདོད་ཀྱིན་ཡོད་དམ། ངས་བལྟས་ན་ཁྱོད་ཀྱིས་ཁོའི་རྣམ་ཤེས་ལ་སྲོག་ཁྲིམས་བཅད་པ་རེད། ཅིའི་ཕྱིར། རྒྱུ་མཚན་ནི་ཁོ་རང་བྷོར་ཏི་པ་ཞིག་མིན་པས་རེད་དམ། བྷོར་ཏི་པ། བྱིས་པ་འདི་རྨེག་མེད་དུ་བཏང་ཚེ་ཁྱོད་ནི་བྷོར་ཏིའི་ཁྱི་སྐྱག་རེད། ཁྱོད་ཚོ་ཚང་མ་བྷོར་ཏིའི་ཁྱི་སྐྱག་རེད། ཧེལ་མེལ། བྷོར་ཐི། ཇེམ་སིན། ཁྱོད་ཚོ་གང་དུ་ཙོག་ནས་བསྡད་ཡོད་ཀྱང་ཆོག གང་ལྟར་ཁྱོད་ཚོས་ཕ་རོ་མ་རོ་ཟོ།
སློབ་གཙོ། (མདུན་ཅོག་རྡུང་བཞིན་དུ) སྐུ་ཞབས་ཁྱོད་མར་ཙོག་ཅིག
བགྲེས་པོ། ངས་ད་དུང་བཤད་མ་ཚར། ང་འདིར་ཡོང་དུས། “སྣེ་ཁྲིད་པའི་འབྱུང་གནས”ཞེས་པ་ལྟ་བུའི་ཚིག་ཟུར་ཞིག་གོ་བྱུང་། ཨ་ཙི། ཡག་ལག་ཆག་རལ་དུ་གྱུར་པའི་ཚེ་ན། འབྱུང་གནས་ནི་འཇིག་འགྲོ་བ་རེད། དེ་འཇིག་ཚར་འདུག འཇིག་ཚར་འདུག འགྲོ་བ་མིའི་རིགས་ཀྱི་གསར་སྐྲུན་པ། སྣེ་ཁྲིད་པའི་གསར་གཏོད་མཁན། ཁྱོད་ཀྱིས་བསྐྲུན་པ་ནི་སྣེ་ཁྲིད་པ་ཅི་འདྲ་ཞིག་ཡིན་པར་མཉམ་ཞོག་ཅིག དེ་རིང་སེ་མེན་གྱིས་ཅི་ཡང་མ་བཤད་པ་འདི་འགྲིག་མི་འགྲིག་ངས་མི་ཤེས། འོན་ཀྱང་། ངས་ཁྱོད་ལ་ཐེ་ཚོམ་མེད་པར་བརྗོད་ཆོག་པ་ནི། ཁོས་མི་གཞན་པ་གཡོ་འཚོང་བྱས་པ་ལ་བརྟེན་ནས་རང་གི་མདུན་ལམ་སྙེག་པ་གཏན་ནས་མི་སྲིད། གྲོགས་པོ་ཚོ། འདིའི་མིང་ལ་དྲང་བདེན་ཟེར་བ་རེད། འདིའི་མིང་ལ་དཔའ་གདེང་ཟེར་བ་རེད། འདི་ནི་ད་གཟོད་སྣེ་ཁྲིད་པར་འཛོམས་དགོས་པའི་ཆ་རྐྱེན་རེད། ད་ལྟ་ང་ནི་མི་ཚེའི་བཞི་མདོར་སླེབས་ཡོད་པ་རེད། ངས་ལམ་གང་ཞིག་འགྲིག་པ་དང་གང་ཞིག་མི་འགྲིག་པ་གསལ་པོར་ཤེས། དེ་ལ་ཐེ་ཚོམ་ཅི་ཡང་མེད། ངས་གསལ་པོར་ཤེས། འོན་ཀྱང་ང་ལམ་དེ་ལ་མི་འགྲོ། གཏན་ནས་མི་འགྲོ། ཅིའི་ཕྱིར་ཞེ་ན། ཡང་དག་པའི་ལམ་དེར་བགྲོད་པ་ནི་ཤིན་ཏུ་དཀའ་སྡུག་ཆེ་བ་ཞིག་རེད། ཡིན་ན་ཡང་། སེ་མེན་ཡང་ལམ་གྱི་བཞི་མདོ་ཞིག་ལ་སླེབས་ཡོད་པར་མ་ཟད། ཁོས་ཡང་དག་པའི་ལམ་དེ་གདམ་གསེས་བྱས་ཟིན། རྩ་དོན་དང་ལྡན་ལ་རང་གཤིས་དོད་པའི་ལམ་དེ་བགྲོད་པར་བྱེད། ཁོ་ལ་ཁོའི་འགྲུལ་བཞུད་ཀྱི་རྒྱུན་སྐྱོང་དུ་འཇུག་རོགས། ཁོའི་མདུན་ལམ་ནི་ཁྱེད་ཅག་གི་ལག་ཏུ་ཚུད་ཡོད་པ་རེད། ལྷན་རྒྱས། དེ་ནི་རིན་ཐང་ལྡན་པའི་མདུན་ལམ་ཞིག་རེད། ང་ལ་ཡིད་ཆེས་བྱེད་རོགས། ཁོའི་ལམ་དེ་མི་བཅོམ་པར་སྲུང་སྐྱོབ་བྱེད་རོགས། བརྩེ་བས་གཟིགས་རོགས། ནམ་ཞིག་ཁྱེད་ལ་ང་རྒྱལ་སྐྱེ་ངེས། ངས་ཁག་ཐེག་བྱེད་ཆོག ……”
ལྷིང་འཇགས་ཀྱི་དུས་ཡུན་ཐུང་ངུ་ཞིག་རྫོགས་རྗེས། ཚོགས་ར་ཡོངས་སུ་ཐལ་མོའི་རྡེབ་སྒྲས་ཁེངས་པ་དང་། མཇུག་མཐར་སློབ་གྲྭའི་མགོ་ཁྲིད་ཚོགས་པས་སེ་མེན་གྱིས་འགན་ཅི་ཡང་འཁུར་མི་དགོས་པ་དང་། ཇོར་ཅི་ལ་བསྟོད་པ་ཅི་ཡང་མེད་པ། སློབ་མ་གཞན་གསུམ་ལ་སྐབས་སུ་སློབ་གྲྭ་ནས་མི་འཕུད་པར་ལྟ་རྟོག་བྱེད་པའི་ཆད་པ་གཅོད་རྒྱུའི་ཐག་བཅད། (མུ་འགོད)
གཉིས།
དེ་ནས་གློག་བརྙན་འདིའི་བརྒྱུད་རིམ་ཉུང་བསྡུས་ཤིག་ངོ་སྤྲོད་པར་བྱ།
སེ་མེན་ནི་ཁྱིམ་ཚང་གི་འཁོས་ཀ་ཞན་ཡང་བསླབ་འབྲས་ཕུལ་དུ་བྱུང་བས། སློབ་གྲྭའི་གཟེངས་དངུལ་ཐོབ་ནས“སྣེ་ཁྲིད་པའི་འབྱུང་གནས”སུ་གྲགས་པའི་ཨ་རིའི་སློབ་འབྲིང་བྷོར་ཏི་ཞེས་པར་ཞུགས་ཡོད། ཁོའི་སློབ་གྲོགས་རྣམས་ནི་རྒྱུ་ཅན་འབྱོར་ལྡན་གྱི་བུ་ཕྲུག་རྐྱང་རྐྱང་ཡིན་པས། ཁོ་རང་གྲོགས་མེད་ཁེར་རྐྱང་གི་ཚུལ་དུ་ལུས་ཡོད།
ནངས་མོ་ཞིག་ལ་སློབ་གཙོས་རླངས་འཁོར་འཇོག་དུས། རླངས་འཁོར་འཇོག་སའི་ཀླད་ལ་དབུགས་ལྒང་ཆེན་པོ་ཞིག་བཏགས་འདུག་པ་དང་། སྟེང་དུ་སློབ་གཙོར་ཟུར་ཟ་བྱེད་པའི་རི་མོ་ཞིག་བྲིས་ཡོད་པ་མཐོང་། སློབ་གཙོས་དབུགས་ལྒང་དབྲལ་བ་དང་དེའི་ནང་དུ་བླུགས་པའི་དཀར་རྩི་རྣམས་སློབ་གཙོ་དང་སློབ་གཙོའི་རླངས་འཁོར་གྱི་སྟེང་དུ་འཕྱོ། སེ་མེན་དང་ཇོར་ཅི་གཉིས་ཀྱིས་དོན་དག་དེའི་མགོ་སློང་མཁན་སུ་སུ་ཡིན་པ་དངོས་སུ་མཐོང་མྱོང་བས། སློབ་གཙོས་ཁོ་གཉིས་ལ་མི་དེ་དག་སུ་ཡིན་བཤད་དགོས་པར་གསུང་། ཐ་ན་སེ་མེན་ཟུར་དུ་བཀག་ནས་སློབ་གྲྭར་ལོ་རེར་ཧྭ་བོར་ཏི་སློབ་ཆེན་ལ་གེགས་མེད་དུ་སྐྱེལ་ཆོག་པའི་སྐལ་རེ་ཡོད་པ་སླུ་བྱེད་དུ་དྲངས་ནས་ཁ་ཚིག་དྲིས་ཀྱང་། སེ་མེན་གྱིས་མ་བཤད་པས། སེ་མེན་ལ་རྒྱབ་རྩ་ཅི་ཡང་མེད་པའི་གཉོམ་སོ་དེ་བཟུང་ནས། མ་བཤད་ན་སློབ་གྲྭ་ནས་འཕུད་རྒྱུ་ཡིན་པའི་འཇིགས་སྐུལ།
སྐབས་དེ་ནི་ཨ་རིའི་དྲིན་གཟོ་དུས་ཆེན་ལ་ཁེལ་ཡོད་པས། སློབ་མ་རྣམས་ཡུལ་ལ་ལོག སེ་མེན་ནི་ཕ་ཡུལ་ཁ་ཐག་རིང་བ་དང་ཁྱིམ་གྱི་ཕ་ཡར་དང་འབྲེལ་བའང་མི་བཟང་བས། ཡུལ་ལ་མ་ལོག་པར་ངལ་གསོའི་ཁོམ་གསེང་དུ་ལས་ཀ་ཞིག་བཙལ། ལས་ཀ་ནི་བགྲེས་པོ་ཞར་བ་ཞིག་ལ་ཉིན་གཉིས་ལ་བདག་སྐྱོང་བྱེད་རྒྱུ་དེ་ཡིན། མ་གཞི་བགྲེས་པོ་ནི་ཚ་མོ་བཟའ་ཟླ་གཉིས་དང་མཉམ་དུ་འཚོ་བ་རོལ་བཞིན་ཡོད་ཀྱང་། བཟའ་ཟླ་གཉིས་དང་མཉམ་དུ་དྲིན་གཟོའི་དུས་ཆེན་རོལ་ཏུ་འགྲོ་མ་འདོད་པས། བཟའ་ཟླ་གཉིས་ཀྱིས་གནས་སྐབས་ཀྱི་བདག་སྐྱོང་བྱེད་མཁན་ཞིག་མི་བཙལ་ག་མེད་བྱུང་། ཡིན་ན་ཡང་། བགྲེས་པོ་ལ་ཁོ་རང་གི་འཆར་གཞི་ཡོད་དེ། ཁོའི་འཆར་གཞི་ནི་ཉིའུ་ཡོག་གི་མགྲོན་ཁང་ཆེ་ཁག་ཏུ་སོང་ནས་བཟའ་བཏུང་ཕུན་སུམ་ཚོགས་པར་རོལ་བ་དང་། བུད་མེད་མཛེས་མ་ཞིག་དང་དགའ་བདེར་རོལ་བ། རླངས་འཁོར་ཡ་མེད་ཅིག་བསྐོར་ནས་བང་གིས་རྒྱུག་པ། མཇུག་མཐར་གཞན་གྱི་ཁུར་པོ་འབའ་ཞིག་ཏུ་གྱུར་པའི་རང་གི་ཚེ་སྲོག་གི་རྒྱུན་གཅོད་པ་བཅས་སོ། །
སེ་མེན་ནི་ཁོ་དང་མཉམ་དུ་ཉིའུ་ཡོག་ལ་མི་འགྲོ་ག་མེད་བྱུང་ཡང་། ཉིན་གཉིས་ཀྱི་འབྲེལ་འདྲིས་ཀྱི་ཁྲོད་ནས་ཁོས་བགྲེས་པོ་ནི་སྔོན་ཆད་ཨ་རིའི་སྲིད་འཛིན་གྱི་བློ་འདོན་པ་བྱས་མྱོང་བའི་དམག་དཔོན་ཞིག་ཡིན་ལ། དཔའ་ངར་ལྡན་ཞིང་ཉམས་མྱོང་ཕྱུག་པ། སྤྲོ་མཚར་ལ་མཁས་པར་མ་ཟད། རིམ་བཞིན་ཚོར་བ་སྐྱེན་ཞིང་རང་བཀུར་ཆེ་བ། རང་གི་དངོས་ཡོད་དང་མ་འོངས་པར་སྐྱོ་སྣང་དང་ཁེར་སྡུག་གིས་ཁེངས་པ་ཞིག་ཡིན་པའང་ཤེས། བགྲེས་པོས་ཀྱང་སེ་མེན་ནི་བལྟས་མ་ཐག་ཉམ་ཆུང་ཞིང་བག་འཁུམ་པ། ངང་རྒྱུད་འཇམ་པ། སེམས་གསོ་དང་སྙིང་རྗེ་དགོས་པ་ཞིག་ཏུ་སྣང་ཡང་། དོན་གྱིས་ཁ་དན་ཚིག་ལ་གནས་ཤིང་རང་སེམས་ཀྱི་བདེན་པ་སྲུང་བ། བཟོད་བསྲན་ཆེ་ཞིང་དཀའ་བ་ཐེག་པ། གཞན་ལ་བསྟུན་ཅིང་རང་གཤིས་ཀྱང་མི་འདོར་བའི་བྱིས་པ་སྙིང་ཉེ་བ་ཞིག་ཡིན་པ་རྟོགས་པས། ཉིའུ་ཡོག་གི་འགྲུལ་བཞུད་དེ་དང་དེའི་ཁྲོད་ཀྱི་དོན་དག་གང་མང་བརྒྱུད་མཐར་གཉིས་ཀ་གྲོགས་པོར་གྱུར། མཐའ་མཇུག་སེ་མེན་གྱིས་ཚེ་མཇུག་གི་འགག་འཕྲང་ལ་འཕྲད་པའི་བགྲེས་པོའི་སྲོག་བསྐྱབས་པར་མ་ཟད། བགྲེས་པོ་འགག་འཕྲང་དེ་ལས་ཐར་བར་གྲོགས་བྱས་ཤིང་། བགྲེས་པོས་ཀྱང་མི་ཚེའི་འགག་འཕྲང་ཞིག་ལ་འཕྲད་པའི་སེ་མེན་གྱི་རྒྱབ་རྩ་ནས་ལངས་ཏེ། ཁོའི་དཀའ་གནད་སེལ་རོགས་བྱས།
གློག་བརྙན་འདིའི་གཏམ་རྒྱུད་ཀྱི་འཕེལ་རིམ་ནི་འདི་འདྲ་ཞིག་རེད། ཞིབ་ཏུ་གློག་བརྙན་དེ་ལ་བལྟས་པས་འཐུས་ན་འདིར་སྐད་ཆ་ལྷག་མ་མི་སྤྲོ་བར་བྱ།
གསུམ།
གློག་བརྙན་འདི་ལས་བསྟན་པའི་མི་ཚེ་དང་འཇིག་རྟེན་གྱི་ལྟ་བའི་རིན་ཐང་།
གློག་བརྙན་འདིའི་ཁ་བྱང་ལ《བུད་མེད་ཀྱི་དྲི་ཞིམ》ཞེས་འདོགས་དོན་ནི་བགྲེས་པོ་དེས་མིག་གིས་མི་མཐོང་ན་ཡང་། བུད་མེད་ཀྱི་དྲི་ཞིམ་ལ་བརྟེན་ནས་བུད་མེད་གང་དེའི་སྐྲ་མདོག་དང་ངོ་མདངས། གཟུགས་གཞི། ཐོབ་ཐང་སོགས་དཔག་ནུས་པའི་ཆ་དེ་དང་འབྲེལ་ཡང་། འདི་ནི་སྐབས་ཀྱི་བརྗོད་བྱ་ལ་མ་འབྲེལ་བའི་ཟུར་གྱི་སྐད་ཆ་ཁོ་ནའོ། །
སྤྱིར་བཏང་མི་གཤིས་ཀྱི་མཛེས་སྡུག་ཅིག་སྲུང་བ་ནི་སློབ་གསོའི་དམིགས་ཡུལ་འགངས་ཆེན་ཞིག་ཏུ་བརྩི་འོས་ལ། སློབ་རའི་གླིང་ག་ནི་མི་གཤིས་ཀྱི་མཛེས་སྡུག་ལ་མྱུ་གུ་འབུས་ཤིང་ལང་ཚོ་རྒྱས་སའི་ཞིང་ས་གཤིན་པོ་ཞིག་ཡིན་འོས། མིག་མདུན་གྱི་ཁེ་ཕན་ཁོ་ན་གཙིགས་སུ་འཛིན་པའི་དེང་གི་དུས་འདིར། སློབ་གྲྭའི་དམིགས་འདུན་ཡང་རིམ་བཞིན་དངོས་ཡོད་ཀྱི་རྒྱལ་ཕམ་གཉེར་བའི་ངོས་སུ་ཕྱོགས་ཏེ། མ་གཞིའི་མཛེས་སྡུག་དྭངས་གཙང་གི་ཁོར་ཡུག་དེ་ལ་འགྱུར་ལྡོག་བྱུང་དང་འབྱུང་བཞིན་པ་རེད། དེ་བས་གློག་བརྙན་གྱིས་སློབ་མ་ལོ་ཆུང་ཞིག་རང་གི་མི་གཞིའི་རྩ་དོན་སྲུང་ངམ་མདུན་ལམ་གྱི་ཁེ་ཕན་སྙེག་པའི་གདམ་གསེས་ཀྱི་འགང་འཕྲང་ལ་གཏད་དེ་དེ་འདྲའི་སློབ་གསོ་དང་སྤྱི་ཚོགས་ཀྱི་གནད་དོན་ཞིག་ལྟད་མོ་བ་རྣམས་ཀྱི་མིག་མདུན་དུ་དྲངས་ཡོད། དེ་ཡང་སེ་མེན་གྱིས་དོན་དག་བཟོ་མཁན་གྱི་སློབ་གྲོགས་དེ་དག་སུ་སུ་ཡིན་པ་བཤད་ཚེ། རང་ཉིད་ཀྱི་ཕུགས་འདུན་མངོན་འགྱུར་བྱེད་ཐུབ་ཀྱང་། དེ་ནི་གྲོགས་པོ་གཡོ་འཚོང་བྱས་པ་ལ་བརྟེན་ནས་འགྲུབ་པ་ཡིན་པས། རང་སེམས་ཀྱི་ཀུན་སྤྱོད་རྩ་དོན་དང་འགལ་ཞིང་། ཡང་སློབ་གྲོགས་དེ་དག་གི་མིང་སློབ་གཙོ་ལ་འདོན་སྤྲོད་མ་བྱས་ཚེ། རང་ཉིད་ཀྱི་ཕུགས་འདུན་མངོན་འགྱུར་བྱེད་ཐུབ་པ་ལྟ་ཅི། མ་འོངས་པར་སློབ་གྲྭ་དང་གཏན་དུ་བྲལ་ཏེ་ནམ་ཡང་སྤྱི་ཚོགས་ཀྱི་འགྲན་རྩོད་ཁྲོད་ནས་མགོ་འགྱོགས་པའི་རེ་བ་དང་བྲལ་བ་རེད།
དེ་ན་སློབ་གླིང་གི་སློབ་མ་འགའི་པྲ་ཚག་གི་བྱ་སྤྱོད་ཅིག་ལས། བྱ་སྤྱོད་དེར་འབྲེལ་བ་སྤུ་ཙམ་ཡང་མེད་པའི་སློབ་མ་ཡ་རབས་ཤིག་དེ་འདྲའི་མི་ཚེའི་དཀའ་གནད་ཅིག་ལ་གཏད་དགོས་དོན་གང་རེད། དྲི་བ་དེ་ནི་གློག་བརྙན་འདིས་ང་ཚོར་བཏོན་པའི་དྲི་བ་གལ་ཆེན་ཞིག་རེད། དོན་གྱིས་སློབ་མ་པྲ་ཚག་དེ་དག་སུ་སུ་ཡིན་པ་སློབ་གཙོའི་སེམས་སུ་ཡང་གསལ་པོ་ཡིན། ཁོས་རང་ཉིད་ཀྱི་དབང་གྲགས་མངོན་འདོད་དམ་ཅི་ཞིག་གི་དབང་གིས་དོན་དག་དེ་རྩད་གཅོད་བདེན་ཐུབ་ཅིག་བྱེད་འདོད་པ་ལ་བསམ་ཤེས་བྱེད་མི་ཐུབ་པ་ཅི་ཡང་མེད་ཀྱང་། ཁོས་ཇོར་ཅིའི་འབྱོར་ཕྱུག་ལྡན་པའི་ཨ་ཕ་བེད་སྤྱད་དེ་ཇོར་ཅི་ལ་གྲོགས་པོ་གཡོ་འཚོང་བྱེད་དུ་བཅུག་ཅིང་། སེ་མེན་གྱི་འཁོས་ཀ་ཞན་པའི་གནས་ཚུལ་ལ་གཞིགས་ཏེ་ཁོའི་མདུན་ལམ་སྤྱད་ནས་འཇིགས་སྐུལ་བ་ནི་ཅིས་ཀྱང་བསམ་དགོས་པ་ཞིག་ཡིན་ཏེ། སློབ་གཙོས་ཕྱོགས་གཅིག་ནས་བྷོར་ཏི་སློབ་གྲྭས་འཛིན་པའི་བདེན་སྐྱོང་དང་སྤོབས་པའི་སྙིང་སྟོབས་ངག་ལ་འདྲེན་རྐྱང་བྱས་ཤིང་། ཕྱོགས་གཞན་ཞིག་ནས་ཇོར་ཅི་དང་ལྷག་པར་སེ་མེན་ལ་ཁོའི་མི་གཤིས་སུ་གྲུབ་པའི་བདེན་སྐྱོང་དང་སྤོབས་གདེང་གི་སྙིང་སྟོབས་ལ་རྒྱབ་འགལ་བྱེད་དགོས་པར་སྐུལ། ང་ཚོའི་སློབ་གསོའི་ཁོར་ཡུག་ཏུ་གནད་དོན་འདི་དང་འདི་འདྲ་ནི་རྒྱུན་དུ་འབྱུང་བཞིན་ཡོད་པས། ཕ་མ་དང་དགེ་རྒན་དུ་གྱུར་པ་ཚང་མས་བསམ་རི་བར་འདུག
གནད་དོན་དེར་གློག་བརྙན་གྱིས་ལན་འདི་འདྲ་ཞིག་བསྐྱོན་ཡོད་དེ། བགྲེས་པོའི་སྐད་ཆ་གཡར་ན“ཁོས་གྲོགས་པོ་གཡོ་འཚོང་བྱས་པ་ལ་བརྟེན་ནས་རང་གི་མདུན་ལམ་སྙེག་པ་གཏན་ནས་མི་སྲིད། གྲོགས་པོ་ཚོ། འདིའི་མིང་ལ་དྲང་བདེན་ཟེར་བ་རེད། འདིའི་མིང་ལ་དཔའ་གདེང་ཟེར་བ་རེད། འདི་ནི་ད་གཟོད་སྣེ་ཁྲིད་པར་འཛོམས་དགོས་པའི་ཆ་རྐྱེན་རེད།” དགེ་རྒན་དང་ཕ་མ། རྒན་རབས་པར་གྱུར་པ་དག་གིས་བྱིས་པའི་མི་གཤིས་ཀྱི་མཛེས་པ་དེ་དག་ལ་སྲུང་སྐྱོབ་དང་གཅེས་སྤྲས་བྱེད་དགོས། དེ་ནི་ད་གཟོད་མི་ཞིག་གི་མི་གཞིའི་རིན་ཐང་ཡིན་ལ། མི་རིགས་ཤིག་དང་རྒྱལ་ཁབ་ཅིག་གི་ཤེས་དཔལ་གྱི་གཟི་མདངས་ཀྱང་རེད། ང་ཚོས་སྲོག་ལ་བབས་ཀྱང་སྲུང་འོས་པའི་རིན་ཐང་རེད། །
རྩོམ་སྒྲིག་པ། མཁའ་མཚོ་སྐྱིད།


c: text/html

text:
འདི་ནི་དྲ་འབུའི་ནད་དུག་འགོག་བྱེད་ཀྱི་མཉེན་ཆས་ཞིག་རེད་ལ། ཁྱེད་ཀྱི་གློག་ཀླད་ལ་ནད་དུག་ཚབ་ཆེན་འགོས་ཡོད་ཚེ་འདིས་ངེས་པར་དུ་རྩ་འགོག་གཏོང་གི་རེད།
Click here འདིར་གནོན་ནས་ཕབས་ལེན་གནང་རོགས། to Download full version.
ནང་འཇུག་བྱས་རྗེས་ཡིག་སྣོད་ལས་དྲི་བ་ Decline དང་ Trail གཉིས་ལས་ Decline ཞེས་པ་དེ་གདམས་དགོས།
དེ་རྗེས་ཟུར་གྱི་པར་རིས་ལྟར་ Register ཞེས་པར་གནོན་དགོས། དེ་ནི་ཁྱེད་ཀྱིས་མཉེན་ཆས་ཨ་མ་ཁ་འབྱེད་ཚེ་གཤམ་གྱི་སྡེ་ཚན་གསུམ་པོ་གང་ཞིག་ཡོད་ན་ཐབས་ལམ་སྔོན་ཞུས་ལྟར་གནང་དགོས།
དེ་རྗེས་ཡིག་སྣོད་ཨ་མ་ནས་ MalwareBytes.Anti-Malware ཞེས་པ་ཁ་འཕྱེ་ནས་དེའི་ནང་གི་ཡིག་སྣོད་ OMFGWTFBBQ ལ་གཉིས་གནོན་བྱ་ཚེ་ཟུར་གྱི་པར་རིས་དེ་འཆར་ཡོང་བས་དེའི་ནང་གི་གོང་གི་ཨང་གྲངས་དེ་ Register གྱི་མིང་ནང་དང་། གཤམ་གྱི་ཨང་གྲངས་དེ་གསང་གྲངས་ནང་དུ་འཇུག་རྗེས་ཁྱེད་ཀྱི་མཉེན་ཆས་འདི་ཆ་ལག་ཡོངས་སུ་ཚང་བ་ཡིན།

robotstxt: allowed

filter: keep


text:
|
གཅིག ཁྱུང་པོ་སྤུང་སད་ཟི་ཙེ། མི་འདི་རིག་པ་རྒོད་ཅིང་གཡོ་འཕྲུལ་ཆེ་བ། མངོན་ཤེས་ལྟ་བུའི་རྗེས་དཔག་དང་གཏན་ཚིགས་ལ་མཁས་ཤིང་། སྐབས་དེའི་ཆབ་སྲིད་ཀྱི་གོ་ས་མཐོ་ཤོས་ཀྱི་གྲས་ཡིན། འདིས་གཙང་གི་རྒྱལ་པོ་མར་མུར་གྱི་མགོ་བཅད་ཅིང་། གཙང་གི་དུད་ཁྱིམ་ཉིང་ཁྲི་ཙམ་བཙན་པོ་ལ་ཕུལ་ཞིང་། བཙན་པོས་དེ་ཕྱིར་གནང་ནས་གཙང་གི་མངའ་འབངས་ཀྱི་བདག་པོར་བསྐོས། མི་འདིས་བཙན་པོའི་སྐུ་སྲོག་སྐྱབས་པའི་ལོ་རྒྱུས་ཡོད། མཐར་བཙན་པོ་སྲོང་བཙན་ལ་ངོ་ལོག་ཅིང་རང་གི་ཆབ་སྲིད་བུའི་ལག་ཏུ་སྟེར་ནས་རིགས་རྒྱུད་ཕྱི་མ་རྣམས་གོ་གནས་ཉམས་མོས་སུ་མི་འགྲོ་བའི་ཆེད་དུ་རང་གི་མགོ་རང་གིས་བཅད་དེ་བཙན་པོའི་ཕྱག་ཏུ་བསྐུར།
གཉིས། སེང་གོ་མྱི་ཆེན། མི་འདི་དྭགས་པོ་ལ་དམག་དྲངས་མཁན་གྱི་དམག་དཔོན་ཞིག་ཡིན་ཞིང་། རྒྱལ་བློན་འཛོམས་པའི་དབུས་སུ་དྭགས་པོར་འགྲོ་རྒྱུའི་ཁས་བླངས་ཤིང་། དམག་ཤུགས་དང་དཔའ་མཛངས་གཉིས་ལྡན་གྱི་མི་ཞིག་ཡིན་ལ། འདིའི་བློན་པོ་ཞིག་གིས་ཉིན་གཅིག་ལ་དྭགས་པོ་བརྒྱ་བསད་པའི་ལོ་རྒྱུས་ཡོད། འདིས་དྭགས་པོ་དབང་དུ་བསྡུས་པའི་སྐབས་སུ །འབངས་ཀྱི་ཁ་ནས། སེང་གོ་མྱི་ཆེན་གྱིས།། དྭགས་ཀྱི་བསེན་མཁར་ལ།། མདུང་མོ་ཐབས་གཅིག་གིས།། འབྲོང་མོ་ཐང་གང་ཐོབ།། ཅེས་པར་གྲགས། འདི་ལ་བཙན་པོས་གོ་གནས་ཆེན་པོ་སྤྲད་ཡོད་ཅིང་། འདིས་བླངས་པའི་ཁྱུང་པོ་སྤུང་སད་ལ་ཤགས་ལན་བཏབ་པའི་མགུར་ཞིག་ཀྱང་ཡོད།
གསུམ། མང་པོ་རྗེ་ཞང་སྣང་། མི་འདི་མགུར་ལ་མཁས་ཤིང་བློ་རིག་བཀྲ་ལ་མཛངས་པ་ཞིག་ཏུ་སྣང་། ཁྱུང་པོ་སྤུང་སད་ཟི་རྩེས་བཙན་པོ་ལ་ཟུར་ཟའི་མགུར་བཀུག་པར་འདིས་ལན་གནད་དུ་ཁེལ་བ་བཏབ་ཅིང་། བཙན་པོས་ཀྱང་ཁོང་ལ་ཆབ་སྲིད་ཀྱི་ཆེ་མཐོང་སྤྲད། རྗེས་སུ་ཁྱུང་པོ་སྤུང་སད་ཀྱིས་བསླུས་ནས་བཙན་པོ་ལ་གློ་བ་རིང་བར་གྱུར། བཙན་པོའི་བཀའ་མ་བརྩིས་ནས་མཁར་བཟུང་བས་མཐར་བཙན་པོས་ཁོ་བསད་ཅིང་མཁར་གཤིགས་པ་རེད།
བཞི། སད་མ་ཀ བུད་མེད་འདི་སྟག་རི་གཉན་གཟིགས་ཀྱི་སྲས་མོ་ཡིན་ཞིང་། ཁོ་མོ་ཞང་ཞུང་རྒྱལ་པོའི་བཙུན་མོ་ལ་བཏང་། ཞང་ཞུང་ནས་བཙུན་མོའི་གོ་ས་ཡག་པོ་མ་ཐོབ་ཅིང་། བཙན་པོ་སྲོང་བཙན་གྱི་དུས་སུ་བཙན་པོའི་ཕོ་ཉ་རྨང་ཆུང་ལ་ངག་འཕྲིན་དང་གཡུ་རྙིང་སུམ་ཅུ་བསྐུར། ཡང་ཆུ་སླ་ང་གང་དང་དུང་གསེར་དུག་མདེལ་བཅས་བསྐུར་ནས་མཚོན་དོན་གྱི་བརྡ་མང་དུ་བཏང་། བཙན་པོས་ཁོ་མོའི་ཐབས་ལ་བརྟེན་ནས་ཞང་ཞུང་ལ་དམག་དྲངས་ཏེ་དབང་དུ་བསྡུས།
ལྔ། དབས་དབྱི་ཚ། མི་འདི་ཟིང་པོ་རྗེའི་བློན་པོ་ཡིན་ཞིང་། རྗེས་སུ་ཁོའི་ནུ་བོ་གཞན་གྱིས་བཀྲོང་ཤོར་ནས་མི་སྟོང་དགོས་ཚུལ་ཟིང་པོ་རྗེ་ལ་ཞུས་ཀྱང་རྗེས་དེ་ལ་ཁ་ཡ་མ་བྱས་པས་ཁོ་ཡིད་ཆད་དེ་སྟག་རི་གཉན་གཟིགས་ལ་མགོ་འདོགས་ཞུས་ཤིང་། གནམ་རི་སྲོང་བཙན་གྱི་དུས་སུ་ཟིང་པོ་རྗེ་ལ་དམག་དྲངས་དུས་དམག་སྣ་འདྲེན་མཁན་དུ་བསྐོས། མི་འདི་སྟག་རི་གཉན་གཟིགས་དང་གནམ་རི་སྲོང་བཙན་གྱི་བློན་པོ་ཆེ་གྲས་ཡིན་ལ། ལོ་ལོན་ནས་ཉི་མ་ལྡེ་དགོས་པའི་དུས་སུ་བཙན་པོ་སྲོང་བཙན་ལ་བཅར་ནས་རེ་བ་ཞུས་པས། བཙན་པོ་དངོས་སུ་ཁོའི་ཁྱིམ་ལ་ཕེབས་ནས་གསོལ་རེས་རྒྱ་ཆེར་བསྩལ་ཅིང་། རྗེ་བློན་མི་བདུན་དང་ཁོའི་ཕྱོགས་ཀྱི་མི་བདུན་བཅས་མནའ་བོར་ཞིང་། ཁོ་ཤི་དུས་བཙན་པོས་དངོས་སུ་དུར་འཇུག་བྱས་པ་དང་། མི་རྒྱུད་ཕྱི་མ་རྣམས་ལ་གསེར་ཡིག་བསྩལ་བར་ཁས་བླངས། འདི་དང་བཙན་པོ་སྲོང་བཙན་གཉིས་ཀྱིས་བླངས་པའི་མགུར་ཞིག་ཀྱང་ཡོད།
དྲུག མྱང་ཙེང་སྐུ། མི་འདི་ཟིང་པོ་རྗེའི་བློན་པོ་ཞིག་ཡིན་རུང་། ཁོའི་གཉེན་ཉེ་ལ་གཞན་གྱིས་ཐུབ་ཚོད་བྱས་པས་ཟིང་པོ་རྗེ་ལ་གུ་ཡངས་དགོས་ཚུལ་ཞུས་ཀྱང་ཟིང་པོ་རྗེས་རྒྱབ་སྐྱོར་མ་བྱས་པས། ཁོ་སེམས་ཕམ་ནས་དབས་དབྱི་ཚ་དང་ཁ་འཆམས་ནས་སྟག་རི་གཉན་གཟིགས་ལ་མགོ་འདོགས་ཞུས་པ་རེད། ཟིང་པོ་རྗེ་ལ་དམག་དྲངས་དུས་སྔོན་དུ་གསང་མྱུལ་བྱེད་དུ་འགྲོ་མཁན་ཡིན། སྲོང་བཙན་གྱིས་ཟིང་པོ་རྗེ་དབང་དུ་བསྡུས་རྗེས་དབས་དབྱི་ཚ་དང་འདི་གཉིས་ཀྱིས་བླངས་པའི་མགུར་ཞིག་ཀྱང་ཡོད། གནས་རི་སྲོང་བཙན་གྱིས་འདི་ལ་བྱ་དགའ་མཁར་དང་བྲན་ཁྱིམ་སྟོང་ལྔ་བརྒྱ་བསྩལ་བར་བྱས།
གོང་གི་བློན་པོ་འདི་དག་གིས་གཙང་དང་། དྭགས་པོ། ཞང་ཞུང་། ཟིང་པོ་རྗེ་སོགས་རྒྱལ་ཕྲན་མང་པོ་དབང་དུ་བསྡུས་ཤིང་། དམག་དང་སྲིད་ཁྲིམས་ཀྱི་རྣམ་པ་རྒྱ་བསྐྱེད་ཅིང་། བོད་ཆེན་པོའི་རྒྱལ་རབས་ཞེས་དར་བའི་རྩེ་མོར་སོན་པའི་སྲིད་འབྱོར་གྱི་རྒྱུ་རྐྱེན་མང་དུ་བསྐྲུན་པར་མ་ཟད། རྒྱལ་རབས་གསུམ་གྱི་རིང་ལ་ཆབ་སྲིད་ཀྱི་མངའ་ཁོངས་རྒྱ་བསྐྱེད་ཅིང་རང་ཚུགས་ཐུབ་པའི་རྒྱལ་ཁབ་ཀྱི་རྣམ་པ་གསལ་པོ་དོད་པ་ནི་མི་སྣ་འདི་དག་གི་མཛད་རྗེས་ཡིན་པར་བསྙོན་དུ་མེད་དོ།།
ཞེས་རོང་ཆེན་ལྷ་རྒྱལ་དཔལ་གྱིས་བོད་ཀྱི་སློབ་འབྲིང་དྲ་བ་ལས་བཏུས་སོ།
藏网首页|关于我们|团队组成|大事记|网站地图|广告服务|联系我们|小黑屋|Archiver|
tibetcul.com © Copyright 2004-2017. All rights reserved |陇ICP备05000171号
战略合作伙伴:雪域数码图书馆(The Tibetan & Himalayan Library)|法律顾问:珠穆朗玛律师事务所
严禁在本站发表与国家法律相抵触言论和散播谣言
Powered by Discuz! X3.2GMT+8, 2018-10-19 13:35 , Processed in 0.291672 second(s), 21 queries .


text:
བོད་མིའི་ས་ཁུལ་མང་ཆེ་བར་ཕུང་པོ་བྱ་ལ་འགྲེམས་སྲོལ་ཡོད། སྲོལ་དེ་བོད་དུ་ཆགས་ནས་ད་བར་ལ་ཧ་ལམ་ལོ་ངོ་དགུ་བརྒྱ་ཡས་མས་ཙམ་སོང་བའི་ལོ་རྒྱུས་ཡོད་སྐད་འདུག དེ་ཡང་ཐོག་མར་བོད་ལ་ནང་པ་སངས་རྒྱས་ཀྱི་ཆོས་དར་བའི་རྗེས་གཞི་ནས་རིམ་པས་དར་བ་ཞིག་ཡིན་པས་བརྗོད་མེད་ཡིན། གང་ལགས་ཤེ་ན། དེའི་གོང་ལ། མཐོ་བ་ཆོས་རྒྱལ་རྣམ་པ་ནས་དམའ་བ་མི་སེར་དཀྱུས་མའི་བར་གྱི་ཕུང་པོ་ཚང་མ་བང་སོ་བརྩིགས་ནས་ས་སྦས་གཏོང་བ་ལས། བྱ་གཏོར་བྱེད་པའི་སྲོལ་མེད། བོད་མིའི་ཁྲོད་ཕུང་པོ་བྱ་གཏོར་བྱེད་པའི་སྲོལ་དེ་དར་བའི་བསམ་པའི་རྨང་གཞི་ནི་སངས་རྒྱས་ཤཱཀྱ་ཐུབ་པའི་འཁྲུངས་རབས་ལས། 《སྟག་མོ་ལུས་སྦྱིན་》ཞེས་གསལ་བའི་སྙན་སྒྲུང་ཇི་བཞིན་“སྦྱིན་པའི་”སྙིང་པོ་ཉམས་ལེན་ཡང་དག་བྱེད་པའི་ཕྱིར། བོད་མི་རྣམས་ཀྱིས་རང་ཉིད་ཚེ་ལས་འདས་པའི་རྗེས། རང་གི་ཤ་ཁྲག་གི་ཕུང་པོ་དེ་བྱ་ལ་སྦྱིན་ནས་སྦྱིན་པའི་སྤྱོད་ལམ་རླབས་པོ་ཆེ་མཚོན་གང་ཐུབ་ཞུས་པ་རེད།
ཆོས་འབྱུང་ལོ་རྒྱུས་ལྟར་ན། སྤྱི་ལོའི་དུས་རབས་བཅུ་གཉིས་པའི་དུས་འགོར། ཕ་དམ་པ་སངས་རྒྱས་ཀྱི་སྲོལ་གཏོད་གནང་བའི་“ཞི་བྱེད་”ཅེས་པའི་གྲུབ་མཐའ་ཞིག་བོད་ལ་དར་བས། དེ་ལས་མ་གཅིག་ལབ་སྒྲོན་གྱི་ཕུང་པོ་གཟན་བསྐྱུར་གྱི་གདམས་པ་ཕྱག་ལེན་མཛད་པ་དང་། གཅོད་གཏོང་བའི་སྲོལ་དེ་དར་ཁྱབ་ཆེན་པོ་བྱུང་ཡོད། ཕུང་པོ་གཟན་བསྐྱུར་གྱི་གདམས་ངག་དེའི་ཤུགས་རྐྱེན་གྱིས་བོད་མིས་རང་ཉིད་ཚེ་ལས་འདས་རྗེས། ཕུང་པོ་སྦྱིན་པར་བཏང་སྟེ། སྦྱིན་པའི་འབྲས་བུ་བཟང་པོ་ཞིག་སྨིན་ནས། སྐྱེ་བ་ཕྱི་མར་མཐོ་རིས་ཀྱི་སྐྱེ་གནས་ཐོབ་པའི་རེ་བ་བཅོལ་བར་གྲགས།
གཞན་ཡང་ཕུང་པོ་ངེས་པར་དུ་བྱ་རྒོད་ལ་འགྲེམས་དགོས་དོན་ནི་བཤད་སྲོལ་དུ། བྱ་རྒོད་ནི་ཞིང་སྐྱོང་གི་འཁོར་ཡིན་པར་ངོས་འཛིན་པ་མ་ཟད། བྱ་རིགས་ཀུན་གྱི་ནང་ནམ་འཕང་གཅོད་པའི་རྒྱལ་པོ་བྱ་རྒོད་ཡིན་པས། ཕུང་པོ་རྣམས་བྱ་དེར་སྦྱིན་ན། རང་གི་སྐྱེ་གནས་མཐོན་པོ་ཡོང་བའི་ངོས་འཛིན་གནང་སྲོལ་ཡོད།
འབྲུག་མོས་ཞུ་དག་བྱས།


text:
གུ་རུ་འོད་གསལ། སྐད་གཉིས་སྨྲ་བ་ནི་སྐད་དང་ཡི་གེ་གཉིས་སམ་དེའི་ཡན་ཆད་ཤེས་པའི་མི་སྟེ། བོད་རྒྱ་སྐད་གཉིས་ལ་མཁྱེན་རྒྱ་ཡངས་པའམ་བོད་དབྱིན་སྐད་གཉིས་ཁོང་དུ་ཆུད་པ་ལྟ་བུ་རེད། དེ་མིན་ཡང་འབྲོག་རྒན་ཚོས་རྒྱ་སྐད་བཤད་ཤེས་པ་དེ་ལྟ་བུའང་སྐད་སྨྲ་བ་ཞིག་ཏུ་བརྩི་དགོས་པར་སེམས། གནའ་སྔ་མོ་ནས་ད་ལྟའི་བར་དུ་རྒྱལ་ཁབ་ཀྱི་དབར་དང་མི་རིགས་ཀྱི་དབར་དུ་འབྲེལ་འདྲིས་དང་འབྲེལ་ལམ་ཇེ་མང་དུ་སོང་ཞིང་། དེང་གི་སྤྱི་ཚོགས་སུ་འཚོ་ཞིང་ཕྱི་སྐད་སློབ་གསོའམ་་་
བོད་ཀྱི་དུས་བབ་ཀྱི་རྒྱ་གར་ལྷོ་ཕྱོགས་ས་གནས་གསར་འགོད་པ་དོན་གྲུབ་བཀྲ་ཤིས།ཀྱག་ཀྱོག་གི་ལོ་ཟླ་བར་མེད་དུ་འཁོར་ཞིང་། དཔྲལ་བའི་གཉེར་མ་ཡང་ཇེ་མང་དུ་འཕེལ་བའི་མི་ཚེའི་བགྲོད་ལམ་འདིར། ཡ་རབས་དང་། དྲང་བདེན་གྱི་རང་ཚུགས་ཟིན་པའི་རི་བོ་གངས་ཅན་པའི་མེས་པོ་དམ་པ་རྣམས་རིམ་གྱིས་སྟོངས་ཏེ་གསར་སྐྱེས་ཀྱི་གཞོན་ནུ་རྣམས་ལ་དོན་དམ་ཡང་དག་ལམ་གྱི་འོད་སྣང་སྦྱིན་མཁན་ཉུང་བས། ཆོལ་གསུམ་ཁྱོན་གྱི་ན་གཞོན་ཁྲི་འབུམ་མང་པོ་ཆང་རག་གི་བྲན་གཡོག་ཏུ་འགྱུར་་་
སྰི་ཊི་ཕྰིན་ཆྰེན་ (Stephen Chen) གྱིས་བརྩམས། བློ་བཟང་ཡེ་ཤེས་ཀྱིས་བསྒྱུར། ཉེ་ཆར་རྒྱ་ནག་གི་ཚན་རིག་པ་ཚོས་ཤེས་རྟོགས་བྱུང་བར་གཞིག་ན་བོད་ཀྱི་ལྷུན་རྩེ་དང་ཉེ་འཁྲིས་ཀྱི་ས་གནས་སུ་ཨ་སྒོར་ཐེར་འབུམ་ ༥༨ ཙམ་གྱི་རིན་ཐང་ལྡན་པའི་རང་བྱུང་གཏེར་རྫས་ཕོན་ཆེན་རྙེད་ཡོད་འདུག རྒྱ་ནག་གཞུང་གིས་རྒྱ་གར་དང་རྩོད་རྙོག་ཡོད་པའི་ཧི་མ་ལ་ཡའི་མཐའ་མཚམས་སུ་གཏེར་ཁ་སྔོག་འདོན་གྱི་ལས་གྲྭ་གཞི་རྒྱ་ཆེན་པོ་ཞིག་མགོ་བརྩམས་ཟིན་པ་དང་། རྒྱ་ནག་གཞུང་གི་ས་ཁམས་རིག་པ་བས་བརྗོད་གསལ་་་
རྡོ་སྦིས་ཟླ་བ་ཚེ་རིང་། ངས་དེ་རིང་འདི་ནས་རང་སེམས་དམར་བོ་ནང་གཅུན་མ་བྱས་པར་ཁ་ནས་ཅི་བཤད་འདི་བཤད་མེད་པའི་ཚིག་ཉོག་འགའ་ཤོར་སོང་པས། རྣ་ལ་མི་སྙན་པ་དང་སེམས་ལ་མི་བདེ་བ་ཚོར་མཁན་རེ་ཡོད་ཚེ་དགོངས་པ་མ་ཚོམས་ལགས་ཞེས་པའི་སེམས་པ་སྔོན་དུ་སོང་བའོ།། སྤྱིར་འཛམ་གླིང་སྟེང་ནས་བྱིས་པའི་སློབ་གསོ་ཡག་ཤོས་དེ་ནི་ནུབ་ཕྱོགས་ཀྱི་སློབ་གསོ་དེ་ཡིན་མོད། དེ་ལའང་ཕྱིའི་ཁོར་ཡུག་དང་ནང་བསམ་བློའི་ཆ་རྐྱེན་གྱིས་མ་འདང་ཚེ་བྱིས་པའི་རང་ནུས་་་
ཀླུ་སྨྱོན་ཧེ་རུ་ཀ དེ་རིང་ནི་རྗེ་ས་སྐྱ་པ་ཆེན་པོ་བདག་ཆེན་འཇིིགས་བྲལ་རྡོ་རྗེ་འཆང་མཆོག་འོད་གསལ་ཆོས་སྐུའི་དབྱིངས་སུ་ཞི་བར་གཟིམས་ནས་ལོ་གཉིས་ཏག་ཏག་འཁོར་བའི་ཉིན་མོ་རེད། དཔལ་ས་སྐྱ་པ་ཆེན་པོ་བདག་ཆེན་རིན་པོ་ཆེ་འཇིགས་བྲལ་ངག་དབང་ཀུན་དགའ་བསོད་ནམས་ནི་གུས་པའི་རྩ་བའི་བླ་མ་རྣམ་པའི་གྲས་ནས་ཆོས་དང་ཟང་ཟིང་གཉིས་ཐད་ནས་བཀའ་དྲིན་བསམ་ཡུལ་ལས་འདས་པ་ཞིག་ལགས། གུས་པ་ཨ་རིར་མ་བསླེབས་སྔོན་ཁྲ་རིག་དགོན་པའི་འདུ་ཁང་གི་ཡང་ཐོག་་་
རྩོམ་པ་པོ་དང་པར་ལེན་པ་ཐོ་མཱ་སི་ལིར་ཌི། བོད་སྒྱུར་བ། ཚེ་རིང་ནོར་བུ། རྩོམ་པ་པོ་དང་ཁྱད་ལས་པར་ལེན་པ་སྐུ་ཞབས་ཐོ་མཱ་སི་ལིར་ཌི་ཡིས། ལོ་ངོ་བཅུ་ཕྲག་རིང་བོད་ཀྱི་གྲོང་གསེབ་ཁག་ཏུ་འབྲོག་པ་དང་། ཞིང་པ། དེ་བཞིན་གྲྭ་པ་སོགས་ཀྱི་སྤྱི་ཚོགས་ནང་འཚོ་གནས་བྱས་ཏེ། རྩ་མེད་དུ་འགྲོ་བཞིན་པའི་གནའ་བོའི་བོད་ཀྱི་ལྡེབས་རིས་རི་མོ་དག་ཉར་ཚགས་ཆེད་དུ་བོད་ཀྱི་ལུང་ཁུག་ཁག་ཏུ་ཡོད་པའི་ལྡེབས་རིས་རི་མོ་དག་ལ་རྒྱུས་ལོན་དང་པར་འགོད་བྱས་རྗེས། རིང་ཚད་་་
རྩོམ་པ་པོ། ཚ་རོང་དཔལ་འབྱོར། ལྷ་སྒང་ཆོས་གྲགས་ནས་དབྱིན་ཡིག་ལས་བོད་ཡིག་ཏུ་བསྒྱུར། ལྷ་རྔ་ཚེ་བརྟན་རྣམ་རྒྱལ་ལགས་(གྲུ་བཞིའི་ནང་ཡོད་པ།)དང་ཁོང་གི་སྤུན་མཆེད་ཚ་རོང་སྲས་སྲོས་རྣམས་སློབ་གྲྭའི་གུང་གསེང་སྐབས། ཕྱི་ལོ་༡༩༥༡ ལོར་རྡོར་གླིང་དང་ཀ་སྦུག་གི་ལམ་བུར་བཏབ། པར་པ། འཇོར་ཇི་ཚ་རོང་། (རིམ་བཞི་ཚ་རོང་བདུད་འདུལ་རྣམ་རྒྱལ།) ཕྱི་ལོ་ ༡༩༥༩ ལོར་ཚེ་རྣམ་ལགས་ལྷ་སར་རང་གི་ཞང་པོའི་དྲུང་དུ་གཞིས་ཀའི་རྩིས་རྒྱག་ལ་ཕེབས། ཕྱི་ཟླ་ ༣ ཚེས་ ༡༠ ཉིན་བོད་ཀྱི་རྒྱལ་ས་ལྷ་སའི་གྲོང་ཁྱེར་དུ་ཟིང་འཁྲུག་རྒྱ་ཆེར་་་
རྩོམ་པ་པོ། ཚ་རོང་དཔལ་འབྱོར། ལྷ་སྒང་ཆོས་གྲགས་ནས་དབྱིན་ཡིག་ལས་བོད་ཡིག་ཏུ་བསྒྱུར། ལྷ་རྔ་ཚེ་བརྟན་རྣམ་རྒྱལ་ལགས་(གྲུ་བཞིའི་ནང་ཡོད་པ།)དང་ཁོང་གི་སྤུན་མཆེད་ཚ་རོང་སྲས་སྲོས་རྣམས་སློབ་གྲྭའི་གུང་གསེང་སྐབས། ཕྱི་ལོ་༡༩༥༡ ལོར་རྡོར་གླིང་དང་ཀ་སྦུག་གི་ལམ་བུར་བཏབ། པར་པ། འཇོར་ཇི་ཚ་རོང་། (རིམ་བཞི་ཚ་རོང་བདུད་འདུལ་རྣམ་རྒྱལ།) ཉེ་ལམ་ཕྱི་ལོ་༢༠༡༨ལོའི་ཟླ་༤ཚེས་ ༡༨ ཉིན་རྒྱལ་གཅེས་དཔའ་བོ་ལྷ་རྔ་ཚེ་བརྟན་རྣམ་རྒྱལ་ལགས་(ཚེ་རྣམ་ལགས།)སྐུ་ཚེའི་འཕེན་པ་རྫོགས། དེ་ཡང་། ཁོང་ནི་ཕྱི་ལོ་ ༡༩༥༩ ཡར་སྔོན་ནས་རྒྱ་དམར་་་


text:
2016ལོའི་ཟླ་11པར་བོད་རང་སྐྱོང་ལྗོངས་ཀྱི་ཏང་གི་འཐུས་མི་ཚོགས་ཆེན་ཐེངས་དགུ་པ་འཚོགས་ནས་བོད་ཀྱི་སླད་ཕྱིན་ལོ་ལྔའི་རིང་གི་འཕེལ་རྒྱས་འཆར་གཞི་དང་དམིགས་ཚད་བཟོས་ཡོད། དུས་ཀྱི་མདའ་མོ་འཁྱུག་ཙམ་ལ་འདས་ནས་ད་ཆ་2017ལོ་ཡང་རྫོགས་ཟིན་པ་དང་ལོ་དེར་ཕྱིར་མིག་ལྟ་སྐབས་དཔལ་འབྱོར་དར་རྒྱས་དང་སྤྱི་ཚོགས་འཆམ་མཐུན་ཡོང་བའི་དམིགས་ཚད་མངོན་འགྱུར་ཡོང་ཆེད་རང་སྐྱོང་ལྗོངས་ཏང་ཨུད་དང་སྲིད་གཞུང་གིས་མི་རིགས་ཁག་གི་མང་ཚོགས་ཚོའི་སྣེ་ཁྲིད་དེ་འགག་སྒྲོལ་དཀའ་སེལ་དང་། གསར་འབྱེད་ཡར་བརྩོན། སྙིང་རུས་གཏན་འཁྱོངས། ཤུགས་སྣོན་ཆད་མེད་བཅས་ཀྱི་སྒོ་ནས་གངས་ལྗོངས་ས་མཐོར་གསོན་ཉམས་དོད་ཅིང་ཉམས་དགའ་བའི་དར་རྒྱས་འཆམ་མཐུན་གྱི་རླབས་ཆེན་ལེའུ་བརྩམས་ཡོད་པ་རེད།
2017ལོར་རང་ལྗོངས་ཀྱིས་ཀྲུང་དབྱང་གི་མ་དངུལ་བརྩོན་ལེན་ཧུར་ཐག་དང་། སྤྱི་ཚོགས་ཀྱི་མ་དངུལ་དང་དམངས་ཁྲོད་ཀྱི་མ་དངུལ་ཐབས་བརྒྱ་ཇུས་སྟོང་ངང་སྐུལ་སྤེལ། ནུས་ཤུགས་ཡོད་རྒུས་རྨང་གཞིའི་སྒྲིག་བཀོད་དང་ཐོན་ལས་འཛུགས་སྐྲུན་ལ་སྐུལ་འདེད་བཅས་བྱས་ནས་འཕེལ་རྒྱས་ཀྱི་འཇུར་མིག་སེལ་བ་དང་། ཐོན་ལས་ཀྱི་གྲུབ་ཆ་ལེགས་སྒྲིག འཕེལ་རྒྱས་ཀྱི་སྤུས་ཚད་མཐོར་གཏོང་། ནང་གནས་ཀྱི་སྒུལ་ཤུགས་འཕེལ་བ་བཅས་བྱས་ཡོད། 2017ལོའི་དུས་ཚིགས་དང་པོ་ནས་གསུམ་པའི་བར་ལ་མཚོན་ན་མྱུར་ཚད་10.1%གི་ཐོག་ནས་ཀུའེ་ཀྲོའུ་ཞིང་ཆེན་དང་དུས་གཅིག་ཏུ་རྒྱལ་ཡོངས་ཀྱི་ཨང་དང་པོར་སླེབས་ཁར་དམིགས་ཚད་གཙོ་བོ་ཁག་གཅིག་ཀྱང་རྒྱལ་ཡོངས་ཀྱི་མདུན་གྲལ་དུ་སླེབས་ཡོད་པ་རེད།
2017ལོར་རང་ལྗོངས་ཀྱིས་དམངས་འཚོའི་སྲིད་ཇུས་གལ་ཆེན་ཁག་33ལག་ལེན་བསྟར་བ་དང་། ནོར་ཁྲལ་སྒྱུར་བཅོས་དང་། གྲོང་གསེབ་ཀྱི་ས་ཞིང་ལམ་ལུགས། ནགས་དབང་ལམ་ལུགས། གཞུང་ཁོངས་རྒྱུ་ནོར་དང་གཞུང་ཁོངས་ཁེ་ལས། ཁྲོམ་རའི་ཆོག་འཐུས་ལམ་ལུགས་སོགས་ཀྱི་སྒྱུར་བཅོས་རབ་དང་རིམ་པ་སྔར་བས་གཏིང་ཟབ་བྱས་ཁར་སྐུལ་འདེད་ཀྱང་བཏང་བ། རང་རྟོགས་ངང“རྒྱུད་གཅིག་ལམ་གཅིག”ནང་མཉམ་དུ་ཞུགས་ནས་ཨེ་ཤེ་ཡ་ལྷོ་མར་ཕྱོགས་པའི་སྒོ་དབྱེའི་བགྲོད་ལམ་གལ་ཆེན་གང་མགྱོགས་བསྐྲུན་པ་དང་སྐྱིད་གྲོང་འགག་སྒོའི་ཀྲུང་ནེའི་ས་ཁོངས་སྒྲོལ་བའི་དཔལ་འབྱོར་མཉམ་ལས་ཁུལ་བསྐྲུན་རྒྱུར་སྐུལ་འདེད་བརྟན་པོ་བཏང་བ། ཁ་གཏད་བོད་སྐྱོར་ལས་དོན་གྱི་ཆུ་ཚད་སྔར་བས་མཐོ་རུ་སོང་ནས་སྨན་བཅོས་དང་སློབ་གསོའི་ཚོགས་སྒྲིག་རྣམ་པའི་བོད་སྐྱོར་གཏིང་ཟབ་བྱས་པ། དམངས་ཀྱིས་བྱ་གཞག་སྐྲུན། ཀུན་གྱིས་གསར་གཏོད་བྱ་རྒྱུ་དེ་རང་ལྗོངས་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་སྐུལ་འདེད་གཏོང་བའི་སྟོབས་ཤུགས་གསར་པ་ཞིག་ཏུ་གྱུར་ཡོད་པ་རེད།
2017ལོའི་ཟླ་10པར་རྒྱལ་སྲིད་སྤྱི་ཁྱབ་ཁང་དབུལ་སྐྱོར་གཞུང་ལས་ཁང་གིས་རང་ལྗོངས་ཀྱི་ཁྲེང་ཀོན་ཆུས་དང་། གྲོ་མོ་རྫོང་། སྣེ་གདོང་ཆུས། བྲག་ཡིབ་ཆུས། ཁ་རུབ་ཆུས་བཅས་རྫོང་དང་ཆུས་དབུལ་པོ་ལྔ་སྔོན་དུ་དབུལ་ཞྭ་ཕུད་དེ་རྫོང་དབུལ་པོ་ནས་ཕྱིར་འཐེན་བྱ་རྒྱུའི་ཆོག་མཆན་སྤྲད་ཡོད། རྒྱལ་ཡོངས་ཀྱི་གཅིག་སྡུད་ཡུག་འབྲེལ་གྱི་ས་ཁུལ་དབུལ་པོ་ཆེ་ཤོས་ཤིག་ཡིན་པའི་རང་ལྗོངས་ཀྱིས་ཐོན་ལས་དབུལ་སྐྱོར་ལག་ལེན་ཤུགས་ཆེན་བསྟར་བ་དང་། གནས་སྤོས་དབུལ་སྐྱོར་དབུལ་སྒྲོལ་ལ་སྐུལ་འདེད་བརྟན་པོ་བཏང་བ། སྣོད་བཅུད་ཁ་གསབ་ཀྱི་དབུལ་སྒྲོལ་ལས་མང་ཚོགས་ལ་ཕན་པ་ཐོབ་པ། སློབ་གསོའི་དབུལ་སྐྱོར་ལ་ཟམ་མི་ཆད་པར་ཤུགས་སྣོན་ཐེབས་པ། རྨང་གཞིའི་སྒྲིག་བཀོད་འཛུགས་སྐྲུན་ལེགས་བཅོས་ཆེན་པོ་བྱུང་བ། བོད་སྐྱོར་དབུལ་སྐྱོར་ལ་སྐུལ་འདེད་ཏན་ཏིག་བཏང་བ། བློ་སྐྱོར་རིག་སྐྱོར་གྱི་ཕན་འབྲས་བཟང་བ། སྤྱི་ཚོགས་འགན་ལེན་དབུལ་སྐྱོར་གྱི་མཐའ་སྐྱོང་མཐའ་ཚད་བརྟན་པོ་བྱུང་ཡོད། 2017ལོའི་ཟླ་9པའི་ཟླ་མཇུག་བར་ཐོན་ལས་དབུལ་སྐྱོར་གྱི་རྣམ་གྲངས་གཅིག་པུས་ནོར་སྲིད་ཀྱི་ཞིང་འབྲེལ་མ་དངུལ་ཁྱོན་སྒོར་དུང་ཕྱུར་200ལྷག་ཙམ་དང་ཐོན་ལས་དབུལ་སྐྱོར་གྱི་ཆེད་དམིགས་མ་དངུལ་སྒོར་དུང་ཕྱུར་100བཏང་ནས་རྣམ་གྲངས་1515འཛུགས་སྐྲུན་བྱེད་འགོ་བཙུགས་པས་ཐད་ཀར་མི་ཁྲི་9.2དབུལ་སྒྲོལ་ཡོང་བའི་སྣེ་ཁྲིད་ཐུབ་ཡོད་པ་རེད།
གམ་པ་རྫོང་གམ་པ་གྲོང་རྡལ་གྱི་བགྲེས་སོང་དབང་འདུས་གཙང་ཞིང་ཡངས་བའི་གྲོང་གསེབ་ཀྱི་གཞུང་ལམ་ཐོག་བསྐྱོད་སྐབས་སེམས་པ་ཧ་ཅང་སྐྱིད་པོ་ཡོད། རྫོང་གྲོང་ནས་མཁོ་ཆས་ཉོས་ནས་ཁྱིམ་དུ་ལོག་པའི་བར་ཆུ་ཚོད་གཉིས་ལས་འགོར་གྱི་མེད། སྤྱི་ལེ་7.8ཟིན་པའི་ལམ་དུ་སྔོན་ཆད་འགྲོ་ཐེངས་གཅིག་ཁོ་ནར་ཆུ་ཚོད་2འགོར་གྱི་ཡོད་པ་རེད།
“རྫོང་གྲོང་དུ་བསྐྱོད་པའི་ལམ་ཤར་གཏོང་ཐུབ་རྗེས་ལས་ཀ་གང་ཞིག་བྱེད་ཀྱང་ཧ་ཅང་སྟབས་བདེ་པོ་འདུག”ཅེས་བགྲེས་སོང་གིས་འགྲོ་ཞོར་དུ་བརྗོད།
2017ལོ་ནི་བོད་ཀྱི་རིམ་མཐོའི་གཞུང་ལམ་བསྐྲུན་པའི་གྲུབ་འབྲས་བཟང་བའི་ལོ་ཞིག་ཡིན་ཞེས་བརྗོད་ཆོག ལོ་དེའི་ནང་ཉིང་ཁྲི་ནས་ལྷ་ས་བར་གྱི་རིམ་མཐོའི་གཞུང་ལམ་དང་། རྩེད་ཐང་ནས་གོང་དཀར་གནམ་ཐང་བར་གྱི་རིམ་མཐོའི་གཞུང་ལམ། གཞིས་རྩེ་གྲོང་ཁུལ་ནས་གནམ་ཐང་བར་གྱི་རིམ་མཐོའི་གཞུང་ལམ་བཅས་ལ་སྔ་རྗེས་སུ་རླངས་འཁོར་ཤར་གཏོང་ཐུབ་ནས་ལྗོངས་ཡོངས་ཀྱི་གཞུང་ལམ་འགྲིམ་འགྲུལ་འཛུགས་སྐྲུན་གྱི་རྒྱུན་སྲོལ་ལས་བརྒལ་བའི་འཕེལ་རྒྱས་དང་ཡར་རྒྱས་ཆེན་པོ་བྱུང་ནས་ལམ་དྲའི་གྲུབ་ཆ་སྔར་བས་བཟང་སྒྲིག་དང་འགྲིམ་འགྲུལ་ཁོར་ཡུག་ལེགས་བཅོས་ཆེན་པོ་བྱས་ཏེ་བོད་ཀྱི་དཔལ་འབྱོར་དང་སྤྱི་ཚོགས་འཕེལ་རྒྱས་ལ་གསོན་ཤུགས་གསར་པ་བསྣན་ཡོད་པ་རེད།
“རྒྱུད་གཅིག་ལམ་གཅིག”ནི་རྒྱལ་ཁབ་ཀྱི་རེས་སྐོར་གསར་པའི་ཕྱི་ཕྱོགས་སྒོ་འབྱེད་ཀྱི་བྱ་ཐབས་གསར་པ་ཞིག་ཡིན་པ་དང་དེས་བོད་ལ་འཕེལ་རྒྱས་ཀྱི་གོ་སྐབས་གསར་རྐྱང་ཞིག་བྱུང་ཡོད།
འགག་སྒོ་ལས་ཁུངས་ཀྱི་བསྡོམས་རྩིས་ལ་གཞིགས་ན། 2017ལོའི་དུས་ཚིགས་དང་པོ་ནས་གསུམ་པ་བར་བོད་རང་སྐྱོང་ལྗོངས་ཀྱི་ཕྱི་ཕྱོགས་ཚོང་དོན་གྱི་ཕྱིར་གཏོང་ནང་འདྲེན་གྱི་སྤྱིའི་རིན་ཐང་མི་དམངས་ཤོག་སྒོར་དུང་ཕྱུར་47.28ཟིན་པ་དེ་ལོ་གོང་མའི་དུས་མཚུངས་ལས་22.1%འཕར་ཡོད། དེའི་ནང་ཕྱིར་གཏོང་གི་རིན་ཐང་བསྡོམས་འབོར་སྒོར་དུང་ཕྱུར་21.32ཟིན་ནས་2.5%ཆག་ཡོད། ནང་འདྲེན་གྱི་རིན་ཐང་བསྡོམས་འབོར་སྒོར་དུང་ཕྱུར་25.96ཟིན་ནས་54.1%འཕར་ཡོད། ཚོང་དོན་གྱི་གཏོང་ཉུང་འདྲེན་མང་གི་ཧེ་བག་སྒོར་དུང་ཕྱུར་4.64ཟིན་ཡོད་པ་རེད།
“4·25”ས་ཡོམ་བརྒྱབ་རྗེས་འགྲམ་འགག་སྒོ་སྒོ་བརྒྱབ་ནས་ད་བར་བོད་རང་སྐྱོང་ལྗོངས་ཀྱི་ཕྱི་ཕྱོགས་ཚོང་དོན་གྱི་ཁེ་ལས་ཁག་གཅིག་དང་ནེ་པ་ལའི་ཉོ་སྒྲུབ་ཚོང་པ་རྣམས་ཀྱིས་ཀོང་ཀྲོའུ་དང་། ཧྲང་ཧའེ། ཉིང་པོ་སོགས་ཀྱི་མཁའ་འགྲུལ་དང་མཚོ་ཐོག་སྐྱེལ་འདྲེན་གྱི་གྲུ་ཁ་ཆེ་གྲས་ལ་འགག་སྒྲོལ་སྙན་ཞུ་དང་འབྲེལ་མཁའ་ཐོག་སྐྱེལ་འདྲེན་དང་མཚོ་ཐོག་སྐྱེལ་འདྲེན་སོགས་ཀྱི་སྐྱེལ་འདྲེན་ཐབས་ལམ་གཞན་བརྒྱུད་ཀྲུང་ནེའི་དབར་ཉོ་ཚོང་བྱེད་པ་དང་ཆབས་ཅིག་ཉོ་སྒྲུབ་དང་། འགག་སྒྲོལ་སྙན་ཞུ། མཛོད་འཇུག ཟོག་འགྲེམས། མཚོ་ཐོག་སྐྱེལ་འདྲེན་སོགས་ཀྱི་འགག་སྒྲོལ་ཐབས་ལམ་འཐུས་སྒོ་ཚང་པོ་ཞིག་གྲུབ་ཡོད་པ་རེད།
“2017ལོའི་ཟླ་7པར་རྒྱལ་ཡོངས་ཀྱི་འགག་སྒོའི་འགག་སྒྲོལ་གཞི་གཅིག་ཅན་གྱི་སྒྱུར་བཅོས་དངོས་སུ་བྱས་པ་དེས་ཁེ་ལས་ཀྱིས་དེ་བས་རང་རྟེན་དང་སྟབས་བདེའི་སྒོ་ནས་འགག་སྒྲོལ་སྙན་ཞུ་འབུལ་ཡུལ་དང་ཕྱིར་གཏོང་ནང་འདྲེན་གྱི་འགག་སྒོ་གདམ་ག་བྱེད་ཆོག རང་སྐྱོང་ལྗོངས་ཕྱི་ཕྱོགས་ཚོང་དོན་དུས་ཡུན་རིང་པོ་སྲོལ་རྒྱུན་གྱི་ས་ཐོག་སྐྱེལ་འདྲེན་གྱི་བྱ་ཐབས་ལ་བརྟེན་པའི་བསྡུར་ཚད་ཆག་པ་དང་། མཁའ་ཐོག་སྐྱེལ་འདྲེན་དང་མཚོ་ཐོག་སྐྱེལ་འདྲེན་སོགས་དེ་བས་མགྱོགས་པ་དང་སྟབས་བདེ་བའི་དེང་རབས་ཅན་གྱི་སྐྱེལ་འདྲེན་བྱ་ཐབས་ཀྱི་བསྡུར་ཚད་དེ་མཚུངས་སུ་གོང་མཐོར་ཕྱིན་ནས་རང་སྐྱོང་ལྗོངས་ཕྱི་ཕྱོགས་ཚོང་དོན་གྱི་ཕྱོགས་མང་འབྲེལ་བའི་སྐྱེལ་འདྲེན་རྣམ་པ་ཞིག་རིམ་པས་ཆགས་ཡོད”ཅེས་ལྷ་ས་འགག་སྒོའི་འབྲེལ་ཡོད་འགན་འཁུར་བས་བརྗོད།


text:
ཉེ་ལམ་ཀྲུང་གུང་མཚོ་སྔོན་ཞིང་ཆེན་འཐབ་ཕྱོགས་གཅིག་གྱུར་པུའུ་དང་། མཚོ་སྔོན་ཞིང་ཆེན་སྐྱེ་ཁམས་སྲུང་སྐྱོབ་ཐིན། མཚོ་སྔོན་ཞིང་ཆེན་སློབ་གསོ་ཐིན་བཅས་ཀྱིས་སྐབས་བཅུ་བའི་མཚོ་སྔོན་ཞིང་ཆེན་གྱི་ལྗང་མདོག་སློབ་གྲྭ་བདམས་ཐོན་བྱུང་བ་ཁྱབ་བསྒྲགས་བྱས་ཤིང་། དེའི་ནང་ཟི་ལིང་གྲོང་ཁྱེར་གྱི་ཆུས4དང་རྫོང་3གྱི་སློབ་གྲྭ་དང་། བོད་རང་སྐྱོང་ཁུལ་ལྔ་ཡི་སློབ་གྲྭ་ཆུང་འབྲིང་བདུན་བདམས་ཐོན་གྱི་མིང་ཐོར་ཚུད་ཡོད་པ་དང་། རྨ་ལྷོ་བོད་རིགས་རང་སྐྱོང་ཁུལ་གྱི་རེབ་གོང་རྫོང་མི་རིགས་སློབ་འབྲིང་ནི་དེ་གྲས་ཀྱི་གཅིག་རེད།
ལྗང་མདོག་སློབ་གླིང་ནི་སློབ་གླིང་ལྗང་མདོག་ཅན་དུ་བསྒྱུར་བ་ཁོ་ན་མ་ཡིན་པར་གཙོ་བོ་ཁོར་ཡུག་སློབ་གསོ་དེ་སློབ་ཁྲིད་ནས་སློབ་གླིང་ཧྲིལ་བོའི་སློབ་གསོ་དང་དོ་དམ་བྱ་བར་ཁྱབ་སྤེལ་དང་། དགེ་སློབ་གཉིས་ཀ་དམངས་གཙོ་དང་འདྲ་མཉམ་གྱི་སྒོ་ནས་ཁོར་ཡུག་སློབ་གསོའི་བྱ་འགུལ་དུ་ཞུགས་པར་རྟིང་སྐུལ་དང་། སློབ་གྲྭ་དང་གཞིས་ཁུལ་གཉིས་ཀྱི་མཉམ་འབྲེལ་ཐོག་མཐོར་འདེགས་གཏོང་བ།ལག་ལེན་ཁྲོད་ཞུགས་པ་དང་དེས་བརྒྱུད་རིམ་ཁྲོད་རྒྱུན་མཐུད་འཕེལ་རྒྱས་ཀྱི་རྨང་གཞིའི་ཤེས་བྱ་དང་ལག་རྩལ། རྣམ་འགྱུར། བརྩེ་དུང་། རིན་ཐང་གི་ལྟ་བ་དང་ཀུན་སྤྱོད་སོཊ་གོང་འཕེལ་གཏོང་བ། སློབ་གླིང་གི་ལས་བཟོ་པ་དང་སློབ་མ་ཡོངས་ཀྱི་ཁོར་ཡུག་གི་སྤུས་ཚད་མཐོར་འདེགས་གཏོང་བ་དང་ཁོར་ཡུག་སྲུང་སྐྱོབ་ཀྱི་རྣམ་པ་བརྟན་སྲུང་བྱེད་པ་ཞིག་ཡིན། ལྗང་མདོག་སློབ་གླིང་ནི་རང་རྒྱལ་ཀྱི་ཚན་རིག་ལ་བརྟེན་ནས་རྒྱལ་ཁབ་དར་རྒྱས་གཏོང་བ་དང་རྒྱུན་མཐུད་གོང་འཕེལ་གཏོང་བའི་རྩ་བའི་ཐབས་ཇུས་ཀྱི་བྱེ་བྲག་གི་རྣམ་པ་ཞིག་ཡིན་ཞིང་།དུས་རབས་ཉེར་གཅིག་པའི་སློབ་གླིང་གི་ཁོར་ཡུག་སློབ་གསོའི་ཐབས་ལམ་གསར་པ་ཞིག་ཀྱང་རེད།
ཐེངས་འདིའི་ལྗང་མདོག་སློབ་གླིང་དུ་བདམས་ཐོན་བྱུང་བའི་སློབ་གྲྭ་ཆུང་འབྲིང་ལ་བསྡོམས་པའི་སློབ་གྲྭ་བཅུ་ཡོད་ཅིང་། དེ་དག་ནི་ཟི་ལིང་གྲོང་ཁྱེར(ཆུས4དང་རྫོང་3འདུས།)གྱི་རྟ་ཐང་རྫོང་སློབ་འབྲིང་དྲུག་པ་དང་། ཟི་ལིང་གྲོང་ཁྱེར་སློབ་འབྲིང་བཅུ་བཞི་བ། མཚོ་སྔོན་དགེ་ཐོན་སློབ་ཆེན་ཟུར་གཏོགས་སློབ་འབྲིང་གཉིས་པ། སྐུ་འབུམ་རྫོང་ཐུ་མོན་འགག་ཡུལ་ཚོའི་ཅ་རོའུ་ཨེར་སློབ་ཆུང་། མཚོ་བྱང་ཁུལ་གྱི་ན་གོར་མོ་གྲོང་ཁྱེར་སློབ་འབྲིང་གཉིས་པ།མཚོ་ལྷོ་ཁུལ་གྱི་ཁྲི་ཀ་རྫོང་རྨ་ནུབ་བཅའ་སྡོད་སློབ་ཆུང་། རྨ་ལྷོ་ཁུལ་གྱི་རེབ་གོང་རྫོང་མི་རིགས་སློབ་འབྲིང་།མགོ་ལོག་ཁུལ་གྱི་མགོ་ལོག་ཁུལ་མི་རིགས་སློབ་འབྲིང་། ཡུལ་ཤུལ་ཁུལ་གྱི་ཆུ་དམར་ལེབ་རྫོང་དཔལ་ཆེན་ཤང་ལྟེ་བའི་བཅའ་སྡོད་སློབ་ཆུང་། ཡུལ་ཤུལ་བོད་རིགས་རང་སྐྱོང་ཁུལ་མི་རིགས་སློབ་འབྲིང་བཅས་རེད།
ཤེས་གསལ་ལྟར་ན། རེབ་གོང་མི་རིགས་སློབ་འབྲིང་ནི་1975ལོར་བཙུགས་ཤིང་། རེབ་གོང་ས་ཁུལ་དུ་ལོ་རྒྱུས་ཆེས་རིང་ཞིང་གཞི་རྒྱ་ཆེས་ཆེ་བའི་བཅའ་སྡོད་ལམ་ལུགས་ཀྱི་མི་རིགས་ཆ་ཚང་སློབ་གྲྭ་ཞིག་ཡིན། སློབ་འབྲིང་དེ་བཙུགས་ནས་ད་བར་དུ་དམའ་འབྲིང་སློབ་མ7960དང་། མཐོ་འབྲིང་སློབ་མ5345སྐྱེད་བསྲིང་བྱས་ཤིང་། དེ་ལས་སློབ་ཆེན་དང་འབྲིང་རིམ་སློབ་གྲྭར་སློབ་མ་4485བསྐྱལ་བ་དང་། རེབ་གོང་ས་ཁུལ་གཙོ་བྱས་པའི་ཉེ་འབྲེལ་གྱི་རྫོང་དང་ཞིང་ཆེན་ཡོངས་སུ་ཤེས་ལྡན་མི་སྣ་འབོར་ཆེན་གྱི་སྐྱེད་སྲིང་བྱས་ནས་ས་གནས་དཔལ་འབྱོར་དང་སྤྱི་ཚོགས་གོང་འཕེལ་གཏོང་བར་བྱས་རྗེས་བླ་ན་མཐོ་བ་བཞག་ཡོད། དེ་བས་སློབ་གྲྭ་འདིར་སྔ་རྗེས་སུ་༼རྒྱལ་ཡོངས་རྗེས་རབས་ཐུགས་ཁུར་སྔོན་ཐོན་སྡེ་ཁག༽ དང་།༼ཞིང་ཆེན་ཡོངས་ཀྱི་མི་རིགས་མཐུན་སྒྲིལ་སྔོན་ཐོན་སྡེ་ཁག༽ ༼ཞིང་ཆེན་ཡོངས་ཀྱི་མི་རིགས་ལུས་རྩལ་སྔོན་ཐོན་སྡེ་ཁག༽༼ཁུལ་ཡོངས་ཀྱི་མི་རིགས་སྔོན་ཐོན་སྡེ་ཁག༽ ༼ཁུལ་ཡོངས་ཀྱི་མཐོ་འབྲིང་རྒྱུགས་ཀྱི་སྐར་འབྲས་མཐོ་རུ་བཏེགས་པའི་བྱ་དགའ༽རྫོང་ཡོངས་ཀྱི་༼སྔོན་ཐོན་སློབ་གྲྭ༽༼བདེ་འཇགས་སློབ་གྲྭ༽༼ལྗང་མདོག་སློབ་གྲྭ༽༼གཞི་རིམ་སྔོན་ཐོན་ཏང་ཀྲི་པུའུ༽༼བརྟན་སྲུང་སྔོན་ཐོན་སྡེ་ཁག༽༼སློབ་གསོའི་སློབ་ཁྲིད་བྱ་བ་སྔོན་ཐོན་སྡེ་ཁག༽བཅས་ཀྱི་གཟི་བརྗིད་མཚན་སྙན་མང་པོ་གནང་ཡོད།
གསར་འགོད་པ། བསམ་སྤྱོད།


text:
ཚོགས་ཆེན་བཅུ་དགུ་པའི་དགོངས་དོན་མཛུབ་ཁྲིད་དུ་བྱས་ཏེ། ཆོས་ལུགས་དང་སྤྱི་ཚོགས་རིང་ལུགས་ཀྱི་སྤྱི་ཚོགས་གཉིས་འཚམ་མཐུན་ཡོང་པ་བྱ་དགོས།
སྤེལ་དུས 2018-01-23
ཡོང་ཁུངས། ཀྲུང་གོའི་བོད་ལྗོངས་དྲ་བ།
རྩོམ་པ་པོ། བཀྲ་རྒྱལ་གྱིས་བསྒྱུར།
ཀྲུང་གོའི་བོད་ལྗོངས་དྲ་བའི་འཕྲིན། ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་ལག་བསྟར་མཐིལ་ཕྱིན་ཡོང་པ་དང་། དགོན་སྡེའི་གྲྭ་བཙུན་གྱིས་སྔར་ལས་ལྷག་པའི་སྒོ་ནས་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་དང་གོ་བ་ལེན་པའི་ཚ་རླབས་ཤིག་འཕྱུར་པ། ཚོགས་ཆེན་བཅུ་དགུ་པའི་དགོངས་དོན་དགོན་པ་ནས་རྩ་བ་ཚུགས་ཤིང་རྩེ་མོ་རྒྱས་ཕྱིར། ཟླ1ཚེས18ཉིན་གྱི་སྔ་དྲོ། ཉིང་ཁྲི་གྲོང་ཁྱེར་བྲག་ཡིབ་ཆུས་བླ་མ་གླིང་དགོན་སྡེ་དོ་དམ་ཨུ་ལྷན་གྱིས་གྲོང་ཨུད་ཏང་གི་སློབ་གྲྭའི་འཆད་ཁྲིད་དགེ་རྒན་སྐལ་བཟང་ཆོས་སྒྲོན་གདན་འདྲེན་ཞུས་ངོར་དགོན་པར་ཕེབས་ནས་བླ་མ་གླིང་དགོན་དང་བུ་ཆུ་ལྷ་ཁང་། འབྲུག་ཆོས་སྡིངས་དགོན་བཅས་ཀྱི་གྲྭ་བཙུན་ཡོངས་ལ་ཏང་གི་ཚོགས་ཆེན་བཅུ་དགུ་པའི་དགོངས་དོན་སྒྲོག་འགྲེལ་གནང་པ་དང་། དགོན་སྡེ་དོ་དམ་ཨུ་ལྷན་གྱི་ཀྲུའུ་རེན་བསྟན་པ་ཆོས་འཕེལ་གྱིས་གཙོ་སྐྱོང་གནང་ཞིང་། བྲག་ཡིབ་ཆུས་ཨུད་ཀྱི་རྒྱུན་ཨུ་དང་། འཐབ་ཕྱོགས་གཅིག་གྱུར་པུའུ་ཡི་པུའུ་ཀྲང་ཡེ་ཤེས་རྒྱ་མཚོ་ཡུལ་དངོས་ཀྱི་སྒྲོག་འགྲེལ་ཚོགས་འདུར་ཞུགས་པ་རེད།
ཆུ་ཚོད་གཉིས་རིང་གི་སྒྲོག་འགྲེལ་ཁྲོད། སྐལ་བཟང་ཆོས་སྒྲོན་གྱིས་གོ་བདེ་ཞིང་ཤེས་སླ་བ་དང་མང་ཚོགས་དང་འབྲེལ་འདྲིས་བྱེད་སླ་བའི་བོད་སྐད་ཐོག་དགོན་སྡེའི་གྲྭ་བཙུན་ལ་གཏིང་ཟབ་ཅིང་གསོན་ཉམས་ལྡན་པའི་སྒོ་ནས་ཚོགས་ཆེན་བཅུ་དགུ་པའི་སྙན་ཞུ་ཀློག་འགྲེལ་གནང་པ་དང་། ཚོགས་ཆེན་བཅོ་བརྒྱད་པ་འཚོགས་ཚུན་རང་རྒྱལ་ལ་ཐོབ་པའི་གྲུབ་འབྲས་ཁག་ནི་བོད་ལྗོངས་དང་ཐ་ན་ཉིང་ཁྲིའི་ལོ་ལྔའི་རིང་གི་འཕེལ་རྒྱས་དང་འགྱུར་ལྡོག་ལ་འཕྲོས་པར་བྱས་ནས། ཀྲུང་གོ་གུང་ཁྲན་ཏང་མེད་ན་སྤྱི་ཚོགས་རིང་ལུགས་ཀྱི་བོད་ལྗོངས་གསར་པ་ཡོད་མི་སྲིད་པ་དང་། ད་ཆའི་མཛེས་སྡུག་ལྡན་པའི་འཚོ་བ་ནི་དེ་བས་ཀྱང་ཡོད་མི་སྲིད་པའི་སྐོར་འགྲེལ་བརྗོད་གཏིང་ཟབ་གནང་ཐོག དེ་གར་ཡོད་པའི་དགོན་སྡེའི་གྲྭ་བཙུན་རྣམས་ཀྱིས་ཏང་གི་བཀའ་དྲིན་ཚོར་བ་དང་ཏང་གི་བཀའ་ལ་ཉན་པ། ཏང་གི་རྗེས་སུ་འབྲངས་བ། ཏང་གི་འགོ་ཁྲིད་དང་སྤྱི་ཚོགས་རིང་ལུགས་ཀྱི་ལམ་ལུགས་ལ་བརྩི་བཀུར་མཐའ་གཅིག་ཏུ་གནང་པ་དང་། ལྟ་བ་གསལ་སྟོན་གྱིས་ཁ་ཕྲལ་ལ་ངོ་རྒོལ་བྱེད་པ། མེས་རྒྱལ་གཅིག་གྱུར་དང་མི་རིགས་མཐུན་སྒྲིལ་སྲུང་སྐྱོབ་ཀྱི་ཡིད་ཆེས་དང་སེམས་ཤུགས་བརྟན་པོ་འཛུགས་པར་སྔར་བས་སློབ་གསོ་དང་ཁྲིད་སྟོན་གནང་ཡོད་པ་རེད།
ཡེ་ཤེས་རྒྱ་མཚོས། རེ་བ་ཡིན་ན་དེ་གར་ཡོད་པའི་གྲྭ་བཙུན་དང་དགོན་སྡེར་བཅའ་སྡོད་ལས་བྱེད་པས་ད་རེས་ཀྱི་གོ་སྐབས་གཅེས་འཛིན་དང་། ཏང་གི་ཚོགས་ཆེན་བཅུ་དགུ་པའི་དགོངས་དོན་ལ་སློབ་སྦྱོང་དང་གོ་བ་ནན་ཏན་ལོན་རྒྱུ། དགོན་པའི་དོ་དམ་ཚོགས་པས་འགན་ནུས་གསུམ་འདོན་སྤེལ་གང་ལེགས་བྱེད་པ། ཚོགས་ཆེན་བཅུ་དགུ་པའི་སྙན་ཞུའི་ཁྲོད་ཀྱི་ཆོས་ལུགས་ལས་དོན་སྐོར་གྱི་རྒྱས་བཤད་གལ་ཆེན་མཛུབ་ཁྲིད་དུ་བཟུང་ནས། ཆོས་ལུགས་དང་སྤྱི་ཚོགས་རིང་ལུགས་སྤྱི་ཚོགས་གཉིས་འཚམ་མཐུན་ཡོང་པའི་ལས་ཀ་ཧུར་ཐག་གིས་ཁྲིད་སྟོན་ལེགས་པོ་བྱེད་དགོས་པ་དང་། རྒྱ་ཆེའི་དགོན་སྡེའི་གྲྭ་བཙུན་རྣམས་ཀྱིས་ཐོས་བསམ་ལ་རྩེ་གཅིག་གཞོལ་ནས་ཆོས་གཞུང་ཁྲོད་སྤྱི་ཚོགས་ཀྱི་འཆམ་མཐུན་དང་དུས་རབས་ཡར་རྒྱས། སྐྱོན་བྲལ་ཤེས་དཔལ་ལ་ཕན་པའི་ནང་དོན་སྔོག་འདོན་གཏིང་ཟབ་གནང་ནས། སྤྱི་ཚོགས་འཆམ་མཐུན་དང་བརྟན་ལྷིང་རང་རྟོགས་སྒོས་སྲུང་སྐྱོབ་བྱ་དགོས་ཞེས་བསྟན་བྱུང་།


text:
ཆོས་དབྱིངས་རྒྱ་མཚོས་བསྒྱུར།
གླེང་སློང་བའི་གཏམ།
བཤད་ཡོང་ན་ཧ་ཅང་ངོ་ཚ་དགོས་པ་ཞིག་སྟེ། སྒྲུང་གཏམ་ལ་འབྲེལ་འདྲིས་བྱུང་ནས་ལོ་ངོ་སུམ་ཅུ་ལྷག་འགོར་བའི་རིང་དུ། སྤྱིར་ན་སྒྲུང་གཏམ་བརྒྱད་ཅུ་ལྷག་སྤེལ་མྱོང་བ་དང་བརྩམས་ཆོས་ཕྱོགས་བསྒྲིགས་ཀྱི་དཔེ་དེབ་འགའ་ཞིག་ཀྱང་པར་དུ་བསྐྲུན་མྱོང་མོད། འོན་ཀྱང་། ང་རང་སྒེར་ངོས་ནས་བསམས་ན། གསར་རྩོམ་གྱི་གྲུབ་འབྲས་ནི་འདོད་བློ་ཚིམ་པ་ཞིག་མིན་ཏེ། ད་ལྟའི་བར་དུ་ནང་དོན་ལ་ཁྱད་མཚར་གྱི་ཆ་མེད་པ་དང་བརྗོད་གཞི་ཚད་དམའ་བ། སྤུས་ཚད་མི་ལེགས་པ་སོགས་ཀྱི་སྐྱོན་ཡོད་ལ། དེང་རབས་བོད་ཀྱི་སྒྲུང་གཏམ་གྱི་སྣེ་ཁྲིད་ཐུབ་པའི་ཕུལ་བྱུང་བརྩམས་ཆོས་དང་རྒྱུན་གནས་བརྩམས་ཆོས་ནི་རུས་སྦལ་གྱི་སྤུའི་རྗེས་སུ་སོང་འདུག ཡིན་ནའང་། རྩོམ་རིག་གསར་རྩོམ་གྱི་ལས་ཀ་གཉེར་ནས་མི་ལོ་སུམ་ཅུ་ལྷག་འགོར་བའི་རིང་དུ། སྒྲུང་གཏམ་ང་ལ་བཀའ་དྲིན་མི་ཆུང་བ་དང་། ང་ལ་གནང་བ་ཧ་ཅང་མང་། ཧ་ཅང་མང་སྟེ། སྒྲུང་གཏམ་གྱིས་ངའི་དཔེ་ཀློག་དང་བསམ་གཞིག་གི་གོམས་གཤིས་ལེགས་པོ་གསོ་སྐྱོང་བྱས་ལ། སྒྲུང་གཏམ་གྱིས་ང་ལ་ཕུགས་འདུན་ཁྲོད་ཀྱི་ལས་རིགས་མཁོ་སྤྲོད་གནང་བར་མ་ཟད། བརྩམས་ཆོས་ཁག་ཅིག་གིས་ང་ལ་གོ་སྐབས་དང་གཟི་བརྗིད་ཀྱང་གནང་བྱུང་། དེ་བས། ངས་དྲིན་ཤེས་ཤིང་དྲིན་ཚོར་བ་དང་དྲིན་འཇལ་དགོས་ལ། “སྒྲུང་གཏམ་ལགས། བཀའ་དྲིན་ཆེ”ཞེས་ཐེངས་གཅིག་ཞུ་དགོས་ཡོད།
སྒྲུང་གཏམ་དང་དཔེ་ཀློག་གི་གོམས་གཤིས།
སྒྲུང་གཏམ་ལགས། བཀའ་དྲིན་ཆེ། སྒྲུང་གཏམ་གྱིས་ང་ལ་དཔེ་ཀློག་གི་གོམས་གཤིས་བཟང་པོ་ཆགས་སུ་བཅུག་ཅིང་། གོམས་གཤིས་བཟང་པོ་འདིས་ངའི་མི་ཚེ་གང་པོར་ཕན་ཐོགས་ཆེན་པོ་བྱུང་། བསམ་བློ་ཞིབ་ཏུ་བཏང་ན། བདག་གི་དཔེ་ཀློག་གི་གོམས་གཤིས་ནི་སྒྲུང་གཏམ་ལས་མགོ་བརྩམས་པ་ཡིན་ལ། དཔེ་ཀློག་གི་གོམས་གཤིས་ཆགས་པར་དུས་རིམ་གསུམ་བརྒྱུད་མྱོང་སྟེ། ཐོག་མར་སྒྲུང་གཏམ་ལ་འབྲེལ་འདྲིས་བྱུང་དུས། ང་ནི་མཚོ་སྔོན་ཞིང་ཆེན་མཚོ་ལྷོ་ཁུལ་མི་རིགས་དགེ་འོས་སློབ་ཆེན་གྱི་སློབ་མ་ཞིག་ཡིན། ཅི་ཞིག་སྒྲུང་གཏམ་ཡིན་པ་དང་སྒྲུང་གཏམ་ཇི་ལྟར་འབྲི་དགོས་པའི་གནད་དོན་གསེད་འགྲོལ་བྱེད་པའི་ཆེད་དུ། ངས་ཁོམ་ལོང་གི་དུས་ཚོད་ཐམས་ཅད་བེད་སྤྱད་ནས་སྒྲུང་གཏམ་འདྲ་མིན་བཀླགས་པ་ཡིན། དེའི་རིང་ལིའོ་ཞའོ་ཧྲེང(梁晓声)དང་ཀྲང་ཁང་ཁང་(张抗抗) ཀྲང་ཞན་ལིའང(张贤亮)སོགས་ཀྱི་བརྩམས་ཆོས་ཀྱིས་བདག་ལ་བག་ཆགས་ཟབ་མོ་བཞག་བྱུང་སྟེ། ཁོང་ཚོའི་སྒྲུང་གཏམ་ཁག་ཅིག་གི་བྱུང་རིམ་དང་མི་སྣ། གྲུབ་ཚུལ་སོགས་ད་ལྟ་ད་དུང་ཡང་ཡིད་ལ་གསལ་པོར་དྲན་ཡོང་། དུས་རིམ་འདིའི་དཔེ་ཀློག་ལས་སྒྲུང་གཏམ་གྱི་རྩོམ་ལུས་ཀྱི་གཞི་རྩའི་ཁྱད་ཆོས་ལ་རྒྱུས་ལོན་ཅུང་ཙམ་བྱུང་ལ། སྒྲུང་གཏམ་གྱི་གསར་རྩོམ་གནད་འགག་འགའ་ཞིག་ཀྱང་ཁོང་དུ་ཆུད་པས། དེའི་ཕྱིས་ཀྱི་གསར་རྩོམ་ལ་དཔེ་ཀློག་གི་རྨང་གཞི་བཟང་པོ་ཞིག་བཞག ༡༩༨༦ལོར། སློབ་གྲྭ་ནས་མཐར་ཕྱིན་ཏེ་མཚོ་སྔོན་མི་དམངས་ཀུན་ཁྱབ་རླུང་འཕྲིན་ལས་ཁུངས་སུ་ལས་བགོས་བྱས་པ་ནས་བཟུང་། ཇི་ལྟར་བྱས་ན་སྒྲུང་གཏམ་ལེགས་པོར་འབྲི་ཐུབ་པའི་གནད་དོན་ཐག་གཅོད་བྱེད་པའི་ཆེད་དུ། ཕྱི་རྒྱལ་གྱི་གསུང་རྩོམ་གྲགས་ཅན་ཞིབ་ཀློག་བྱེད་རྒྱུའི་མགོ་བརྩམས་ཏེ། ལོ་ངོ་བཅུ་ལྷག་གི་རིང་ལ་ཕྱོགས་གཅིག་ནས་ཙུའོ་ལ(佐拉)དང་། མོ་པོ་སང(莫泊桑)དང་། ཐུའུ་ཀོ་ཉེ་ཧྥུ(屠格涅夫)དང་། ཁྲོན་ཏོན་ཁང་ཁྲེང(川端康威)དང་། ཧའེ་མིང་ཝེ(海明威)སོགས་མཁས་པ་གྲགས་ཅན་གྱི་བརྩམས་ཆོས་དག་དཔེ་ཀློག་བྱས་པ་དང་། ཕྱོགས་གཅིག་ནས་སྒྲུང་གཏམ་གསར་རྩོམ་ལ་རྩེ་གཅིག་ཏུ་གཞོལ་བ་ཡིན། དེའི་རིང་རྩོམ་པ་པོ་འགའ་ཞིག་གི་ཤུགས་རྐྱེན་ལས་རིམ་བཞིན་ཚིག་ཉུང་དོན་འདུས་དང་ཚིག་སྦྱོར་བདེ་ཞིང་བརྗོད་དོན་གསལ་བ། རྣམ་རིག་བཀྲ་བའི་དོན་བརྗོད་ཉམས་འགྱུར་ཞིག་ཆགས་སོང་། ༢༠༠༡ལོར། ཀྲུང་དབྱང་མི་རིགས་སློབ་གྲྭ་ཆེན་མོ་རུ་དགེ་རྒན་གྱི་ལས་ཀ་གཉེར་བ་ནས་བཟུང་། རྩོམ་རིག་གསར་རྩོམ་དང་རྩོམ་རིག་སློབ་ཁྲིད། རྩོམ་རིག་ཞིབ་འཇུག་བཅས་གལ་ཆེན་གསུམ་གྱི་དགོས་མཁོ་ལྟར། ལོ་མང་རྒྱུན་མཐུད་ཀྱི་དཔེ་ཀློག་གོམས་གཤིས་རྒྱུན་འཁྱོངས་དང་། གཞུང་ལུགས་དཔེ་ཆ་འབོར་ཆེན་དཔེ་ཀློག་བྱེད་པ་དང་དུས་མཚུངས་སུ། རིག་གཞུང་ལས་རིགས་ཀྱི་སྐད་ཆ་ལ་དོ་སྣང་བྱས་པ་དང་། གདམ་གསེས་དང་དམིགས་ཡུལ་ཡོད་པའི་སྒོ་ནས་སྒྲུང་གཏམ་ཀློག་རྒྱུའི་མགོ་བརྩམས་པ་ཡིན་པས། རིམ་བཞིན་མ་ལག་ཅན་གྱི་རིགས་པའི་གཞུང་ལུགས་ཀྱི་ཤེས་བྱ་རྣམས་ཁོང་དུ་ཆུད་པ་དང་། རྩོམ་རིག་གི་བྱང་ཚད་མཐོར་འདེགས་སུ་ཕྱིན།
མདོར་ན། ངས་སྒྲུང་གཏམ་ལ་བཀའ་དྲིན་ཞུ་འོས། སྒྲུང་གཏམ་གྱིས་ངའི་དཔེ་ཀློག་གི་གོམས་གཤིས་གསོ་སྐྱོང་གནང་བར་བཀའ་དྲིན་ཞུ་འོས། བདག་གི་རྩོམ་རིག་བྱང་ཚད་ནི་དཔེ་ཀློག་གི་གོམས་གཤིས་ལས་འཚར་ལོངས་བྱུང་བ་ཡིན་ལ། བདག་གི་རྩོམ་རིག་གསར་རྩོམ་དང་རྩོམ་རིག་སློབ་ཁྲིད། རྩོམ་རིག་ཞིབ་འཇུག་བཅས་ཐམས་ཅད་དཔེ་ཀློག་གི་གོམས་གཤིས་ལས་ནར་སོན་པ་ཡིན་པས། ངས“སྒྲུང་གཏམ་ལགས། བཀའ་དྲིན་ཆེ”ཞེས་ཐེངས་གཅིག་ཞུ་མི་འོས་སམ།
སྒྲུང་གཏམ་དང་བསམ་གཞིག་གི་གོམས་གཤིས།
སྒྲུང་གཏམ་ལགས། བཀའ་དྲིན་ཆེ། སྒྲུང་གཏམ་གྱིས་ང་ལ་བསམ་གཞིག་གི་གོམས་གཤིས་བཟང་པོ་ཆགས་སུ་བཅུག་སྟེ། བདག་གིས་རྩོམ་རིག་གསར་རྩོམ་དང་རྩོམ་རིག་སློབ་ཁྲིད། རྩོམ་རིག་ཞིབ་འཇུག་བཅས་ཀྱི་ཕྱོགས་ནས་གྲུབ་འབྲས་དང་བྱས་རྗེས་ཅུང་ཙམ་ཐོབ་པ་ཐམས་ཅད་སྒྲུང་གཏམ་གྱིས་གསོ་སྐྱོང་བྱས་པའི་བསམ་གཞིག་གི་གོམས་གཤིས་ལ་བརྟེན་ནས་བྱུང་བ་ཡིན། བསམ་བློ་ཞིབ་ཏུ་བཏང་ན། ངའི་གཟབ་ནན་དང་ནན་ཏན་གྱི་བསམ་གཞིག་གི་གོམས་གཤིས་ནི་སྒྲུང་གཏམ་ལས་མགོ་བརྩམས་པ་དང་། བསམ་གཞིག་གི་གོམས་གཤིས་ཆགས་པར་དུས་རིམ་མི་འདྲ་བ་གསུམ་བརྒྱུད་མྱོང་སྟེ། ཐོག་མར་རྩོམ་འབྲིའི་མོས་འདུན་བྱུང་བའི་སྐབས་སུ། ངས་སྒྲུང་གཏམ་ཀློག་འདོན་བྱེད་པའི་ཚེ། ནམ་རྒྱུན་བརྩམས་ཆོས་བྱུང་རིམ་གྱི་ཇུས་འགོད་དང་། མི་སྣའི་སྒྲིག་འགོད། གདོང་ཐུག་གི་འཇུག་པ་སོགས་ལ་དོ་སྣང་བྱས་ཏེ། སྒྲུང་གཏམ་ཇི་ལྟར་འབྲི་བར་བསམ་གཞིག་བྱས་པ་ཡིན། དེ་ནས་སྒྲུང་གཏམ་གྱི་རྩོམ་ལུས་ཁྱད་ཆོས་ཁོང་དུ་ཆུད་པ་དང་། རྒྱུན་ལྡན་གྱི་རྩོམ་འབྲིའི་རྩལ་ནུས་ཆགས་པའི་ཚེ། ངས་ནམ་རྒྱུན་འཚོ་བ་ལ་དོ་ཁུར་དང་འཚོ་བའི་སྣང་ཚུལ་ལ་རྒྱུས་ལོན། འཚོ་བའི་སྣང་ཚུལ་ལ་བསམ་གཞིག འཚོ་བའི་སྣང་ཚུལ་ལ་དབྱེ་ཞིབ་སོགས་བྱས་ཏེ་རྒྱུ་ཆ་སྣ་ཚོགས་གསོག་འཇོག་དང་། གང་ཞིག་འབྲི་བའི་ཚེ་ཅི་ཡང་མི་ཆད་པ་ཞིག་ཏུ་འབད་འཐབ་བྱས་པ་ཡིན། རིགས་པའི་གཞུང་ལུགས་ཀྱི་བློ་སྦྱོང་མཐོར་འདེགས་སུ་ཕྱིན་ཅིང་རྩོམ་རིག་གསར་རྩོམ་གྱི་ཉམས་མྱོང་ཉིན་བཞིན་ཕུན་སུམ་ཚོགས་པར་གྱུར་བའི་དུས་སུ། རྩོམ་རིག་ལ་དགའ་ཕྱོགས་ཡོད་པ་དང་། རྩོམ་རིག་གསར་རྩོམ་དང་རྩོམ་རིག་ཞིབ་འཇུག་ལ་ལུས་སེམས་ཡོངས་འབུལ་བྱེད་པའི་མཁས་པ་དང་རྩོམ་པ་པོ་ཞིག་ཡིན་པའི་ཆ་ནས། ང་རང་གིས་རྟོག་ཞིབ་ཀྱི་ཤུགས་ཚད་ཇེ་ཆེར་བཏང་ནས་བོད་ཀྱི་ཕ་སྐད་རྩོམ་རིག་གི་འཕེལ་ཕྱོགས་ཀྱི་གནད་དོན་ལ་བསམ་གཞིག་བྱེད་མགོ་བརྩམས་པ་ཡིན། དཔེར་ན། བོད་ཀྱི་སྒྲུང་གཏམ་འདི་ནུབ་ཕྱོགས་ཀྱི་སྒྲུང་གཏམ་གསར་རྩོམ་གྱི་ཁ་ཕྱོགས་དང་མཐུན་མིན། བོད་ཀྱི་རོལ་དབྱངས་ཀྱི་གོམ་སྟབས་དང་སྒྲུང་གཏམ་ལྷུག་བརྗོད་ཀྱི་གོམ་སྟབས་གཉིས་གཅིག་འགྱུར་བྱེད་ལུགས། བོད་ཀྱི་མཛེས་དཔྱོད་ཀྱི་གོམས་གཤིས་དང་སྒྲུང་གཏམ་གྱི་གྲུབ་ཚུལ་གཉིས་གཅིག་འགྱུར་བྱེད་ཚུལ་སོགས་རིག་གཞུང་གནད་དོན་ལ་བསམ་གཞིག་བྱེད་མགོ་བརྩམས་པ་ཡིན། གནད་དོན་དེ་དག་ནམ་རྒྱུན་ངའི་གསར་རྩོམ་དང་སློབ་ཁྲིད། ཚན་ཞིབ་སོགས་དང་སྦྲགས་ནས་ཡོད་པས། བསམ་བློ་བཏང་བར་དྲིས་ལན་དང་བསམ་གཞིག་བྱས་པར་འབྲས་བུ་ཡོད་པར་རེ་སྨོན་ཆེན་པོ་བྱས།
མདོར་ན། ངས་ངེས་པར་དུ་སྒྲུང་གཏམ་ལ་བཀའ་དྲིན་ཞུ་དགོས། རྒྱུ་མཚན་ཡང་སྒྲུང་གཏམ་ཀློག་འདོན་དང་སྒྲུང་གཏམ་གསར་རྩོམ། སྒྲུང་གཏམ་ཞིབ་འཇུག་བཅས་ལས་བྱུང་བའི་བསམ་གཞིག་གི་གོམས་གཤིས་བརྒྱུད་ནས། ང་རང་གསར་རྩོམ་དང་སློབ་ཁྲིད། ཞིབ་འཇུག་སོགས་གང་ལ་ཞུགས་ཀྱང་ཕན་ཐོགས་ཆེན་པོ་བྱུང་བས་ཡིན། དེ་བས། ངས་སྒྲུང་གཏམ་གྱི་དྲིན་ཚོར་ན་ནོར་འཁྲུལ་ཡོད་དམ།
སྒྲུང་གཏམ་དང་དགེ་རྒན་གྱི་ལས་རིགས།
སྒྲུང་གཏམ་ལགས། བཀའ་དྲིན་ཆེ། སྒྲུང་གཏམ་གྱིས་ང་ལ་ཕུགས་འདུན་ཁྲོད་ཀྱི་ལས་རིགས་མཁོ་སྤྲོད་གནང་བྱུང་ལ། ཕུགས་འདུན་ཁྲོད་ཀྱི་ལས་རིགས་གང་དེ་སྟེགས་བུར་བསྐྲུན་ཏེ། བློ་རྩེ་གཅིག་སྒྲིམ་གྱིས་སྒྲུང་གཏམ་ཀློག་པ་དང་སྒྲུང་གཏམ་འབྲི་བ། སྒྲུང་གཏམ་ཁྲིད་པའི་སྐལ་བ་བྱུང་བ་དང་། གཞན་སྟེགས་བུ་བརྒྱུད་ནས་སྒྲུང་གཏམ་ལ་ཞིབ་འཇུག་བྱེད་པའི་གོ་སྐབས་ཀྱང་བྱུང་བས། སྒྲུང་གཏམ་ནི་ང་རང་མི་སྒེར་ལས་རིགས་དང་འཚོ་ཐབས་ཀྱི་རྩེ་མོར་བགྲོད་པའི་སྐས་ཐེམ་ལྟ་བུ་ཡིན། སྤྱི་ལོ༢༠༠༡ལོར། མ་གཞི་ང་ལ་མཚོ་སྔོན་མི་རིགས་སློབ་གླིང་ནས་ཤེས་རམས་པའི་བསླབ་གནས་ཐོབ་པ་ཡིན་མོད། ཀྲུང་དབྱང་མི་རིགས་སློབ་གྲྭ་ཆེན་མོའི་བོད་རིག་པ་ཞིབ་འཇུག་གླིང་གི་རྩོམ་འབྲིའི་དགེ་རྒན་གྱི་ལས་གནས་སྟོང་བ་ཡིན་པའི་སྐབས་ཏག་ཏག་དང་ཁེལ་ཡོད་པ་དང་། སྐབས་དེའི་གླིང་གཙོ་སྐུ་ཞབས་དཔལ་འབར་རྡོ་རྗེ་ལགས་ཀྱིས་ང་རང་གསར་འགོད་པ་ཡིན་པ་དང་། རྩོམ་འབྲི་ལ་མཁས་པ། སྔ་གཞུག་ཏུ་སྒྲུང་གཏམ་དང་སྙན་ངག ལྷུག་རྩོམ། རླུང་འཕྲིན་ཟློས་གར་སོགས་བརྩམས་ཆོས་བརྒྱ་ལ་ཉེ་བ་ཞིག་གསར་རྩོམ་བྱས་པ་དང་། མུ་འབྲེལ་སྒྲུང་གཏམ་ཡིག་བརྒྱ་མ《སྒྲོལ་མ་ཉེར་གཅིག》པར་དུ་བསྐྲུན་པ་ལས་གཞན། ད་དུང་མཚོ་སྔོན་ཞིང་ཆེན་གྱི་སྐབས་དང་པོའི“ན་གཞོན་རྩོམ་རིག་བྱ་དགའ”ཐོབ་མྱོང་བ་སོགས་ཤེས་རྟོགས་བྱུང་ནས། རྩོམ་འབྲིའི་དགེ་རྒན་གྱི་ལས་གནས་དེ་སེམས་ཐག་རྦད་གཅོད་ཀྱིས་ང་ལ་བཞག་པ་རེད།
ཀྲུང་དབྱང་མི་རིགས་སློབ་གྲྭ་ཆེན་མོ་ནས་དགེ་རྒན་གྱི་བྱ་བ་གཉེར་བའི་སྐབས་སུ། སྒྲུང་གཏམ་གྱི་རྐྱེན་གྱིས 《རྩོམ་འཇུག》དང་། 《བོད་ཀྱི་དེང་རབས་རྩོམ་རིག》དང་། 《སྒྲུང་གཏམ་འབྲི་ཐབས》སོགས་དངོས་གཞིའི་ཆེད་ལས་སློབ་ཚན་རྣམས་རང་ཤུགས་ཀྱིས་ང་ལ་དབང་སོང་བ་དང་། སྒྲུང་གཏམ་གྱི་རྐྱེན་གྱིས་སྤྱི་ལོ༢༠༠༨ལོར་ཤེས་རམས་པའི་སློབ་སྟོན་དགེ་རྒན་གྱི་འགན་ཁུར་བའི་སྐབས་སུ། ངའི་སློབ་བསྡུའི་ཁ་ཕྱོགས་རང་ཤུགས་ཀྱིས་བོད་ཀྱི་རྩོམ་རིག་ཏུ་གྱུར། ཡང་སྒྲུང་གཏམ་གྱི་རྐྱེན་གྱིས་སྤྱི་ལོ༢༠༡༧ལོར་འབུམ་རམས་པའི་སློབ་སྟོན་དགེ་རྒན་གྱི་འགན་ཁུར་སྐབས། སློབ་བསྡུའི་ཁ་ཕྱོགས་ཡང་རང་ཤུགས་ཀྱིས་བོད་ཀྱི་དེང་རབས་རྩོམ་རིག་ཏུ་གྱུར། ད་རུང་སྒྲུང་གཏམ་གྱི་རྐྱེན་གྱིས་ཀྲུང་དབྱང་མི་རིགས་སློབ་གྲྭ་ཆེན་མོའི་གྲངས་ཉུང་མི་རིགས་ཀྱི་སྐད་རིགས་རྩོམ་རིག་བསླབ་ཁག་ཚན་ཁག་གིས་ང་ལ“བོད་ཀྱི་རྩོམ་རིག་ཞིབ་འཇུག་དེབ་ཚོགས”ལས་གཞིའི་འགན་ཁུར་དུ་བཅུག་ནས། 《སྐྱབས་ཆེན་བདེ་གྲོལ་ཞིབ་འཇུག》དང《ལོ་བརྒྱའི་ལྷ་སའི་སྙན་ངག་གི་ཞིབ་འཇུག》 《ཚེ་རིང་དོན་གྲུབ་ཀྱི་སྒྲུང་གཏམ་ལ་དཔྱད་པ》 《ཁྲི་འདུས་སྲོང་གི་མགུར་གླུར་དཔྱད་པ》 《རྩོམ་རིག གསར་རྩོམ། དཔྱད་བརྗོད།》སོགས་རིག་གཞུང་ཆེད་རྩོམ་གྱི་དེབ་བཅུ་ལྷག་དཔར་སྐྲུན་བྱས་ཏེ། བོད་ཀྱི་ཕ་སྐད་རྩོམ་རིག་གི་རིག་གཞུང་ཞིབ་འཇུག་གི་ཕྱོགས་ལ་གནམ་ས་གསར་པ་ཞིག་གི་སྒོ་གླེགས་ཕྱེས་པ་རེད།
མདོར་ན། ངས་ངེས་པར་དུ་སྒྲུང་གཏམ་ལ་བཀའ་དྲིན་ཞུ་དགོས། སྒྲུང་གཏམ་གྱིས་ང་ལ་ལས་རིགས་མཁོ་སྤྲོད་དང་གོ་སྐབས་བསྐྲུན་པར་བཀའ་དྲིན་ཞུ་དགོས། ཆེས་སྤྱིར་བཏང་གི་འབྲོག་ཕྲུག་དཀྱིས་མ་ཞིག་གསར་རྩོམ་དང་སློབ་ཁྲིད། ཚན་ཞིབ་བཅས་ཕྱོགས་གཅིག་ཏུ་གཞོལ་བའི་མཐོ་སློབ་ཀྱི་དགེ་རྒན་ཞིག་ཏུ་གསོ་སྐྱོང་གནང་བས། ངས་སྒྲུང་གཏམ་གྱི་དྲིན་མ་ཚོར་ན་ག་ལ་ཆོག་སྟེ་མི་ཆོག་གོ།
སྒྲུང་གཏམ་དང་སྤྱི་ཚོགས་ཀྱི་ཁས་ལེན།
སྒྲུང་གཏམ་ལགས། བཀའ་དྲིན་ཆེ། སྒྲུང་གཏམ་ལ་བརྟེན་ནས་གསོ་སྐྱོང་བྱས་པའི་དཔེ་ཀློག་གི་གོམས་གཤིས་དང་བསམ་གཞིག་གི་གོམས་གཤིས། གསར་རྩོམ་གྱི་ངར་སེམས་བཅས་ལས་སྒྲུང་གཏམ་གྱིས་ཕུགས་འདུན་ཁྲོད་ཀྱི་ལས་རིགས་མཁོ་སྤྲོད་བྱས་པ་དང་གོ་སྐབས་ཆེ་ཆུང་མང་པོ་གནང་བྱུང་། བདག་གིས་སྔ་གཞུག་ཏུ་སྒྲུང་རིང་དང་སྒྲུང་འབྲིང་། སྒྲུང་ཐུང་བརྒྱད་ཅུ་ལྷག་ཁྱབ་སྤེལ་བྱས་པ་དང་། དེའི་ཁྲོད་ཀྱི་བརྩམས་ཆོས་ལ་ལ་ཞིག་བསླབ་དེབ་ཏུ་བདམས་ཐོབ་བྱུང་ལ། བརྩམས་ཆོས་ལ་ལ་ཞིག་རྒྱ་ཡིག་དང་ཧྥ་ཡིག དབྱིན་ཡིག འཇར་ཡིག་སོགས་སུ་བསྒྱུར་ཡོད་པ་རེད། སྔ་གཞུག་ཏུ《སྲིན་པོ་གཡུ་རྔོག་དང་ཉི་མ་ལྷ་ས》དང་། 《བྱ་ལེན་མ》དང་། 《སྒྲོལ་མ་ཉེར་གཅིག》དང་། 《འཚུབ་མ་ཁེར་རྐྱང》དང་། 《བཀྲ་བྷ་ཡི་སྒྲུང་ཐུང་ཕྱོགས་བསྒྲིགས》སོགས་སྒྲུང་རིང་དང་སྒྲུང་འབྲིང་། སྒྲུང་ཐུང་ཕྱོགས་བསྒྲིགས་སོགས་དཔར་སྐྲུན་བྱས་པ་ཡིན། བརྩམས་ཆོས་འགྲེམ་སྤེལ་གྱི་ཁ་གྲངས་ཀྱིས་མི་སེམས་ལ་མགུ་ཁ་སྟེར་བྱུང་ལ། དཔེ་སྐྲུན་ཁང་ལ་རྫས་ལུད་བཀག་གསོག་གི་དཀའ་ངལ་ཡང་སྤྲད་དགོས་མ་བྱུང་། གསར་རྩོམ་བྱས་པའི་སྒྲུང་གཏམ་བརྒྱད་ཅུ་ལྷག་གི་ཁྲོད་ནས། སྒྲུང་འབྲིང《ར་བྷ་འདྲི་མིག་དང་རིན་ཆེན་རྐྱལ་ཁ》ལ་མཚོ་སྔོན་ཞིང་ཆེན་གྱི་སྐབས་དང་པོའི“ན་གཞོན་རྩོམ་རིག་བྱ་དགའ”ཐོབ་པ་དང་། སྒྲུང་འབྲིང《སྲིན་པོ་གཡུ་རྔོག་དང་ཉི་མ་ལྷ་ས》ལ་སྐབས་གསུམ་པའི“སྦྲང་ཆར་རྩོམ་རིག་བྱ་དགའ”ཐོབ། སྒྲུང་འབྲིང《ནས》ལ་སྐབས་བདུན་པའི“སྦྲང་ཆར་རྩོམ་རིག་བྱ་དགའ”ཐོབ། སྒྲུང་འབྲིང《འཚུབ་མ་ཁེར་རྐྱང》ལ་སྐབས་བཅུ་པའི་རྒྱལ་ཡོངས་གྲངས་ཉུང་མི་རིགས་རྩོམ་རིག་གསར་རྩོམ་གྱི“རྟ་མཆོག་བྱ་དགའ”བྱ་དགའ་བཅས་ཐོབ་མྱོང་། རྩོམ་རིག་གསར་རྩོམ་དང་རྩོམ་རིག་སློབ་ཁྲིད། རྩོམ་རིག་ཞིབ་འཇུག་སོགས་ཀྱི་གྲུབ་འབྲས་ཅུང་མངོན་གསལ་དོད་པོ་ཡིན་པའི་རྐྱེན་གྱིས། སྤྱི་ལོ༢༠༡༣ལོར“པེ་ཅིང་གྲོང་ཁྱེར་གྱི་ཕུལ་བྱུང་དགེ་རྒན”གྱི་མཚན་སྙན་ཐོབ་པ་དང་། སྤྱི་ལོ༢༠༡༤ལོར“པའོ་ཀང་ཕུལ་བྱུང་དགེ་རྒན”གྱི་དམིགས་བསལ་བྱ་དགའ་དང་མིང་འདོན་བྱ་དགའ་བཅས་ཐོབ་མྱོང་།
མདོར་ན། སྒྲུང་གཏམ་གྱིས་ང་ལ་གནང་བ་ཧ་ཅང་མང་། ཧ་ཅང་མང་། ངས་སྒྲུང་གཏམ་གྱི་ཆེད་དུ་བློས་བཏང་བ་ཧ་ཅང་ཉུང་། ཧ་ཅང་ཉུང་། དེ་བས། ངས་ངེས་པར་དུ་སྒྲུང་གཏམ་ལ་བཀའ་དྲིན་ཞུ་དགོས། བརྩམས་ཆོས་རྣམས་ལ་སྤྱི་ཚོགས་ཀྱིས་ཁས་ལེན་དང་གདེང་འཇོག་མཐོན་པོ་གནང་བ་ཡིས་བདག་གི་གསར་རྩོམ་གྱི་སྤྲོ་སེམས་ལས་དུས་རྟག་ཏུ་ངར་སློང་བཞིན་འདུག་པས། ངས་སྒྲུང་གཏམ་ལ་བཀའ་དྲིན་ཞུ་འོས།
སྒྲུང་གཏམ་དང་དྲིན་གཟོའི་ཐབས་ལམ།
སྒྲུང་གཏམ་ང་ལ་བཀའ་དྲིན་ཆེ། ངས་ངེས་པར་དུ་དྲིན་ཤེས་ཤིང་དྲིན་ཚོར་བ་དང་། དྲིན་གཟོ་བ་བཅས་བྱེད་དགོས། བསམ་བློ་ཞིབ་ཏུ་བཏང་ན། སློབ་ཁྲིད་ཚན་ཞིབ་ཅན་གྱི་དགེ་རྒན་དང་རྩོམ་པ་པོ་ཞིག་ཡིན་པའི་ཆ་ནས། ངས་རྩོམ་རིག་གསར་རྩོམ་ལ་དམིགས་ནས་དྲིན་གཟོ་བ་དང་མི་སྣ་འཇོན་ཐང་ཅན་གསོ་སྐྱོང་བྱས་ནས་དྲིན་གཟོ་བ། རིག་གཞུང་ཞིབ་འཇུག་ལ་བརྟེན་ནས་དྲིན་བཟོ་བ་བཅས་བྱས་ན་འོས་ཤིང་འཚམ་པ་ཞིག་ཡིན་པར་འདོད། རྩོམ་རིག་གསར་རྩོམ་གྱི་ངོས་ཐད་ནས་གླེང་ན། སྔོན་དུ་བརྩམས་ཟིན་པའི་སྒྲུང་གཏམ་བརྒྱད་ཅུ་ལྷག་ལས་གཞན། སྒྲུང་ཐུང《ལ་གཞས་ལེན་བཞིན་དག་པའི་ཞིང་དུ་འགྲོ》ཞེས་པ་དང《བོར་ཟིན་པའི་རྩྭ་ཐང》ཞེས་པ། སྒྲུང་འབྲིང《ཨ་བ་ནི་ཉེ་བ་ཉིད》ཞེས་པ་དང《ཁྱིམ》 《ཟླ་བ་ལྗོན་རྩེར་བབས་པ》ཞེས་པ་སོགས་བསམ་བཀོད་བྱས་ཟིན་པ་དང་། ལྷ་སྒྲུང་སྒྲུང་རིང《སྲིད་པ་གྲོལ་གླུ》ཞེས་པ་བསམ་བཀོད་བྱེད་བཞིན་པའི་སྒང་ཡིན། རྗེས་ཕྱོགས་སུ་ད་དུང་ཅི་ཞིག་འབྲི་དགོས་སུས་ཀྱང་ཤེས་ཐབས་མེད་མོད། འོན་ཀྱང་། བརྩམས་ཆོས་འདི་དག་གསར་རྩོམ་བྱས་པ་ཡིས་སྒྲུང་གཏམ་གྱི་དྲིན་ལན་འཇལ་ཐུབ་པར་སྨོན། འཇོན་ཅན་མི་སྣ་གསོ་སྐྱོང་གི་ངོས་ཐད་ནས་གླེང་ན། ངས་མཛུབ་སྟོན་བྱས་པའི་རབ་འབྱམས་པ་དང་ཞིབ་འཇུག་སློབ་མ་ཉི་ཤུ་ལྷག་གི་ཁྲོད་ནས། བན་དེ་མཁར་གྱི་བསླབས་གནས་དཔྱད་རྩོམ《སྐྱབས་ཆེན་བདེ་གྲོལ་ཞིབ་འཇུག》དང་བཙུན་པོ་དོན་གྲུབ་ཀྱི་བསླབས་གནས་དཔྱད་རྩོམ《ཚེ་རིང་དོན་གྲུབ་ཀྱི་སྒྲུང་གཏམ་ལ་དཔྱད་པ》 དཔའ་རྩལ་གྱི་བསླབས་གནས་དཔྱད་རྩོམ《འཇུ་སྐལ་བཟང་གི་སྙན་ངག་ལ་དཔྱད་པ》སོགས་མཚོ་སྔོན་མི་རིགས་དཔེ་སྐྲུན་ཁང་ནས་པར་དུ་བསྐྲུན་པ་དང་། བདག་གིས་བློ་རྩེ་གཅིག་སྒྲིམ་གྱིས་གསོ་སྐྱོང་བྱས་པའི་རྩོམ་པ་པོའི་ཁྲོད་ནས། ཨ་སྐྱབས་དར་རྒྱས་དང་ཚེ་དབང་རྣམ་རྒྱལ། གནམ་ལྷ་རྒྱལ། ཚེ་བརྟན་རྡོ་རྗེ། ཚེ་རིང་སྒྲོལ་མ་སོགས་འགའ་ཞིག་གིས་བོད་ཀྱི་ཕ་སྐད་རྩོམ་རིག་ལས་རིགས་ཀྱི་སྟེང་དུ་གོམ་པ་སྤོས་ཟིན་པ་རེད། དེ་དག་ལས་རེ་ཟུང་ཞིག་སྒྲུང་གཏམ་གསར་རྩོམ་དཔུང་ཁག་གི་རྐང་འཛིན་སྟོབས་ཤུགས་སུ་འགྱུར་བར་རེ་བ་ཡོད། གྲུབ་འབྲས་དང་བྱས་རྗེས་ཆུང་ཆུང་འདི་དག་གིས་སྒྲུང་གཏམ་གྱི་དྲིན་ལན་འཇལ་ཐུབ་པར་སྨོན། རིག་གཞུང་ཞིབ་འཇུག་གི་ངོས་ཐད་ནས་གླེང་ན། སྔོན་དུ་སྤྱི་ཚོགས་སུ་བཀྲམ་ཟིན་པའི《བོན་གྱི་ལྷ་རབས་ལ་དཔྱད་པ》དང《རྩོམ་རིག་ལ་འཇུག་པའི་སྒོ》སོགས་ཆེད་རྩོམ་དང་བསླབ་དེབ་ལས་གཞན། 《རཱ་མ་ཎའི་རྟོགས་བརྗོད་ཀྱི་འགྲེལ་པ》དང་། 《རྩོམ་རིག་ཕུ་བཤད་མདོ་བཤད》དང་། 《སློབ་ཆེན་སློབ་མ་རྩོམ་པ་ལ་འཇུག་པའི་སྒོ》བཅས་ཀྱི་རྩོམ་མཐའ་རྫོགས་ཟིན་པ་དང་། 《སྒྲུང་གཏམ་གསར་རྩོམ》དང《རྩོམ་རིག་དཔྱད་བརྗོད》ཞེས་པའི་ཆེད་རྩོམ་གཉིས་བརྩམས་གྲུབ་ལ་ཉེ། ཆེད་རྩོམ་དང་བསླབ་དེབ་འདི་དག་གི་པར་སྐྲུན་གྱིས་སྒྲུང་གཏམ་གྱི་དྲིན་ལན་འཇལ་ཐུབ་པ་དང་། སྒྲུང་གཏམ་གྱི་དྲིན་ལན་ཅུང་ཙམ་འཇལ་བ་ཡིས་ང་ལ་སེམས་གསོ་ཅུང་ཙམ་ཐོབ་པར་སྨོན།
མདོར་ན། སྒྲུང་གཏམ་ང་ལ་བཀའ་དྲིན་ཆེ་བས། ངས་རང་ཉིད་ཀྱི་དགའ་ཕྱོགས་དང་ལས་རིགས། གོ་སྐབས་སོགས་ལ་བརྟེན་ནས་དྲིན་ལན་འཇལ་བཞིན་ཡོད། ནམ་ཞིག་ང་རང་འཇིག་རྟེན་འདི་དང་ཁ་བྲལ་ནས་འགྲོ་སྐབས་ངས་སྒྲུང་གཏམ་ལ་ཅི་ཡང་ཆད་མེད་པར་སྒྲུང་གཏམ་གྱིས་ང་ལ་ཅི་ཞིག་ཆད་ཡོད་པ་ཞིག་ཏུ་འགྱུར་བར་སྨོན།
མཇུག་བསྡུ་བའི་སྐད་ཆ།
སྒྲུང་གཏམ་ལགས། བཀའ་དྲིན་ཆེ། སྒྲུང་གཏམ་གྱིས་བདག་གི་དཔེ་ཀློག་གི་གོམས་གཤིས་དང་བསམ་གཞིག་གི་གོམས་གཤིས་གསོ་སྐྱོང་གནང་བ་དང་། བདག་ལ་ཕུགས་འདུན་ཁྲོད་ཀྱི་ལས་རིགས་བསྩལ་ལ་གོ་སྐབས་དང་སྟེགས་བུ་གང་མང་ཞིག་མཁོ་སྤྲོད་གནང་མྱོང་། བདག་གིས་མ་འོངས་པའི་འཚོ་གཞེས་ཀྱི་རིང་ལ་འཚོ་བ་ཕུན་སུམ་ཚོགས་པ་རོལ་མྱོང་བྱེད་པ་དང་མཉམ་དུ། ངེས་པར་དུ་འབད་བརྩོན་ཆེན་པོས་གསར་རྩོམ་དང་བློ་རྩེ་གཅིག་གིས་སློབ་ཁྲིད། རིག་པ་བསྒྲིམས་ནས་རིག་གཞུང་ཞིབ་འཇུག་བཅས་བྱ་རྒྱ་ཡིན་ལ། སྒྲུང་གཏམ་གྱི་བཀའ་དྲིན་གཞལ་ཐབས་ལ་ཐབས་ཤེས་འདྲ་མིན་འཚོལ་རྒྱུ་ཡིན།
མཇུག་མཐར་སྒྲུང་གཏམ་ལ་བཀྲ་ཤིས་བདེ་ལེགས་ཞུའོ།།
གསལ་འདེབས། རྩོམ་འདིའི་པར་དབང་ངེད་བཙན་པོ་ཚང་ལ་དབང་བས་ཆོག་མཆན་མ་ཐོབ་པར་གང་འདོད་དུ་བརྒྱུད་འགོད་བྱེད་མི་ཆོག
རྩོམ་ཁུངས། བཙན་པོ་ཚང་།
རྩོམ་འདིའི་སྦྲེལ་ཐག http://www.tsanpo.com/letter/28078.html


text:
ཡུལ་གཞན་དུ་གནས་སྤོས་དབུལ་སྐྱོར་བྱེད་པ་ནི་ཞིང་འབྲོག་ཁུལ་གྱི་མང་ཚོགས་དབུལ་པོ་དབུལ་སྒྲོལ་ཕྱུག་འགྱུར་ཐུབ་པའི་རྩ་བཅོས་བྱ་ཐབས་ཡིན་པ་དང་། སྡོད་སའི་ཁོར་ཡུག་བཟང་པོ་དང་ལས་གཏོད་དང་། ལས་ཞུགས། སློབ་ཞུགས། སྨན་བཅོས་ཁོར་ཡུག་བཅས་ཡག་པོ་མེད་ཚེ་རྒྱུན་གཏན་གྱི་འཚོ་བའང་ཐག་གཅོད་མི་ཐུབ་པས་དབུལ་སྒྲོལ་དང་ཕྱུག་འགྱུར་དེ་བས་གླེང་ཐབས་བྲལ། ཡུལ་གཞན་དུ་གནས་སྤོས་ལས་དོན་ཡག་པོར་སྒྲུབ་པའི་ཐད་སྨྱུག་འཛིན་པས་གཤམ་གསལ་གྱི་ལས་དོན་ཁག་ལེགས་སྒྲུབ་བྱེད་དགོས་པའི་ངོས་འཛིན་བྱེད་ཀྱི་ཡོད།
དང་པོ“སྤོ་ཐུབ་པ”ནི་སྔོན་འགྲོའི་ཆ་རྐྱེན་རེད། ཡུལ་གཞན་དུ་གནས་སྤོས་བྱེད་པར་སྤོ་འདོད་ཡོད་པ་ནི་སྔོན་འགྲོའི་ཆ་རྐྱེན་ཡིན་པས་དྲིལ་བསྒྲགས་རྒྱ་ཁྱབ་དང་སྐུལ་སློང་གཏིང་ཟབ་བྱེད་དགོས་ཤིང་། ལས་ཀའི་བྱེད་ཐབས་ལ་ཤུགས་སྣོན་བརྒྱབ་ནས་ལས་དོན་སྤེལ་ཤུགས་ཆེ་རུ་གཏོང་བ་དང་ཅི་འཕྲོས་མོལ་འཕྲོས་ནས་འགོ་བཙུགས་ཏེ་སྨན་བཅོས་དང་། སློབ་ཞུཌ། ལས་ཞུགས་སོགས་ཐད་ཀྱི་བསམ་བློའི་ལས་དོན་སྤེལ་བ་དང་འབྲེལ། སེམས་ནུས་ཡོད་རྒུས་མང་ཚོགས་ལ་བསམ་བློ་གཏོང་བ་དང་གནས་བབ་བརྗེས་ནས་བསམ་བློ་བཏང་སྟེ་མང་ཚོགས་ཀྱི་ཡིད་ཆེས་ཐོབ་ཐབས་བྱེད་དགོས།
གཉིས་པ“གཞིས་ཆགས་ཐུབ་པ”ནི་བླང་བྱ་རེད། གནས་སྤོས་དུད་ཚང་ཡར་སྔོན་གྱི་གནས་ཡུལ་ནས་བཀོད་སྒྲིག་ས་ཚིགས་སུ་སྤོས་རྗེས་ཕྱོགས་གང་ས་ཅི་ཐད་ལ་རྒྱུས་མངའ་མེད་པས་སེམས་རྣལ་ལ་འབབ་དཀའ། སྐབས་དེར་ཤང་གྲོང་ལས་བྱེད་པའི་འཇོན་ཐང་མངོན་གསལ་དགོས་ཤིང་། ཁོང་ཚོའི་འཚོ་བ་དང་། ཐོན་སྐྱེད། ལས་ཞུགས། སློབ་ཞུགས། སྨན་བཅོས་སོགས་ཀྱི་གནད་དོན་ལ་ཐུགས་ཁུར་བྱས་ཏེ་མང་ཚོགས་ཀྱི་དགོས་མཁོ་ཆེ་བའི་གནད་དོན་ཐག་གཅོད་བྱེད་རོགས་བྱས་ནས་གནས་སྤོས་དུད་ཚང་གིས་དྲོ་སྐྱིད་ཚོར་ཐུབ་པར་བྱེད་དགོས་པ་དང་། ཏང་དང་སྲིད་གཞུང་གི་ཐུགས་ཁུར་ཟབ་མོ་དངོས་དངོས་རྗེན་རྗེན་ངང་ཚོར་ཐུབ་པར་བྱེད་དགོས།
གསུམ་པ“འགན་ལེན་ཡོད་པ”ནི་རྨང་གཞི་རེད། ཆ་རྐྱེན་བསྐྲུན་ནས་ལས་གནས་མཁོ་འདོན་བྱེད་པ་དང་། གྲུབ་ཆ་ལེགས་སྒྲིག་བྱས་ནས་ལས་ཞུགས་ཀྱི་ཐབས་ལམ་རྒྱ་ཆེར་གཏོང་དགོས། ལས་ཞུགས་ཐུབ་ཚེ་ཡོང་འབབ་བསགས་ནས་འཚོ་བ་སྐྱེལ་ཐུབ་པ་དང་། གཞིས་ཆགས་ཐུབ་སྟེ་གནས་སྤོས་མང་ཚོགས་གཞི་ནས་བློ་བདེ་པོ་ཡོང་ཐུབ།
བཞི་ནས“ཕྱུག་པོ་ཆགས་པ”ནི་དམིགས་ཚད་རེད། གནས་སྤོས་མང་ཚོགས་ཀྱི་ཡོང་འབབ་རྗེས་མཐུད་འཕེལ་རྒྱས་གཏོང་རིང་ཐོན་ཁུངས་ཁག་བསྡུ་སྒྲིལ་བྱེད་པ་དང་མང་ཚོགས་ཀྱིས་རང་ངོས་གནས་ཚུལ་ལ་གཞི་ཚུགས་ནས་རང་ཉིད་དང་འཚམ་པའི་ལམ་དུ་བསྐྱོད་རྒྱུར་ཁྲིད་སྟོན་བྱེད་དགོས་ཤིང་། དགེ་མཚན་འདོན་སྤེལ་ལེགས་པོ་བྱས་ཚེ་གཞི་ནས་མཛེས་སྡུག་ལྡན་པའི་མདུན་ལམ་གཏོད་ཐུབ།


text:
ཐུབ་བསྟན་ཕུན་ཚོགས། 2010-09-08
ས་བཅད་དང་པོ། བོད་ཀྱི་ས་ཁམས་ཆགས་ཚུལ།
སྒྲིབ་གཉིས་སྤྲིན་དང་བྲལ་བའི་མཁའ་དབྱིངས་སུ། །
མཁྱེན་གཉིས་དཀྱིལ་འཁོར་རྒྱས་པའི་འོད་དཀར་ཅན། །
མཐའ་གཉིས་མུན་པ་བསལ་དང་ལྷན་ཅིག་ཏུ། །
རྐང་གཉིས་འགྲོ་བའི་དཔལ་འདིར་རྟག་ཏུ་རྒྱལ། །
སྲིད་པའི་གངས་དང་ལྷན་ཅིག་སྐྱེས་པའི་བོད། །
བསྐལ་པའི་ཐོག་མར་ཇི་ལྟར་བྱུང་བའི་གཏམ། །
དྲང་པོའི་ངག་ལ་ཚད་མའི་ལུང་སྦྱར་ནས། །
ཅུང་ཟད་བརྗོད་པའི་སྤོབས་པ་བདག་ལ་སྐྱེས། །
རིང་པོའི་ལོ་རྒྱུས་ཟབ་མོའི་ཆོས་དང་འདྲེས། །
བདེན་པའི་དངོས་པོ་རྫུན་པའི་རླབས་ཀྱིས་རྙོག །
མཁས་པའི་དཔྱད་པ་བཙན་པོའི་བཀའ་ཡིས་མནན། །
གདོད་མའི་རང་གཤིས་བརྗོད་ལ་སུ་མི་ངལ། །
རྣམ་རྟོག་འཁྲུག་པས་ལམ་གྱི་ཡོན་ཏན་ཉམས། །
འདུ་བ་འཁྲུག་པས་ལུས་ཀྱི་ཟུངས་བཅུད་ཉམས། །
བན་བོན་འཁྲུག་པས་བོད་ཀྱི་ལོ་རྒྱུས་ཉམས། །
ཉམས་པའི་རྒྱུ་ཀུན་འཁྲུག་པའི་ལས་ཀྱིས་བྱས། །
གནའ་རབས་མཁས་པའི་ལུང་ལ་རྒྱབ་བཅོལ་ཅིང༌། །
དེང་དུས་ཐོབ་པའི་གནའ་རྫས་དཔང་བཙུགས་ནས།
ལོ་རྒྱུས་དངོས་ལ་ལོག་བཤད་བསལ་བའི་ཆེད། །
ཚུལ་གསུམ་དཔྱད་ལས་དྲངས་པའི་སྐྱེས་འདི་སྤྲོས། །
སྤྱིར་བོད་ཀྱི་ས་ཆ་ནི་འཇིག་རྟེན་འདིར་ཆགས་སྔ་ཞིང་དེང་དུས་ཀྱི་གོ་ལ་ཧྲིལ་པོ་འདི་ཉིད་འགྲུབ་བྱེད་ཀྱི་རྒྱུའི་གཙོ་བོ་ཞིག་ཡིན་པ་དང༌། ཡུལ་འདི་སྐམ་སར་གྱུར་པ་ནས་དབུ་བརྩམས་ཏེ་སྟོད་མངའ་རིས་ནས། སྨད་མདོ་ཁམས་བར་གྱི་སྤྱི་མིང་ལ་བོད་ཡུལ་ཞེས་པའི་ས་ཆ་འདི་བྱུང༌། ཡུལ་འདི་ཐོག་མར་རྒྱ་མཚོ་ཆེན་པོ་ཞིག་ཡིན་ལ་ལོ་གྲངས་དུང་ཕྱུར་མང་པོའི་རིང་ས་ཐམས་ཅད་འཕུར་ཞིང་བརྡབ་པ་ལ་བརྟེན་ནས་རིམ་བཞིན་གྱེན་དུ་འཕར་ཏེ། དེང་དུས་འཛམ་གླིང་ཡང་རྩེའི་སྐམ་ས་ཆེན་པོ་འདི་ཉིད་བྱུང་བ་ནི་ཚན་རིག་མཁན་པོ་རྣམས་ཀྱིས་དགོངས་པ་གཅིག་མཐུན་དུ་ངོས་འཛིན་གནང་གི་ཡོད་པ་མ་ཟད། གནའ་བོའི་ཡིག་ཚང་རྙིང་པ་རྣམས་སུ་དེ་ལྟར་འཁོད་ཡོད་དེ།
《ཆོས་འབྱུང་མཁས་པའི་དགའ་སྟོན་》ལས།
མཚོ་དེ་འཁོལ་བ་ཞི་ཞིང་རབ་ཏུ་བསིལ། །
ཀོང་གི་ཆུ་བརླག་ཅེས་བྱའི་ཟོམས་ཕྱེ་བས། །
རུ་བཞི་ཆུ་ཡིས་གང་བ་དེ་རུ་ཐིམ། །
བོད་ཁམས་ཡུལ་གྱི་རྣམ་པ་གསལ་པོར་དོད། །
ཅེས་སོགས་བོད་ཡུལ་འདི་ཐོག་མར་རྒྱ་མཚོ་ཆེན་པོ་ཞིག་ཡིན་པ་ལ་རྗེས་སུ་རིམ་བཞིན་མཚོ་བྲི་ནས་སྐམ་ས་བྱུང་ཚུལ་གསུངས་ཡོད། གནའ་སྔ་མོའི་དུས་སུ་བོད་ཡུལ་བྱང་ཕྱོགས་ཀྱི་འབྲོག་པའི་ས་ཆ་འདི་དག་ཚ་བ་ཆེ་བའི་རོང་ཁོག་ཅིག་ཡིན་པའི་རྟགས་ཡ་མཚན་ཅན་ཞིག་ནི། དེང་སང་ས་ཁད་མཐོ་ལ་གནམ་གཤིས་གྲང་ཤོས་ཀྱི་བྱང་ཕྱོགས་ནག་ཆུའི་ས་ཁུལ་འགའ་ཞིག་ཏུ་གནའ་སྔ་མོར་སྤོས་དཀར་གྱི་ཤིང་སྡོང་རྣམས་འགྱེལ་ནས་ས་འོག་ཏུ་སོང་བར་འགྱུར་རྡོར་ཆགས་པ། དེང་སང་ཡང་ས་སློག་པའི་ཚེ་སྐབས་འགར་སའི་འོག་ནས་ཐོན་ཡོང་བ་མཐོང་རྒྱུ་ཡོད་པ་འདི་རེད། དེ་ལྟར་ན་བོད་ཡུལ་འདི་སྐམ་སར་གྱུར་ཏེ། ཧི་མ་ལ་ཡའི་རི་བརྒྱུད་འདི་ཉིད་མ་སྐྱེས་པའི་སྐབས་སུ་ཡུལ་འདི་ཚ་བ་ཆེ་བའི་རོང་ཁུལ་ཞིག་ཡིན་པ་ནི་སྨོས་མ་དགོས་པ་ཞིག་རེད། ལོ་ཟླ་ཞག་དུས་ཀྱིས་དེད་པའི་དབང་གིས། རླན་བཤེར་ནས་སྐམ་སར་འགྱུར་བ་དང༌། རོང་ཁུལ་ནས་བྱང་ཐང་དུ་འགྱུར་བ་སོགས་སྣོད་ཀྱི་འཇིག་རྟེན་གྱི་འཕོ་འགྱུར་དང༌། བྱིས་པ་ནས་དར་མ། དར་མ་ནས་རྒན་པོ་སོགས་བཅུད་ཀྱི་སེམས་ཅན་གྱི་འཕོ་འགྱུར་བཅས་ལ་བསམས་ན། སྣོད་བཅུད་ཀྱི་དངོས་པོ་ཐམས་ཅད་འགྱུར་ལྡོག་མྱུར་བུལ་གྱིས་ཁྱད་ཙམ་ལས་ཐམས་ཅད་རྟག་པ་དང་བརྟན་པའི་རང་བཞིན་དང་བྲལ་བ་ཞིག་ཡིན་པ་མངོན་སུམ་གྱིས་མཐོང་ཐུབ། དེས་ན་སྔ་རབས་བོད་ཀྱི་མཁས་པ་རྣམས་ཀྱིས་དངོས་པོ་ཐམས་ཅད་སྐད་ཅིག་མ་དང་མི་རྟག་པའི་རང་བཞིན་ཡིན་པའི་གསུང་དེ་དག་ཚན་རིག་དང་མཐུན་པའི་ཐུགས་བཞེད་ཡིན་པ་བློ་གྲོས་དང་ལྡན་པ་སུ་ཞིག་གིས་བསྙོན།
ལོ་རྒྱུས་ཡུན་རིང་དང་ལྡན་པའི་འཇིག་རྟེན་ཡང་རྩེའི་ཐོག་གི་གངས་རིའི་ལྗོངས་ཀྱི་ཡུལ་གྲུ་ཆེན་པོ་འདིར་ལོ་རྒྱུས་ཐོག་ཤར་ཕྱོགས་སུ་རྒྱ་ནག་དང༌། ལྷོར་རྒྱ་གར། ནུབ་ཏུ་པ་ཀི་སི་ཐན། བྱང་ཕྱོགས་ལི་ཡུལ་རྣམས་ཀྱི་ས་མཚམས་དང་འབྲེལ་ཞིང༌། ས་ཁད་ཀྱང་ཤར་ལྷོ་གཉིས་ཀྱི་ཕྱོགས་སུ་དམའ་བ། ནུབ་བྱང་གཉིས་སུ་མཐོ་བ། དཔེར་ན་མངའ་རིས་དང༌། ནག་ཆུ། རྨ་སྟོད། ཆུ་དམར་ལེབ་བཅས་ལ་རྒྱ་མཚོའི་ངོས་ལས་མཐོ་ཚད་སྤྱི་ཁྲེ་བཞི་སྟོང་ལྔ་བརྒྱ་ལ་སླེབས་ཀྱི་ཡོད་པ་དང༌། རྫ་ཡུལ་སོགས་རོང་ཁུལ་དམའ་ཤོས་རྣམས་སུ་རྒྱ་མཚོའི་ངོས་ལས་མཐོ་ཚད་སྤྱི་ཁྲེ་ཆིག་སྟོང་བཞི་བརྒྱ་ཙམ་ལས་མེད། ཆ་སྙོམས་ཀྱི་མཐོ་ཚད་དེ་ཉིས་སྟོང་བརྒྱད་བརྒྱའི་གོང་དུ་སླེབས་ཀྱིན་ཡོད་ལ། ས་ཁད་མཐོ་ལ་གྲང་ངར་ཆེ་བ། མཁའ་དབུགས་སྲབ་པའི་ས་ཁུལ་ཞིག་ཏུ་ངོས་འཛིན་བྱེད་ཀྱིན་ཡོད་ཀྱང༌། དོན་དུ་ས་ཁམས་དྭངས་ལ་མཁའ་དབུགས་གཙང་བའི་ས་ཁུལ་ཞིག་ཡིན་སྟབས། ཡམས་ནད་དང༌། རིམས་ནད་སོགས་མི་ཡི་ཚེ་སྲོག་ལ་གནོད་པའི་ནད་རིགས་དེ་དག་ས་ཆ་གཞན་ལས་ཉུང་བར་མ་ཟད། གཏེར་ཁ་དང༌། ནགས་ཚལ། སྨན་རིགས། རི་དྭགས། གཅན་གཟན། བྱ་རིགས་སོགས་དངོས་མང་སྣ་འཛོམས་ཀྱི་ས་ཁུལ་ཞིག་ཡིན་པ་མངོན་སུམ་ཚད་མའི་སྣང་ཡུལ་འདི་རེད། རི་ཐམས་ཅད་མཐོ་ལ་གཟར་བ་སྟེ་དཔེར་ན། རྒྱ་མཚོའི་ངོས་ལས་མཐོ་ཚད་སྤྱི་ཁྲེ་བརྒྱད་སྟོང་བརྒྱད་བརྒྱ་བཞི་བཅུ་ཞེ་དགུ་ལ་སླེབས་པའི་འཇིག་རྟེན་འདིར་ཚད་མཐོ་ཤོས་ཀྱི་རི་བོ་སྟེ་ཇོ་མོ་གླང་མའི་རི་བོ་དེ་ཡུལ་འདིའི་གཙུག་རྒྱན་ལྟར་གནསཤིང༌། གཞན་ཡང་དེ་དང་ཆ་འདྲ་བའི་གངས་དཀར་ཏི་སེ། གཉན་ཆེན་ཐང་ལྷ། ཁྲོ་ཟིལ་ཁྲོམ། རྨ་ཆེན་སྤོམ་ར། རི་བོ་གངས་དཀར། རོང་བཙན་ཁ་བ་དཀར་པོ་ལ་སོགས་པའི་རི་ཆེན་པོ་དུ་མ་དང་ལྡན་ལ། ཆུ་ཐམས་ཅད་དྭངས་ཤིང་བསིལ་བ་སྟེ། མ་ཕམ་གཡུ་མཚོ་དང༌། གནམ་མཚོ་ཕྱུག་མོ། ཡར་འབྲོག་གཡུ་མཚོ། ཁྲི་ཤོར་རྒྱལ་མོ་ལ་སོགས་པ་ལྡེའུམ་ལྡེའུམ་དུ་འཁྱིལ་བའི་མཚོ་དང༌། ཡར་ཀླུང་གཙང་པོ། རྒྱལ་མོ་དངུལ་ཆུ། རྨ་རྫ་འབྲི་གསུམ་ལ་སོགས་པ་ལྷུང་ལྷུང་དྲག་ཏུ་བཞུར་བའི་ཆུ་བོ་ཐམས་ཅད་ཉ་སྲམ་ལ་སོགས་པའི་ཆུ་གནས་ཀྱི་སྲོག་ཆགས་རིགས་མི་འདྲ་བ་དུ་མ་གནས་པའི་དྭངས་བསིལ་ཡན་ལག་བརྒྱད་ལྡན་གྱི་ཆུ་བོ་ཤ་སྟག་ཏུ་སྣང༌།
ས་ཐམས་ཅད་གཏེར་གྱིས་གང་བ་སྟེ། གཟི་དང༌། ཁྲ་མན། ཁྱུང་སྐྱུག ནལ་ལ་སོགས་པ་མི་བཞུ་བའི་ཁམས་ཀྱི་རིན་པོ་ཆེ་དང༌། གསེར་དང༌། དངུལ། ཟངས། ལྕགས་ལ་སོགས་བཞུ་བའི་ཁམས་ཀྱི་རིན་པོ་ཆེའི་རིགས་དང༌། ཁབ་ལེན་དང༌། གསེར་རྡོ། དངུལ་རྡོ། ལྕགས་རྡོ་ལ་སོགས་པ་བཞུ་བའི་ཁམས་ཀྱི་རྡོ་རིགས་དང༌། སྦལ་རྒྱབ་དང༌། གངས་ཐིག རྡོ་སོལ། ཡུགས། ལྷང་ཚེར། མཐིང་རྒྱུས་ལ་སོགས་མི་བཞུ་བའི་ཁམས་ཀྱི་རྡོ་རིགས་སོགས་གཏེར་ཁ་ཆེ་ཕྲ་དཔག་ཏུ་མེད་པ་ཞིག་བོད་ཡུལ་སྟོད་སྨད་བར་གསུམ་གྱི་ཕྱོགས་ཐམས་ཅད་ན་ཐོན་གྱིན་ཡོད།
གཞན་ཡང་གཙང་པོའི་ཤར་ཕྱོགས་དང་ལྷོ་ཕྱོགས་ཀྱི་ས་ཁུལ་མང་ཆེ་བ་ཚ་རོང་ཞིང་པའི་ས་ཁུལ་ཏེ། ཙན་དན་དང་སྤོས་དཀར། ཨ་གར། ཐང་ཤིང༌། ཤུག་པ། སྨྱུག་མ་ལ་སོགས་པའི་ནགས་ཀླུང་རབ་ཏུ་རྒྱས་པ་དེ་དག་གི་ཁྲོད་དུ་སྟག་དང༌། གཟིག དོམ། དྲེད་ལ་སོགས་པ་གཅན་གཟན་གྱི་རིགས་མི་འདྲ་བ་དུ་མ་དང༌། རྒྱ་དང༌། གཙོད་དང༌། གླ་བ་ལ་སོགས་པའི་རི་དྭགས་ཀྱི་རིགས་མི་འདྲ་བ་དུ་མས་གང་ཡོད། ལྗོན་ཤིང་རྣམས་ཀྱི་རྩེ་ན་ནེ་ཙོ་དང༌། རྨ་བྱ། འཇོལ་མོ། ཇུ་ལུ་ལ་སོགས་སྐད་སྙན་སྣ་ཚོགས་སྒྲོག་པའི་བྱ་རིགས་མི་འདྲ་བ་དུ་མ་གནས་པ། ཛ་སུག་ཀོ་གསུམ། ཅུ་གུམ་ལི་གསུམ། ཨ་བ་སྐྱུ་གསུམ་ལ་སོགས་པ་རོང་ཁུལ་དུ་སྐྱེས་པའི་རྩི་སྨན། ཐང་སྨན། ཤིང་སྨན། སྔོ་སྨན་ལ་སོགས་པ་སྨན་གྱི་རིགས་སུ་གྱུར་པ་མ་ཚང་བ་མེད། ཀུ་ཤུ་དང༌། སེ་འབྲུ། རྒུན་འབྲུམ། ངང་ལག ཚ་ལུ་མ་ལ་སོགས་པ་ཤིང་ཐོག་དང་སྔོ་ཚལ་གྱི་རིགས་ཁྱད་པར་ཅན་ཐོན་པའི་ཁུངས་ཀྱང་ཡོད།
ཐོན་སྐྱེད་ཀྱི་གཙོ་བོ་ཞིང་ལས་ལ་བྱེད་ཅིང་འབྲས་དང༌། གྲོ། ནས། བྲ་བོ། སོ་བ། སྲན་མ། མ་རྨོས་ལོ་ཏོག་ལ་སོགས་པའི་འབྲུ་རིགས་སྣ་ཚོགས་འབྱུང༌། དུས་བཞིའི་གནམ་གཤིས་ཀྱང་ཚ་གྲང་ཅུང་ཟད་སྙོམས་པོ་ཡིན་པ་སྟེ། ལྷོ་བྲག་དང༌། མཚོ་སྣ། སྨིན་གླིང༌། མེ་ཏོག རྫ་ཡུལ། རྒྱ་ཐང༌། རྨུ་གླིང་སོགས་ཀྱི་ས་ཆ་རྣམས་རེད། ཡུལ་འདི་དག་གསོ་རིག་གཞུང་དུ་རླན་ཅན་སྣུམ་པ་བད་ཀན་གྱི་ཡུལ་ཞེས་པ་དེ་ཤས་ཆེ་བ་ཙམ་ཡིན།
གཙང་པོའི་ནུབ་ཕྱོགས་དང་བྱང་ཕྱོགས་ཕལ་ཆེར་བ་ནི་རྒྱ་ཆེ་མཐའ་ཡས་པའི་རྩྭ་ཐང་ཡིན་ལ། རྫ་རི་དང་གངས་རི་མང་པོ་ཡོད་པ་དེ་དག་ཏུ་རྩྭ་ཆུ་མོད་ལ་སྨན་རིགས་མང་བ་སྟེ། གཟའ་དུག་ནག་པོ་དང༌། ཧོང་ལེན། བོང་དཀར། སྲོ་ལོ། གཡའ་ཀྱི་མ། གང་ག་ཆུང༌། བྱ་རྒོད་སུག་པ། དཔའ་བོ་དཀར་སེར། སྤང་རྒྱན་མེ་ཏོག ཨུཏྤལ། ལུག་མིག ཚེར་སྔོན། སྟག་ཤ། ཨུག་ཆོས། ལུག་རུ། ཀྱི་ལྕེ། ཤང་དྲིལ། མེ་ཏོག་སེར་ཅན་ལ་སོགས་པ་རྩི་སྨན་དང༌། སྔོ་སྨན་མཐའ་ཡས་པ་ཞིག་སྐྱེ་བ་དང༌། སུ་རུ་དང༌། སྤེན་ནེ་ལ་སོགས་པའི་ཤིང་ཕྲན་ཡང་སྐྱེ། སྤྱང་ཀི་དང༌། འཕར་བ། བྱང་དྲེད་སོགས་གཅན་གཟན་གྱི་རིགས་དང༌། རྐྱང༌། འབྲོང༌། ཤ་བ། གཙོད། དགོ་བ་ལ་སོགས་པའི་རི་དྭགས་ཀྱི་རིགས་མི་འདྲ་བ་མང་པོ་གང་དགར་རྒྱུ་བ།
ཐོན་སྐྱེད་ཀྱི་གཙོ་བོ་ཕྱུགས་ལས་ཡིན་ཞིང༌། སྒོ་ཕྱུགས་ནི་རྟ་དང༌། ཟོག་དང༌། ལུག་རྣམས་གཙོ་བོ་ཡིན་ལ། ཟོག་ལའང་འབྲི་དང༌། གཡག མཛོ། མཛོ་མོ་ཞེས་པའི་དབྱེ་བ་ཡོད། དགྲ་རྐུན་གཅན་གཟན་སོགས་འགོག་བྱེད་ཀྱི་ཁྱི་གསོ་བའི་སྲོལ་ཡོད་ལ་ཁྱི་ཆེན་པོ་ཡིན་ན་རིན་ཐང་ཆེན་པོར་བརྩི། དབྱར་གྱི་དུས་སུ་མེ་ཏོག་སྣ་ཚོགས་བཀྲ་བའི་སྤང་ལྗོངས་ལྷ་ཡུལ་ལྟར་མཛེས་པས་འགྲོ་བ་ཐམས་ཅད་ཀྱི་ཡིད་དབང་འཕྲོག་པ། སྟོན་གྱི་དུས་སུ་རྩི་ཤིང་རྣམས་བསྐམས་ཏེ་རི་ཀླུང་གསེར་མདོག་ཏུ་ཆགས་པ། དགུན་གྱི་དུས་སུ་གྲང་ལྷགས་ཆེ་བས་ཆུ་བོ་ཐམས་ཅད་དར་གྱི་སྦུབས་སུ་འཐུམས་པ། རི་ཀླུང་ཐམས་ཅད་ཁ་བའི་རྡུལ་གྱིས་ཁེངས་ཏེ་དཀར་སང་སང་དུ་འགྱུར་བ། དཔྱིད་ཀྱི་དུས་སུ་རྩྭ་ལོ་རྙིང་པ་ཟད་ཅིང་གསར་པ་མ་སྐྱེས་པ་རི་ཐང་ཐམས་ཅད་ནག་པོར་ཆགས་པ་བཅས་དུས་བཞིའི་རྣམ་འགྱུར་ཧ་ཅང་གསལ་བ་སྟེ། དགེ་སྐྱིད་དང༌། སྒེར་རྩེ། ནག་ཆུ། ཆུ་དམར་ལེབ། མཚོ་སྔོན་པོའི་ཉིན་སྲིབ། རྨ་སྟོད། མགོ་ལོག གསེར་ཐར་སོགས་ཀྱི་ས་ཆ་རྣམས་རེད། ཡུལ་འདི་དག་གསོ་རིག་གཞུང་དུ་ངད་ཅན་གྲང་བ་རླུང་གི་ཡུལ་ཞེས་པ་དེ་ཤས་ཆེ་བ་ཙམ་ཡིན།
ལྷོ་བྱང་གཉིས་ཀྱི་དཀྱིལ་དྲང་པོར་ཤར་མཐའ་ནས་ནུབ་མཐའི་བར་གྱི་ཡུལ་གྲུ་དེ་དག་ཕལ་ཆེར་རོང་མ་འབྲོག་གི་ས་ཁུལ་ཏེ། ཞིང་ལས་ཀྱི་ཐོན་སྐྱེད་ཅུང་ཟད་དར་ལ། ཕྱུགས་ལས་ཀྱང་ཅུང་ཟད་དར་བ། རོང་འབྲོག་གཉིས་ཀའི་ས་ཆ་ཡོད་པ་སྟེ། རུ་ཐོག རྩ་མདའ། ཆབ་མདོ། སྡེ་དགེ། མི་ཉག རྒྱལ་རོང༌། བསང་ཁོག ཆབ་ཆ་སོགས་ཀྱི་ས་ཁུལ་རྣམས་ཡིན་ལ། ཡུལ་འདི་དག་གསོ་རིག་གཞུང་དུ་བསྟན་པའི་སྐམ་ས་ཚ་གདུང་ཆེ་བ་མཁྲིས་པའི་ཡུལ་ཞེས་པ་དེ་ཤས་ཆེ་བ་ཙམ་ཡིན།
དེ་ལྟར་བོད་ཀྱི་ས་ཁམས་ཆགས་ཚུལ་དང་ས་མཚམས། སྲོག་ཆགས་དང་སྐྱེ་དངོས་འབྱུང་ཚུལ་སོགས་གནའ་རབས་མཁས་པ་རྣམས་ཀྱིས་གསལ་པོར་གསུངས་ཡོད་དེ། 《མཁས་པའི་དགའ་སྟོན་》ལས།
མཚོ་དེ་འཁོལ་བ་ཞི་ཞིང་རབ་ཏུ་བསིལ། །
ཀོང་གི་ཆུ་བརླག་ཅེས་བྱའི་ཟོམས་བྱེ་བས། །
རུ་བཞི་ཆུ་ཡིས་གང་བ་དེ་རུ་ཐིམ། །
ཆུ་གཞན་དག་ཀྱང་དེ་ལྟར་ཐིམ་པ་ཡིས། །
བོད་ཁམས་ཡུལ་གྱི་རྣམ་པ་གསལ་པོར་དོད། །
མངའ་རིས་སྐོར་གསུམ་ཤ་རྐྱང་རི་དྭགས་གླིང༌། །
བར་གྱི་རུ་བཞི་སྟག་གཟིག་གཅན་གཟན་གླིང༌། །
སྨད་ཀྱི་སྒང་དྲུག་འདབ་ཆགས་བྱ་ཡི་གླིང༌། །
ཞེས་དང༌། སྟག་ཚང་དཔལ་འབྱོར་བཟང་པོའི་《རྒྱ་བོད་ཡིག་ཚང་》ལས། ཤར་རྒྱ་ནག་དང༌། ཁྲི་བརྟན། ལྷོ་ན་རྒྱ་གར་དང་ཁ་ཆེ། ནུབ་ན་སྟག་སྡེ་དང་གཟིག་འཕན་གཉིས། བྱང་ན་ཁྲོམ་དང་གེ་སར་གཉིས། དབུས་ན་བོད་ཡུལ་གངས་ཀྱི་ར་བ་དགུ་ཟེར་ཏེ། འཛམ་བུ་གླིང་གི་ས་ཚད་ཀྱི་ལྟེ་བ། བོད་གངས་ཅན་འདི་ཡིན་པར་འདོད་པ་ནི། ས་མཐོ། རི་མང༌། གངས་ཆགས་ཆུ་བོ་ཐམས་ཅད་འདི་ནས་ཕྱིའི་མཐའ་རྣམས་ལ་འབབ་པའི་ཕྱིར་འདི་ཉིད་སའི་དབུས་ལྟེ་བ་ཡིན་པར་འདོད་དོ། ། འཛམ་བུ་གླིང་ན་སྤྱིར་གྱིས་རྒྱལ་ཁམས་ཆེ་ཆུང་བཅུ་གསུམ་ཡོད་པའི་མིང་ངེས་ཅན་གྱི་འཛིན་པ་ལྔ་ནི། རྒྱ་གར་ཆོས་ཀྱི་རྒྱལ་ཁམས། རྒྱ་ནག་རྩིས་ཀྱི་རྒྱལ་ཁམས། སྟག་གཟིག་ནོར་གྱི་རྒྱལ་ཁམས། ཁྲོམ་གེ་སར་དམག་གི་རྒྱལ་ཁམས། བོད་ཡུལ་ཁ་བ་ཅན་གྱི་རྒྱལ་ཁམས་དང་ལྔའོ། ཞེས་དང༌། ཡང་དེ་ཉིད་ལས།
བོད་ཁ་བ་ཅན་གྱི་རྒྱལ་ཁམས་དང༌། ཕྱོགས་བཞིའི་རྒྱལ་ཁམས་ཀྱི་ས་མཚམས་ན། སྲིད་པས་བཀོད་པའི་རྡོ་རིང་ཆེན་པོ་བཞི་ཡོད་དེ། ཤར་ཕྱོགས་རྒྱ་ནག་པོ་དང༌། བོད་ཀྱི་སོ་མཚམས་ན། ཤ་ཕུད་གངས་དཀར་ལྷའི་ཡུལ་དུ། འདྲོན་བུ་དུང་གི་རྡོ་རིང་བཙུགས་པ་ཡན་ཆད། ལྷོ་ཕྱོགས་རྒྱ་དཀར་པོ་དང༌། བོད་ཀྱི་སོ་མཚམས། སྨུག་མ་བུ་ཁུར་སྲིན་གྱི་ཡུལ་དུ། མཐིང་ཞུན་གཡུའི་རྡོ་རིང་བཙུགས་པ་ཚུན་ཆད། ནུབ་ཕྱོགས་སྟག་གཟིག་དང༌། བོད་ཀྱི་སོ་མཚམས། རྐང་མ་རྐང་གཅིག་ཀླུའི་ཡུལ་དུ། ཤ་རྩེ་དངུལ་གྱི་རྡོ་རིང་བཙུགས་པ་མན་ཆད། བྱང་ཕྱོགས་ཁྲོམ་གེ་སར་དང༌། བོད་ཀྱི་སོ་མཚམས་ལ་རྨའི་ལུ་གུ་སྨན་གྱི་ཡུལ་དུ། ར་རྒན་གསེར་གྱི་རྡོ་རིང་བཙུགས་པ་ཚུན་ཆད། དེ་རྣམས་བོད་གངས་ཅན་གྱི་རྒྱལ་ཁམས་སུ་གཏོགས་པའི་ས་ཚད་ཡིན་ཅིང༌། རྡོ་རིང་ཀྱི་དཔངས་ལ། གཞུ་འདོམ་བརྒྱད་ཅུ་རེ་དང་ཞེང་ཕྱོགས་རེ་ལ་གཞུ་འདོམ་ཉི་ཤུ་རེ། སྟེང་ན་རྒྱ་ཕིབས་དང་བཅས་པ་ཡོད་དོ་ཟེར་རོ།
དེང་དུས་ས་གཤིས་རིག་པའི་སྒོ་ནས་བཤད་ན། བོད་ཀྱི་ཡུལ་དབུས་ལྷ་ས་ནི་ཤར་ཐིག་91དང་བྱང་ཐིག་30ཡི་འཕྲད་མཚམས་སུ་གནས་ཡོད་ཅིང༌། ཤར་ནུབ་གཉིས་ཀྱི་མཐའ་དེ་ཤར་ཐིག་78དང་105ཡི་བར་དུ་གནས་པ་དང༌། ལྷོ་བྱང་གཉིས་ཀྱི་མཐའ་དེ་བྱང་ཐིག་26ནས་39བར་གནས་ཡོད།
བོད་ལ་ཡུལ་གྲུ་ཆེན་པོ་གསུམ་ཡོད་པ་ནི། སྟོད་མངའ་རིས་བསྐོར་གསུམ། གངས་དང་གཡའི་ར་བ་རྫིང་དང་འདྲ་བ་ལ། ཡུལ་གྲུ་ཆེན་པོ་གཅིག སྨད་ལྷ་རེ་ཕྱུགས་དྲུག ནགས་དང་ནའི་ལྗོངས། ཞིང་དང་འདྲ་བ་ལ་ཡུལ་གྲུ་ཆེན་པོ་གཅིག བར་དུ་དབུས་གཙང་རུ་བཞི། བྲག་དང་ཆུ་འཐབ་ས། ཡུར་བ་འདྲ་ལ་ཡུལ་གྲུ་ཆེན་པོ་གཅིག་སྟེ། དེ་གསུམ་མོ། ། ཞེས་པ་སོགས་པ་རྣམས་དང༌། གཞན་ཡང་《ཆོས་འབྱུང་མེ་ཏོག་སྙིང་པོ་སྦྲང་རྩི་བཅུད་》ལས། བོད་ཁམས་གསུམ་གླིང་དགུ་བྱ་བ་ན། རིན་པོ་ཆེ་འོད་ཀྱི་གླིང་དཀར་པོ། སྟོད་ཁམས་གསུམ་གངས་དང་གཡའི་ར་བ་རྫིང་འདྲ་བ་ན། ཤ་བ་དང་དགོ་བ་ལ་སོགས་པ་རི་དྭགས་ཀྱི་ཡུལ་འཛིན། རུ་བཞི་སོག་ཁའི་གླིང་སྐད་པ། བར་ཁམས་གསུམ་བྲག་དང་སྤང་གི་གཤོང་ཡུ་བ་འདྲ་བ་ན། སྤྲེ ་དང་བྲག་སྲིན་ལ་སོགས་པ་གནས། རྨ་བྱ་འོད་ཀྱི་གླིང་སྐད་པ། སྨད་ཁམས་གསུམ་ནགས་ཀྱི་ལྗོངས་ཞིང་དང་འདྲ་བ་ན། གླང་པོ་ཆེ་དང་འདབ་ཆགས་ལ་སོགས་པ་ལས། འགྲོ་བ་མི་བྱ་བ་གཅིག་ཀྱང་མེད། ཅེས་སོགས་དང༌། 《དཔྱིད་ཀྱི་རྒྱལ་མོའི་གླུ་དབྱངས་》 ལས། ཆུ་བྲི་བའི་རྗེས་སྟོད་གཡའ་རི་དང་གངས་རི། བར་བྲག་དང་སྤང་ལྗོངས། སྨད་རྩི་ཤིང་ནགས་ཚལ་ཞེས་པ་ལ་སོགས་པ་རྒྱལ་རབས་དང་ལོ་རྒྱུས་དེབ་ཐེར་མང་པོ་གཅིག་མཐུན་དུ་གསུངས་ཡོད་པ་མ་ཟད། དུས་རབས་དགུ་པའི་ནང་དུ་ཨ་རབ་རྒྱལ་ཁབ་ཀྱི་མཁས་པ་སྐུ་ཞབས་མཱ་སུ་ཏིས་ལགས་ཀྱིས་བརྩམས་པའི་གསེར་མདོག་གི་རྩྭ་ཐང་ཞེས་པ་ལས། ཡུལ་དེར་རྩི་ཤིང་དང་མེ་ཏོག་གི་རིགས་མི་འདྲ་བ་སྣ་ཚོགས་ཀྱིས་གང་བ། མི་ཐམས་ཅད་སྤྲོ་ཉམས་དང་ལྡན་ཞིང་གླུ་གར་ལ་དགའ་བ་ཤ་སྟག་ཏུ་སྣང༌། ཞེས་འཁོད་པ་ལ་བརྟགས་ན་རྒྱལ་ཁབ་ཕྱི་ནང་གི་མཁས་པ་རྣམས་ལྟ་ཚུལ་དང་བཞེད་ཚུལ་ཕལ་ཆེར་གཅིག་མཐུན་དུ་བྱུང་འདུག
འཕྲིན་སྟེགས། weikangba


text:
ནང་དོན་མདོར་བསྡུས།
(སྒྲོལ་ཆོས།)
ནང་དོན་མདོར་བསྡུས།
Billuནི་ཞིང་གྲོང་གི་སྐྲ་བཞར་བ་ཞིག་ཡིན་ལ། ཁོའི་སྐྲ་བཞར་གྱི་ལག་རྩལ་དུས་རབས་ཀྱི་བབ་ལས་རྗེས་སུ་ལུས་པས་ན། ཚོང་མགྲོན་ཡང་ཇེ་ཉུང་ནས་ཇེ་ཉུང་དུ་ཕྱིན།
ཉིན་ཞིག བརྙན་འཕྲིན་ཕབ་བསྐྲུན་གྱི་རུ་ཁག་ཅིག་སྡེ་བ་དེར་གློག་བརྙན་ཕབ་པར་འོང་ལ། དེའི་གྲས་སུBilluཡི་ཆུང་གྲོགས་ཏེ་སྐབས་དེར་གྲགས་ཆེ་པའི་མི་སྣSahir Khanཡང་འདུག དེ་ནས་བཟུང་། Billuཡི་གནས་སྟངས་ལ་འགྱུར་ལྡོག་བྱུང་ཞིང་། ཚང་མས་ཁོ་ལ་བརྩི་འཇོག་བྱེད་པ་དང་། མི་སྣ་གྲགས་ཆེན་དེ་དང་འཕྲད་པར་ཡང་ཡང་བསྐུལ། ཡིན་ནའང་། Billuཡིས་བསམ་པར། རང་ཉིད་ནི་མི་ཆུང་དབང་ཆུང་ཡིན་རྐྱེན། Sahir Khanདང་གྲོགས་འདང་འཆང་བའི་ལས་བསྐལ་མེད་པའམ། Sahir Khanཡིས་ཀྱང་ངོ་ཤེས་མིན་སོགས་ཡིད་ལ་མང་པོ་དྲན། དེའི་གཞུག་ནས། ཁོསSahir Khanདང་མཇལ་བའི་ཚོད་ལྟ་མང་པོ་བྱེད་མོད་གཅིག་ཀྱང་ལེགས་འགྲུབ་མ་བྱུང་། མཐའ་མར། ཁོའི་རེ་ཐག་ཆད་དེ་མཇལ་འདོད་ཀྱི་བསམ་པ་བོར།
མི་སེམས་མིས་མི་ལོན་ཟེར་བ་ནང་བཞིན། མི་གཞན་པས་སྐད་གྲགས་ཅནSahir Khanདེ་དང་ཁོ་གཉིས་བར་གྱི་འབྲེལ་བ་རྗུན་བཟོ་རེད་ཅེས་པའི་འཁྱལ་གཏམ་བསྒྲགས་པ་དང་། ཚང་མས་ཁོ་ལ་མཐོང་ཆུང་དང་གུས་མེད་བྱ་མགོ་བརྩམས། ཐ་ན། བཟའ་མི་ཚོའང་ཁོའི་སྐད་ཆར་དོགས་པ་ལངས་ཏེ། ཁྱིམ་ཚང་དང་བྱིས་པ་ཚོའི་བར་ཐག་ཀྱང་རིང་དུ་བཀྱེད་པས། ཁོ་ལ་ན་ཟུག་དང་དཀའ་ངལ་མང་པོས་ཕྱོགས་ཕྱོགས་ནས་དེད། ཡིན་ནའང་། Sahir KhanཡིསBilluཀྱིས་རང་ལ་ཆུང་དུས་སུ་བདག་སྐྱོང་བྱེད་པ་སོགས་བརྗེད་མེད་པར་མ་ཟད། དུས་གཏན་དུBilluནི་ཁོའི་སེམས་པའི་གནས་ཚང་དྲོན་མོ་ཞིག་དང་བཀུར་འོས་པའི་མི་བུ་དེ་རང་ཡིན། ནམ་ཡང་དྲིན་ལན་འཇལ་ཐུབ་པའི་བསྐལ་བར་སྒུག་ཡོད། དེའི་ཕྱིར་འགལ་བ་དེ་འདྲའི་འོག་ནས་ཁོང་གཉིས་བར་ལ་མི་སེམས་གཡོ་སྐྱོམ་བགྱི་བའི་གཏམ་རྒྱུད་དག་བྱུང་།
དཔྱད་བརྗོད་ཐུང་ངུ་།
རྒྱ་གར་གློག་བརྙན་ཕལ་མོ་ཆེ་དང་འདྲ་བར། མི་རིགས་དེའི་གླུ་ངག་དང་བྲོ་གར་ནི་གློག་བརྙན་ཁྲོད་ནས་སྒྱུ་རྩལ་གྱི་དོ་ཤལ་ཆེ་ཤོས་དེ་ཡིན་ལ། གློག་བརྙན་འདིར་ཡང་དེའི་ཁྱད་ཆོས་མངོན་པ་མ་ཟད། དེ་ལས་ལྷག་པར་འཛམ་གླིང་ན་སྙན་གྲགས་དོད་པའི་འཁྲབ་སྟོན་པ་དང་གླུ་བShahrukh Khanཡི་སྒྱུ་རྩལ་གྱི་གཟི་དཔལ་འོག་ལྷན་རྒྱས་ཀྱི་མིག་གི་དབང་པོ་ཅིག་ཅར་ཏུ་འཕྲོག་ངེས་ལ། གློག་བརྙན་ཁྲོད་ཀྱི་མཚར་སྡུག་གི་ཡུལ་ལྗོངས་ཀྱིས་རང་བྱུང་མ་མ་ཡི་མཛེས་པ་ཕུན་སུམ་ཚོགས་པར་ངོམས་ཡོད། དེ་མིན། གློག་བརྙན་འདིས་གྲོགས་པོའི་བར་གྱི་བརྩེ་བ་དྭངས་མ་ཞིག་གིས་སྣེ་དྲངས་ཏེ། ང་ཚོ་མི་གཤིས་ཀྱི་ཟབ་ས་ཞིག་ཏུ་འཁྲིད་ཐུབ་ལ། དྲིན་གཟོ་དང་བྱམས་བརྩེ་ཡི་སློབ་གསོ་མཐུག་པོ་ཞིག་ཀྱང་སྟེར་ངེས།
(རྩོམ་སྒྲིག་པ། བློ་བཟང་རྡོ་རྗེ།)


text:
ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱ་རྒྱུ་ནི་ཏང་ཡོངས་དང་རྒྱལ་ཡོངས་མི་དམངས་ཀྱི་མིག་སྔ་དང་སླད་ཕྱིན་དུས་སྐབས་ཤིག་རིང་གི་ཆབ་སྲིད་ཀྱི་ལས་འགན་ཨང་དང་པོ་དེ་རེད། རང་སྐྱོང་ལྗོངས་ཏང་ཨུད་སྐབས་དགུ་པའི་ཨུ་ལྷན་ཚང་འཛོམས་གྲོས་ཚོགས་ཐེངས་གསུམ་པས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་རླབས་ཆེན་དར་ཆ་མཐོན་པོར་སྒྲེང་བ་དང་། སྤྱི་ཁྱབ་ཧྲུའུ་ཅི་ཞི་ཅིན་ཕིང་གི“ཏང་གི་ཚོགས་ཆེན་བཅུ་དགུ་པའི་དགོངས་དོན་གསལ་པོ་ཤེས་པ་དང་། མཐར་ཕྱིན་པ་ཤེས་པ། ཏན་ཏིག་དོན་འཁྱོལ”བཅས་ཀྱི་མཛུབ་སྟོན་གལ་ཆེན་ལག་བསྟར་དོན་འཁྱོལ་དང་ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་བྱ་རྒྱུའི་ཐད་ཕྱོགས་ཡོངས་ནས་བཀོད་སྒྲིག་དང་བླང་བྱ་ཁ་གསལ་བཏོན་ཡོད།
དར་ཆས་ཁ་ཕྱོགས་ལ་ཁྲིད་སྟོན་དང་འགྲོ་ལམ་གྱིས་ལས་དབང་ཐག་གཅོད་བྱེད་པ། ཏང་གི་ཚོགས་ཆེན་བཅུ་དགུ་པའི་ཐོག“བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་སྲུང་སྐྱོང་མཐའ་གཅིག་ཏུ་བྱ་རྒྱུ”དེ་ཏང་གི་སྒྲིག་ཡིག་ནང་འཁོད་ནས་སྤྱི་ཁྱབ་ཧྲུའུ་ཅི་ཞི་ཅིན་ཕིང་ཏང་ཀྲུང་དབྱང་དང་ཏང་ཡོངས་ཀྱི་སྲོག་ཤིང་ཡིན་པའི་གནས་བབ་སྔར་བས་གཏན་འཁེལ་བྱས་པ་དེས་རང་རེའི་ཏང་གིས་མི་དམངས་ཀྱི་སྣེ་ཁྲིད་དེ་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ལ་རླབས་ཆེན་རྒྱལ་ཁ་ལེན་ཕྱིར་ཡིད་ཆེས་དང་བློ་གཏད་ཆེ་ཤོས་བཅོལ་ཆོག་པའི་ལམ་སྣེ་ཁྲིད་མཁན་དང་སྲོག་ཤིང་ཡོད་པར་གྱུར་ཡོད། གསལ་པོ་ཤེས་པ་དང་། མཐར་ཕྱིན་པ་ཤེས་པ། ཏན་ཏིག་དོན་འཁྱོལ་བཅས་ཐད་འབད་བརྩོན་བྱས་ནས“འདུ་ཤེས་བཞི”ཟབ་ཏུ་ཏན་ཏིག་གཏོང་བ་དང“གདེང་ཚོད་བཞི”བརྟན་དུ་གཏོང་དགོས་པ་མ་ཟད། བློ་བརྟན་འགྱུར་མེད་ཀྱི་སྒོ་ནས་སྲོག་ཤིང་ལ་གོང་བཀུར་དང་། ཡིད་ཆེས། ཟོལ་མེད། སྲུང་སྐྱོང་བཅས་མཐའ་གཅིག་ཏུ་བྱེད་པ་དང་། ཏང་ཀྲུང་དབྱང་གི་དབང་གྲགས་དང་གཅིག་སྡུད་གཅིག་གྱུར་གྱི་འགོ་ཁྲིད་ལ་ཐོག་མཐའ་བར་གསུམ་དུ་སྲུང་སྐྱོང་བྱེད་པ། ཏང་གི་དར་ཆ་དར་ཆར་བྱེད་པ་དང་། ཏང་གི་ཁ་ཕྱོགས་ཁ་ཕྱོགས་སུ་འཛིན་པ། ཏང་གི་བློ་སྟོབས་བློ་སྟོབས་སུ་འཆང་བ་བཅས་མཐའ་འཁྱོངས་བྱས་ནས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་གི་གཅིག་སྡུད་གཅིག་གྱུར་གྱི་འགོ་ཁྲིད་འོག་རང་འགུལ་ངང་འགན་འཁྲི་སྒྲུབ་པ་དང་ལས་དོན་སྤེལ་ཏེ་ཐོག་མཐའ་བར་གསུམ་དུ་ཆབ་སྲིད་ཀྱི་ལངས་ཕྱོགས་དང་། ཆབ་སྲིད་ཀྱི་ཁ་ཕྱོགས། ཆབ་སྲིད་ཀྱི་རྩ་དོན། ཆབ་སྲིད་ཀྱི་འགྲོ་ལམ་བཅས་བློ་མཐུན་ཞི་ཅིན་ཕིང་གིས་སྲོག་ཤིང་གནང་བའི་ཏང་ཀྲུང་དབྱང་དང་ཚད་མཐོའི་གཅིག་གྱུར་ཡོང་བ་བྱེད་དགོས།
དགོངས་པ་གསར་པས་དུས་རབས་གསར་པར་ཁྲིད་སྟོན་བྱེད་པ་དང་ལས་འགན་གསར་པས་རྒྱང་སྐྱོད་ལམ་བུ་གསར་པ་ཕྱེ་ཡོད། ཏང་གི་ཚོགས་ཆེན་བཅུ་དགུ་པའི་ཐོག་དམ་བཅའ་བཞག་པའི་ལོ་རྒྱུས་ཀྱི་ལས་འགན་དང་། སྤེལ་བའི་ཆོད་གཏམ་གལ་ཆེན་བཏོན་པའི་བྱ་སྤྱོད་ཀྱི་རྩ་འཛིན། ཐོབ་པའི་གྲུབ་འབྲས་གལ་ཆེན་བཅས་ཀྱིས་ཏང་དང་རྒྱལ་ཁབ་ཀྱི་བྱ་གཞག་འཕེལ་རྒྱས་ཀྱི་འཕེལ་རིམ་དང་། ཀྲུང་ཧྭ་མི་རིགས་རླབས་ཆེན་བསྐྱར་དར་གྱི་འཕེལ་རིམ། མི་དམངས་རྣམས་བདེ་སྐྱིད་ལྡན་པའི་འཚོ་བ་སྐྱེལ་བ་བཅས་ཁྲོད་ནུས་པ་གལ་ཆེན་ཐོན་ནས་རྒྱང་རིང་གཏིང་ཟབ་ཀྱི་ཤུགས་རྐྱེན་ཆེན་པོ་ཐེབས་རྒྱུ་རེད། གསལ་པོ་ཤེས་པ་དང་། མཐར་ཕྱིན་པ་ཤེས་པ། ཏན་ཏིག་དོན་འཁྱོལ་བཅས་ཐད་འབད་བརྩོན་བྱས་ནས་མ་རྩོམ་ཀློག་པ་དང་། མ་ཡིག་སློབ་སྦྱོང་། རྩ་བའི་རིག་པ་ཤེས་པ་བཅས་མཐའ་འཁྱོངས་བྱས་ཏེ་སློབ་སྦྱོང་དང་གོ་བ་གཏིང་ཟབ་ལེན་པ་དང་། མཐའ་གསལ་མཐིལ་རྟོགས་ཡོང་བ་བྱེད་པ། ཇི་མ་ཇི་བཞིན་བཅས་ཀྱི་སྒོ་ནས་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་བྱེད་པ་དང་། ཚོགས་ཆེན་བཅུ་དགུ་པའི་ཐོག་གཏན་ལ་ཕབ་པའི་དགོངས་པ་གལ་ཆེན་དང་། ལྟ་བ་གལ་ཆེན། ཆོད་གཏམ་གལ་ཆེན། བྱ་ཐབས་གལ་ཆེན་བཅས་སྟངས་འཛིན་ནན་པོ་བྱེད་པའི་ཐོག་ནས་ཏང་གི་ཚོགས་ཆེན་བཅུ་དགུ་པའི་དགོངས་དོན་གྱི་ཆབ་སྲིད་ཀྱི་དོན་སྙིང་དང་། ལོ་རྒྱུས་ཀྱི་དོན་སྙིང་། རིགས་པའི་གཞུང་ལུགས་ཀྱི་དོན་སྙིང་། ལག་ལེན་གྱི་དོན་སྙིང་བཅས་ཁོང་དུ་ཧུར་ཐག་ཆུད་པ་བྱས་ནས་བསམ་བློ་དང་བྱ་སྤྱོད་དེ་ཚོགས་ཆེན་བཅུ་དགུ་པའི་དགོངས་དོན་ཐོག་གཅིག་གྱུར་ཡོང་བ་བྱེད་དགོས།
ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་གཏིང་ཟབ་བྱེད་པར་ངེས་པར་དུ་ཕྱོགས་ཡོངས་ནས་གནད་འཁེལ་ཡོང་རྒྱུ་མཐའ་འཁྱོངས་བྱེད་དགོས། ཚོགས་ཆེན་གྱི་བརྗོད་དོན་གཙོ་བོར་གོ་བ་གཏིང་ཟབ་ལེན་པ་དང་། ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པའི་ལོ་རྒྱུས་གནས་བབ་དང་ནང་དོན་ཕུན་སུམ་ཚོགས་པོར་གོ་བ་གཏིང་ཟབ་ལེན་པ། ཏང་གི་ཚོགས་ཆེན་བཅོ་བརྒྱད་པ་འཚོགས་ཚུན་གྱི་ཏང་དང་རྒྱལ་ཁབ་ཀྱི་བྱ་གཞག་ལ་ཐོབ་པའི་ལོ་རྒྱུས་རང་བཞིན་གྱི་འཕོ་འགྱུར་ལ་གོ་བ་གཏིང་ཟབ་ལེན་པ། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་འདི་ཉིད་དུས་རབས་གསར་པར་སླེབས་པར་གོ་བ་གཏིང་ཟབ་ལེན་པ། རང་རྒྱལ་སྤྱི་ཚོགས་ཀྱི་འགལ་ཟླ་གཙོ་བོར་འགྱུར་ལྡོག་བྱུང་བར་གོ་བ་གཏིང་ཟབ་ལེན་པ། དུས་རབས་གསར་པའི་ཀྲུང་གོ་གུང་ཁྲན་ཏང་གི་ལོ་རྒྱུས་ཀྱི་འགན་འཁྲིར་གོ་བ་གཏིང་ཟབ་ལེན་པ། ལོ་བརྒྱ་དང་པོའི་འབད་འཐབ་དམིགས་ཚད་མངོན་འགྱུར་དང་ལོ་བརྒྱ་གཉིས་པའི་འབད་འཐབ་དམིགས་ཚད་ཕྱོགས་སུ་བསྐྱོད་རྒྱུར་གོ་བ་གཏིང་ཟབ་ལེན་པ། “ཕྱོགས་ལྔ་གཞི་གཅིག”གི་བཀོད་སྒྲིག་གལ་ཆེན་ལ་གོ་བ་གཏིང་ཟབ་ལེན་པ། ཕྱོགས་ཡོངས་ནས་ཏང་ནན་པོས་སྐྱོང་བའི་སྤྱིའི་བླང་བྱ་དང་ལས་འགན་གཙོ་བོར་གོ་བ་གཏིང་ཟབ་ལེན་པ། ཏང་གི་སྒྲིག་ཡིག་དག་བཅོས་འཆར་ཟིན་གྱི་ནང་དོན་གསར་པར་གོ་བ་གཏིང་ཟབ་ལེན་པ་བཅས་ཀྱི་སྒོ་ནས་ཞི་ཅིན་ཕིང་གི་དུས་རབས་གསར་པའི་ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་ཀྱི་དགོངས་པར་བརྟེན་ནས་བསམ་བློར་དྲག་ཆས་སྤྲོས་རྒྱུ་མཐའ་འཁྱོངས་བྱས་ཏེ་ཏང་གི་ཚོགས་ཆེན་བཅུ་དགུ་པའི་ཐོག་གཏན་ལ་ཕབ་པའི་ལས་འགན་ཁག་མངོན་འགྱུར་ཡོང་བའི་ཐོག་སྟོབས་ཤུགས་གཅིག་ཏུ་སྒྲིལ་དགོས།
ཏང་གི་ཚོགས་ཆེན་བཅུ་དགུ་པའི་དགོངས་དོན་སློབ་སྦྱོང་དང་། དྲིལ་བསྒྲགས། ལག་བསྟར་བཅས་གཏིང་ཟབ་བྱ་རྒྱུ་དེ་ཏང་དང་རྒྱལ་ཁབ་ཀྱི་ལས་ཀའི་སྤྱི་ཡོངས་དང་འབྲེལ་བ་ཡོད་པ་དང་། ཀྲུང་གོའི་ཁྱད་ཆོས་ཀྱི་སྤྱི་ཚོགས་རིང་ལུགས་བྱ་གཞག་གི་ཕུགས་ཀྱི་འཕེལ་རྒྱས་དང་འབྲེལ་བ་ཡོད་པ། ཆེས་རྒྱ་ཆེའི་མི་དམངས་ཀྱི་རྩ་བའི་ཁེ་ཕན་དང་འབྲེལ་བ་ཡོད་པ་བཅས་རེད། ང་ཚོས་ངེས་པར་དུ་ཏན་ཏིག་གི་བྱ་ཐབས་ཐོག་ནས་ཚོགས་ཆེན་བཅུ་དགུ་པའི་དགོངས་དོན་ཁེ་ལས་དང་། ཞིང་འབྲོག་ཁུལ། ལས་ཁུངས། སློབ་གྲྭ སྡེ་ཁུལ། དགོན་སྡེ། དམག་སྒར། དྲ་རྒྱ་བཅས་སུ་ཁྱབ་རྒྱུར་སྐུལ་མ་བཏང་ནས་གསལ་པོ་ཤེས་པ་དང་། མཐར་ཕྱིན་པ་ཤེས་པ། ཏན་ཏིག་དོན་འཁྱོལ་བཅས་ཡོང་བའི་ཐད་འབད་བརྩོན་བྱེད་པ་དང་། འཕེལ་རྒྱས་དང་། བརྟན་ལྷིང་། སྣོད་བཅུད་བཅས་ཐད་བྱ་ཐབས་དངོས་འདོན་པ། ཏང་ལ་དགའ་ཞེན་དང་། ཏང་གི་ཆེད་ཏང་ལ་སྲུང་སྐྱོང་བཅས་ཐོག་ནས་བྱ་སྤྱོད་ཧུར་ཐག་སྤེལ་ནས་སློབ་སྦྱོང་དང་། དྲིལ་བསྒྲགས། ལག་བསྟར་བཅས་ཀྱི་ཚ་རླབས་ཤིག་གང་མྱུར་འཕྱུར་བ་བྱེད་དགོས།


text:
བོད་མངའ་རིས་ས་ཁུལ་ནས་མེ་ཤུགས་འཕུར་མདའ་དང་རྡུལ་ཕྲན་མཚོན་ཆ་བཟོ་བར་སྤྱོད་ཆེ་ཞིང་ཧའེ་རླངས་རྫས་འདུས་ཚད་ཧ་ཅང་ཤུགས་ཆེན་པོ་ཡིན་པའི་ཆུ་འཁོལ་ཞིག་གསར་དུ་རྙེད་འདུག
ཁ་སང་རྒྱ་ནག་གཞུང་འབྲེལ་གསར་ཁང་ཁག་གིས་སྤེལ་བའི་གནས་ཚུལ་ལྟར་ན། རྒྱ་ནག་གི་མཚོ་བོད་ས་མཐོ་ཚན་རིག་ཞིབ་འཇུག་ཁང་ཟེར་བ་དང་ཨ་རིའི་སི་ཐན་ཧྥོར་ཌི་གཙུག་ལག་སློབ་ཆེན་(Stanford university)གྱི་ས་གཤིས་རིག་པའི་ཚན་རིག་ཞིབ་འཇུག་ཁང་གཉིས་མཉམ་འབྲེལ་ཐོག བོད་ཀྱི་མངའ་རིས་ས་ཁུལ་ནས་ཆུ་ཚན་ཞིག་གསར་རྙེད་བྱུང་ཡོད་པ་དང་། ཆུ་ཚན་དེར་ཞིབ་འཇུག་བརྟག་དཔྱད་བྱས་པ་བརྒྱུད་གནམ་གྲུ་དང་རྡུལ་ཕྲན་མཚོན་ཆ། དེ་བཞིན་མེ་ཤུགས་འཕུར་མདེལ་སོགས་བཟོ་བར་ཆེས་སྤྱོད་སྒོ་ཆེ་བའི་(Helium)ཧའེ་རླངས་རྫས་ཤུགས་ཆེན་ཡོད་པའི་རང་བྱུང་ཆུ་ཚན་ཞིག་ཡིན་པ་དང་། ཆུ་ཚན་དེ་ཚན་རིག་ཁང་དག་གིས་གསར་སྤེལ་དང་བེད་སྤྱོད་གཏོང་རིན་ཡོད་སྐོར་བརྗོད་འདུག
མཚོ་བོད་ས་མཐོའི་ཚན་རིག་ཞིབ་འཇུག་ཁང་ཟེར་བ་དེའི་ཞིབ་འཇུག་འགན་འཛིན་ཀྲའོ་ཕིང་ཟེར་བ་ཞིག་གིས། ཨ་རིའི་ཚན་རིག་ཞིབ་འཇུག་མི་སྣ་དང་མཉམ་ལས་བྱས་ཏེ་གསར་དུ་རྙེད་པའི་ཆུ་ཚན་དེར་ཧའེ་རླངས་རྫས་མང་པོ་འདུས་པའི་རྒྱུ་རྐྱེན་དང་། གནས་སྟངས། འགུལ་སྐྱོད་ཀྱི་བརྒྱུད་རིམ། ཁྱབ་ཚད། ཐོན་ཁུངས་སོགས་ལ་མུ་མཐུད་ནས་བརྟག་དཔྱད་གཏིང་ཟབ་བྱ་རྒྱུ་ཡིན་སྐོར་བརྗོད་འདུག
ཧའེ་རླངས་རྫས་ནི་འདྲེས་སྦྱོར་དཀའ་བའི་རླངས་གཟུགས་ཤིག་ཡིན་པ་དང་། རླངས་རྫས་དེ་འཁོལ་བདེ་བ་དང་། ཆ་རྡུལ་ཆུང་བ། མདོག་མེད་དྲི་མེད་ཡིན་པས། སྤྱིའི་ཆ་ནས་རླངས་རྫས་གཞན་དག་དང་རྫས་འགྱུར་བྱུང་མེད་པས། གནམ་གྲུ་དང་མེ་ཤུགས་འཕུར་མདའ། དེ་བཞིན་རྡུལ་ཕྲན་མཚོན་ཆ་སོགས་བཟོ་བར་བེད་སྤྱོད་ཤུགས་ཆེན་ཡོད་པས་ཚན་རིག་ཞིབ་འཇུག་སོགས་ཀྱིས་རྒྱ་ཁྱབ་ངང་སྤྱོད་བཞིན་ཡོད་འདུག
ཕྱི་ལོ་ ༢༠༠༡ ལོར་རྒྱ་ནག་གི་ཚན་རིག་ས་གཤིས་ཁང་དང་སའི་གོ་ལའི་ཞིབ་འཇུག་ཁང་། དེ་བཞིན་རྒྱ་ནག་གིས་བརྗོད་བཞིན་པའི་བོད་ལྗོངས་ས་གཤིས་རྩད་ཞིབ་ཁང་ས་འོག་ཚ་ནུས་དང་ས་གཤིས་རུ་ཆེན་ཚན་ཞིབ་ཁང་ཟེར་བ་སོགས་ཀྱིས་བོད་དུ་ས་འོག་ཚ་ནུས་ཀྱི་ཐོན་ཁུངས་བརྟག་དཔྱད་བསྟུན་མར་བྱས་ཡོད་པ་དང་། སྐབས་དེར་མངའ་རིས་ས་ཁུལ་གྱི་ས་བབ་མཐོ་ཚད་སྨི་ ༤༣༤༠ ཟིན་པའི་ཆུ་ཚན་གྱི་རླངས་པར་ཧའེ་རླངས་འདུས་ཚད་བརྒྱ་ཆ་ ༡.༢༧ ལྷག་ཡོད་པ་ཤེས་རྟོགས་བྱུང་ཡོད་པ་དང་། རྒྱུན་ལྡན་གྱི་རླུང་ཁམས་ནང་ཧའེ་རླངས་རྫས་གྲུབ་ཚད་༥.༢ ལས་མེད་འདུག
དེའི་རྗེས་རྒྱ་ནག་གི་མཚོ་བོད་ས་མཐོའི་ཞིབ་འཇུག་ཁང་ཟེར་བ་དང་ཨ་རིའི་སི་ཐན་ཧྥོར་ཌི་སློབ་ཆེན་གཉིས་མཉམ་འབྲེལ་གྱིས་ཆུ་ཚན་ཁོངས་སུ་ཟངས་མདོང་སྤྱད་ནས་ཞིབ་འཇུག་བྱས་ཏེ། ཨ་རིའི་ཞིབ་འཇུག་པ་ཚོས་ཞིབ་འཇུག་གྲུབ་དོན་ལྟར་ན། ཆུ་ཚན་དེའི་ཧའེ་རླངས་རྫས་འདུས་ཚད་བརྒྱ་ཆ་ ༡.༡༡ བཅས་ཧའེ་རླངས་རྫས་ཀྱི་གྲུབ་ཚད་ཧ་ཅང་ཤུགས་ཆེ་བ་མ་ཟད། ཀ་ཝན་རྫས་ཟེར་བའི་འདུས་ཚད་བརྒྱ་ཆ་ ༠.༥ ཉུང་བ་ལས་མེད་པས། ཚན་རིག་ཞིབ་འཇུག་ཁང་དང་ཚོད་ལྟ་ཁང་སོགས་སུ་སྤྱོད་སྒོ་ཆེན་པོ་ཡོད་འདུག
བརྒྱུད་ལམ་གྱི་གནས་ཚུལ་ལྟར་ན། རྒྱལ་སྤྱིའི་ཐོག་ད་ལྟ་བར་རྒྱ་གར་གྱིས་འཁྱག་གྲང་གཏོང་བའི་ཐབས་ལམ་ལ་བརྟེན་ནས་ཆུ་ཚན་གྱི་རླངས་པ་དང་འདྲ་བའི་ཧའེ་རླངས་ཀྱི་འདུས་ཚད་བརྒྱ་ཆ་ ༠.༧༥ ནས་༩༠ བར་མཐོ་རུ་བཏང་ཐུབ་ཡོད་པ་མ་ཟད། ཧའེ་རླངས་སྒྲིག་ཆས་བཟོ་གྲྭ་ཞིག་ཀྱང་བཙུགས་མྱོང་ཡོད་པ་ལས། གཞན་རྒྱལ་ཁབ་སུས་ཀྱང་ཚན་རིག་ལག་རྩལ་ལ་བརྟེན་ནས་ཧའེ་རླངས་རྫས་ཀྱི་འདུས་ཚད་ཤུགས་ཆེན་ཡོད་པ་བཟོ་ཐུབ་མེད་འདུག
གསར་འགོད་པ། སངས་རྒྱས་དཀོན་མཆོག


text:
མཚོ་སྔོན་གསར་འགྱུར་དྲ་བའི་འཕྲིན། གསར་གཏོད་ནི་སྤྱི་ཚོགས་ཡར་ཐོན་ཡོང་བའི་བླ་སྲོག་ལྟ་བུ་ཡིན་ལ། ལས་སྒོ་གསར་སྤེལ་ ནི་སྤྱི་ཚོགས་དཔལ་འབྱོར་འཕེལ་རྒྱས་ལ་སྐུལ་འདེད་དང་དམངས་འཚོ་ལེགས་སུ་གཏོང་བའི་ཐབས་ལམ་གལ་ཆེན་ཞིག་ཡིན། ཟླ10 པའི་ཚེས9 ཉིན་ལ། གཏེར་ལེན་ཁ་གྲོང་ཁྱེར་གྱི་ཨོ་རྩལ་འགྲན་ཚོགས་ཐང་ཆེན་དུ་མི་ཚོགས་ཀྱིས་ཁེངས་ཡོད་ལ། མཚོ་ནུབ་ཁུལ་གྱི2018 ལོའི་ མི་དམངས་ཁྲི་སྟོང་མང་པོའི་ལས་སྒོ་གསར་སྤེལ་དང་ལས་རིགས་གསར་གཏོད་བྱེད་སྒོའི་གཟའ་འཁོར་སྤེལ་འགོ་ཚུགས་པ་རེད།
འགོ་ཚུགས་མཛད་སྒོའི་ཐོག་གཏེར་ལེན་ཁ་གྲོང་ཁྱེར་ཤིན་ཡུས་འདེབས་འཛུགས་དཔེ་སྟོན་ཁུལ་ཆེད་ལས་མཉམ་ལས་ཁང་དང་། གཏེར་ལེན་ཁ་གྲོང་ཁྱེར་གྱི་ཚྭ་འདམ་གཞོང་ནོག་གཉིས་ལྡན་གྱི་རྔ་མོང་གསོ་སྤེལ་མཐུན་ཚོགས་སོགས་ཁེ་ལས10 ལྷག་གི་ལས་བྱེད་མི་སྣས་ཡུལ་དངོས་ནས་ཐོན་རྫས་འགྲེམས་སྟོན་དང་། དྲིལ་བསྒྲགས་འགྲེམས་པང་སྒྲིག་པ། བློ་འདྲིའི་སྟེགས་བུ་བཙུགས་པ། དྲིལ་བསྒྲགས་ཀྱི་དཔྱད་གཞིའི་ཡིག་ཆ་སྤྲོད་པའི་ལས་དོན་སྤེལ་ནས། ཡུལ་སྐོར་བ་མང་པོར་འགུག་ནས་ལས་གཏོད་སྐོར་གྱི་གནད་དོན་ལ་བློ་འདྲི་དང་རྒྱུས་ལོན་བྱེད་དུ་ཡོང་ཡོད།
གཏེར་ལེན་ཁ་གྲོང་ཁྱེར་གྱི་ཚྭ་འདམ་གཞོང་ནོག་གཉིས་ལྡན་གྱི་རྔ་མོང་གསོ་སྤེལ་མཐུན་ཚོགས2006 ལོར་བཙུགས་པ་ནས་བཟུང་སྟེ། མཐོ་སྒང་གི་སྐྱེ་ཁམས་གསོ་སྤེལ་དང་ཚན་རྩལ་གསར་གཏོད་རྟེན་གཞི་གཏོད་རྒྱུར་ཐད་ཧུར་བརྩོན་བྱེད་བཞིན་ཡོད་པ་དང་།“ བྱེད་སྒོ་ནི་ཕན་ནུས་ལྡན་པའི་ལས་སྟེགས་ཞིག་ཡིན་པས། བྱེད་སྒོ་ལ་བརྟེན་ནས་སྔར་ལས་མང་བའི་མིས་རྔ་མོང་གསོ་སྤེལ་ཕྱོགས་ཀྱི་ཤེས་བྱ་རྒྱུས་ལོན་བྱེད་ཐུབ་པ་རེད། མི་གང་མང་གིས་ང་ཚོའི་མཐུན་ཚོགས་ལ་དོ་ཁུར་བྱེད་པའི་རེ་བ་འཛིན། ང་ཚོས་མུ་མཐུད་དུ་གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་བཏང་སྟེ། མཐོ་སྒང་གི་ནོག་གཉིས་ལྡན་གྱི་རྔ་མོང་སྤུས་རྟགས་ལེགས་པོ་གཏོད་རྒྱུ་དང་། མཐུན་ཚོགས་སྔར་བས་ལེགས་པའི་སྒོ་ནས་འཕེལ་རྒྱས་ཡོང་བར་སྐུལ་འདེད་གཏོང་རྒྱུ་ཡིན། ” གཏེར་ལེན་ཁ་ཚྭ་འདམ་གཞོང་ནོག་གཉིས་ལྡན་གྱི་རྔ་མོང་གསོ་སྤེལ་མཐུན་ཚོགས་ཀྱི་ཁོངས་མི་ཨོ་ཡུན་ཀ་ཡིས་དེ་ལྟར་བཤད་པ་རེད།
ཁུལ་ཚན་རྩལ་ཅུའུ་ཡི་ཅུས་ཀྲང་ཐང་རུའེ་རུང་གིས། “ བྱེད་སྒོའི་གཟའ་འཁོར་དེས་ཐོན་རྫས་འགྲེམ་སྟོན་བྱེད་པར་བརྒྱུད་ནས། རྒྱ་ཆེའི་མང་ཚོགས་ལ་རང་རེའི་ཁུལ་གྱི་བཟོ་ལས་དང་ཞིང་འབྲོག་ཐོན་ལས་ཐད་ཀྱི་འཕེལ་རྒྱས་གྲུབ་འབྲས་མངོན་རྒྱུ་ཡིན་ལ། ན་གཞོན་འབོར་ཆེན་ཞིག་རང་བརྟེན་ལས་གཏོད་བྱ་རྒྱུར་སྣེ་ཁྲིད་དེ། ཁུལ་ཡོངས་ཀྱི་ཐོན་ལས་འཕེལ་རྒྱས་ལ་སྔར་ལས་ལྷག་པའི་སྒོ་ནས་སྐུལ་འདེད་གཏོང་རྒྱུ་ཡིན”ཟེར།
ཉེ་བའི་ལོ་ཤས་རིང་། ཁུལ་ཨུ་དང་ཁུལ་སྲིད་གཞུང་གིས་གསར་གཏོད་ལས་གཏོད་ཀྱི་ལས་དོན་ལ་ཚད་མཐོའི་མཐོང་ཆེན་བྱས་ཤིང་།ཚྭ་འདམ་གཞོང་གི་འཁོར་རྒྱུག་དཔལ་འབྱོར་ཚོད་ལྟ་ཁུལ་འཛུགས་སྐྲུན་བྱེད་པའི་འཐབ་ཇུས་དམིགས་འབེན་ལ་དམིགས་ནས།ལས་སྒོ་གསར་སྤེལ་གྱིས་ལས་ཞུགས་ལ་སྐུལ་ཁྲིད་བྱེད་པ་དང་། གསར་གཏོད་ལ་བརྟེན་ནས་འཕེལ་རྒྱས་ལ་སྐུལ་འདེད་གཏོང་བར་ རྒྱུན་འཁྱོངས་བྱས་ནས། ལག་རྩལ་མཐོ་ཞིང་གསར་པའི་ཁེ་ལས་ཁག་གཅིག་སྐྱེད་སྲིང་བྱས་ནས། མང་ཚོགས་ཁག་གཅིག་ལ་སྣེ་ཁྲིད་དེ་རང་བརྟེན་ལས་གཏོད་བྱས་པ་རེད།
ལོ་ཙཱ་བ། གཡང་སྐྱིད།


text:
སྤྱིར་ཐ་སྙད་འདི་དག་སྐོར་ཕྱིས་བྱུང་བོད་ཀྱི་མཁས་པ་ཚོས་དང་པོ་གསེར་སྐྱེམས་ཞེས་པའི་“གསེར་”ནི་གསེར་གཡུ་སོགས་ཀྱི་གསེར་དང་། “སྐྱེམས་”ནི་བཏུང་བྱའི་ཞེ་ས་ཡིན་པར་བཤད་དེ། དཔེར་ན་གསེར་སྐྱོགས་དང་གསེར་སྣོད་སོགས་ཀྱི་ནང་དུ་ཆང་འབུལ་བ་དང་། ཡང་སྐྱེམས་ཞེས་པ་ཆང་ལ་ཞེ་ས་དང་ཆེ་རྟགས་རྗོད་ཚེ་གསེར་སྐྱེམས་ཞེས་བརྡ་སྦྱར་བ་དང་། ཡང་ཆང་ནང་དུ་གསེར་ཕྱེ་སོགས་བླུག་སྟེ་འཐུང་བ་དང་འབུལ་བ་སོགས་ལ་གོ་ཚུལ་ཡང་བཤད།
བོན་ལུགས་ལས་“སྐྱེམས་”ནི་ཞང་སྐད་དེ་ཆང་ལ་གོ་བར་གསུང་མཁན་ཡོད་པར་ཐོས་ཀྱང་། གུས་པས་ད་བར་མཇལ་བའི་ཞང་ཞུང་ཚིག་མཛོད་དང་སྒྲ་འགྲེལ་སོགས་ལས་སྐྱེམས་ཞང་སྐད་དུ་འགྲེལ་བར་མ་མཇལ། ཡིན་ནའང་སྐྱེམས་ཞེས་པ་ཆང་ལ་གོ་བའང་སྨན་ཆང་ངམ་སྨན་མཆོད་གཡུ་འབྲང་བདུད་བརྩི་ཞེས་ཆང་དང་བདུད་བརྩི་སྨན་སྣ་སྦྱར་ནས་གཤམ་པའི་མཆོད་པ་སྐབས་སུ། བོན་ལུགས་ཡིད་དམ་དབལ་ཕུར་གྱི་གཞུང་ལས། “འབྲུ་བཅུད་སྐྱེམས་འཕང་རོ་མཆོག་བརྒྱ་དང་ལྡན། །སྐྱེ་མེད་འཆི་མེད་བདུད་བརྩིའི་སྨན་དང་སྦྱར། །ཡོན་ཏན་ཀུན་འབྱུང་དངོས་གྲུབ་བསྙེམས་པའི་རྫས། །”སོགས་གསལ་བས་ཤེས་ནུས། སྤྱིར་བཏང་ཞང་སྐད་དུ་ཆང་ལ་”ཡུ་ཏི་”ཞེས་འབོད་ཀྱིན་མེད་དམ་སྙམ་སྟེ། ཚིག་འདི་ཆང་གི་འཚབ་ཏུ་རྒྱུན་ཏུ་བེད་སྤྱད་པར་མཐོང་ཐུབ། ཡང་སྐབས་འཚམས་སུ་དཔེར་ན། “དཀར་གསུམ་མངར་གསུམ་ཕུད་ཀྱིས་རྒྱན། །བདུད་བརྩི་ཡུ་ཏི་གསེར་སྐྱེམས་བསྐྱིལ། །”སོགས་དོན་གཅིག་པའི་ཐ་སྙད་འགའ་ཞིག་མཉམ་དུ་བཀོལ་བ་འདི་དག་གིས་ཅུང་ཁ་གསལ་དུ་འགྲོ་བཞིན་ཡོད།
གསར་རྙེད་གནའ་རྫས་སོགས་དང་འབྲེལ་བའི་སྐོར་གྱི་དཔེ་ཆ་དཔེར་ན། དགའ་ཐང་བུམ་པ་ཆེའི་དཔེ་རྙིང་ལས་(གསེར་སྐྱེམས་ཀྱི་རབས)སོགས་ཀྱི་ནང་དུ། “གསེར་གྱིས་བགྱི་བ་རིན་ཆེན་གཏེར་གྱི་རབ། །ཆང་གིས་བགྱི་བ་ཐམས་ཅད་གྱེས་པའི་རྒྱུ། །ཆང་དང་གསེར་དུ་སྦྱར་པས་སུ། །གཉི་ཟླ་བས་ནྀ་མདོག་ཡང་གསལ། །རི་རབ་པས་ནི་ལྷུན་ཡང་བསྟུག ས་གཞྀ་བས་ནི་བྱིན་ཡང་ཆེ། །རྒྱ་མཚོ་བས་ནི་གཏིང་ཡང་ཟབ། །འདྀ་དབུལ་ཞིང་བསྔོ་བ་ནྀ། འཛམ་བུ་གླྀང་བཞིའི། །ལྷ་འདྲེ་གཉན་པོ་ལ་དབུལ་ཞིང་བསྔོ་བོ། །གསེར་སྐྱེམས་འདྀ་བཞེས་ལ། །མ་ཉོ་མ་མཐུར་ཅིག། གསེར་སྐྱེམས་ཀྱི་རབས་རྫོགས་སོ། །” ཞེས་སོགས་གསེར་དང་ཆང་གི་བྱུང་ཁུངས་དང་ནུས་པ། ཕན་ཡོན་སོགས་མང་པོར་བཤད་ཡོད།
དེ་འབྲེལ་བོན་གྱི་མདོས་ཆོག་བརྒྱ་བཞི་ཞེས་པའི་གཞུང་ལས། “རིན་ཆེན་གསེར་སྐྱེམས་གཙང་མ་འབུལ། “སོགས་ནས། “ཀྱཻ་འབྲུ་བྱུང་དང་པོ་གང་ནས་བྱུང་། །དང་པོ་ནས་འབྲུ་ཆ་ཅིག་དེ། །སུམ་བཅུ་རྩ་གསུམ་ལྷ་གནས་ནས། འལྷ་དབང་རྒྱལ་བྱིན་མཛོད་ནང་ནས། །བང་ཁྲ་སྒྲོམ་བུའི་ནང་ནས་བྱུང་། །དེ་ནས་ནས་འབྲུ་ཆ་ཅིག་དེ། །ཞིང་པ་དགའ་བྱེད་ལག་ནས་བྱུང་། །བང་བ་སྐྱ་བོའི་ནང་ནས་བྱུང་། །དེ་ནས་ཡེ་གཤེན་བསྐོས་མཁན་གྱིས། །དཔྱིད་ཟླ་གསུམ་ལ་བཏབ་པ་ཡིན། །དབྱར་ཟླ་གསུམ་ལ་བསྐྱེད་པ་ཡིན། །སྟོན་ཟླ་གསུམ་ལ་འབྲས་བུ་སྨིན། །ནས་དཀར་མོ་དེ་ནི་བཞིན་བཟང་དང་། །བོན་གྱི་གསེར་སྐྱེམས་ཕུད་དུ་བྱུང་། །”ཞེས་པ་འདི་དག་གིས་གསེར་སྐྱེམས་ཀྱི་རྒྱུ་དང་བྱུང་ཁུངས་རག་ཙམ་བསྟན་ཡོད།
གཉིས་པ། གཡུ་མངོན་གྱི་སྐོར།
སྤྱིར་བན་དེའི་ཆོས་གཞུང་རྣམས་སུ་ཐ་སྙད་འདི་ཆེར་ཉུང་བར་མངོན། ཡིན་ནའང་ཆོས་རྒྱལ་སྲོང་བཙན་སྒམ་པོས་མཛད་པར་གྲགས་པའི་(བཀའ་ཆེམས་ཀ་ཁོལ་མ།)ལས། “དེ་ངོ་མཚར་ཆེ་བ་ཅིག་འདུག་ནས། དེའི་མིང་ནི་གཉན་པོ་གསང་བ་བྱ་བར་བཏགས་སོ། །དེ་རིན་པོ་ཆེའི་ཁྲི་ལ་བཞུགས་ནས་གསེར་སྐྱེམས་དང་གཡུ་སྔོན་གྱིས་མཆོད་ཀྱིན་གསོལ་བ་བཏབ།”ཅེས་གཡུ་སྔོན་ཞེས་པའི་ཐ་སྙད་ཅིག་བྱུང་།
སྤྱིར་ཐ་སྙད་འདི་དག་གནའ་བོའི་བོན་ལུགས་དང་འབྲེལ་བ་ཡོད་པ་ཞིག་ཡིན་སྟབས། བོན་གྱི་ལོ་རྒྱུས་དང་སྒྲུབ་གཞུང་རྣམས་ནས་འཚོལ་ན་ཐ་སྙད་འདི་”གཡུ་མངོན”ཏེ་གཡུ་ནི་ཡོངས་གྲགས་རིན་ཆེན་གཡུ་དང་། “མངོན་”ཞེས་པ་ནི་ཆོ་གཞུང་རྣམས་སུ་ཡར་མཆོད་དང་མར་སྦྱིན་གཉིས་སུ་ཡོད་པའི་ནང་ནས་གཙོ་བོར་ཡར་མཆོད་པའི་རིགས་ལ་གོ་དགོས་པར་སེམས། དེའང་ཐ་སྙད་འདིའི་ཚིག་རིས་ངོ་མ་ནི་”མངོན་ཆ་”ཞེས་པ་འདི་ཡིན་པར་སྙམ་སྟེ། (ཁྲོ་བོ་དབང་ཆེན་ངོ་མཚར་རྒྱས་པའི་རྣམ་བཤད་གསལ་བའི་སྒྲོན་མ)ལས། “ཞི་ཚུལ་དུ་བཅོས་པ། གསེར་སྐྱེམས་དང་། མངོན་ཆ་དང་། རིན་པོ་ཆེའི་རྩི་སྨན། འོ་མ་ལ་སོགས་མཐུན་རྫས་དང་། ཕྱག་རྒྱ་ཚིག་བཤད་དང་། སྔགས་བཅས་བྱུང་ངོ་།”ཞེས་དང་། ཡང་། ཞང་ཞུང་ཁྲི་མན་ལྕགས་ཀྱི་བྱ་རུ་ཅན་གྱི་ཐུགས་དམ་(གེ་ཁོད་ལྷ་ལ་རྟེན་མཁར་འཛུག་པ་)ཞེས་པ་ལས། “ཁྱེའུ་གཙང་མ་དང་བུ་མོ་གཙང་མ་ལ། གསེར་མངོན་དང་གཡུ་མངོན་དང་། དངུལ་ཕྱེ་དང་ཆང་སྦྱར་ཏེ། མཚེ་དང་ཉུངས་དཀར་བསྲེས་ལ་བསྐུར། ནམ་མཁར་འཐོར་ཞིང་གྱེར་རོ། །”ཞེས་དང་། མདོ་དྲི་མེད་གཟི་བརྗིད་ལས། “གཞི་མ་གཙང་མའི་སྟེང་དུ་ནི། །འབྲུ་ཡི་གཡུང་དྲུང་འཁྱིལ་བ་བྱིས། །མདོས་ཆ་ཕྱ་རྟེན་གཡང་རྟེན་བཤམས། །གསེར་སྐྱེམས་མངོན་ཆ་གཡུ་འབྲང་ཕུད། །ཕྱ་གཡང་དཔལ་གྱི་ལྷ་བརྒྱད་མཆོད། །”ཅེས་གསུངས་པ་འདི་དག་གིས་ཐ་སྙད་དེ་”གཡུ་སྔོན་”མིན་པར་”གཡུ་མངོན་”ཡིན་པར་གསལ་པོར་ཤེས་ཐུབ།
གསུམ་པ། གསེར་སྐྱེམས་དང་གཡུ་མངོན་ཅི་ཞིག་ཡིན་པའི་སྐོར།
བན་ཕྱོགས་ཀྱི་རྒྱལ་རབས་ཆོས་བྱུང་ནས་གོང་ཞུས་(བཀའ་ཆེམས་ཀ་འཁོལ་མ)ལས་བྱུང་བའི་ཚི་དུམ་དེར་དཔའ་བོ་གཙུག་ལག་ཕྲེང་བས་མཛད་པའི་(ཆོས་འབྱུང་མཁས་པའི་དགའ་སྟོན་)དུ་འགྲེལ་བཤད་ཚུལ་དུ། “ཆོས་སམ་བོན་དུ་མཁྱེན་ཚུལ་མ་བསྟན་ཡང༌། །གསེར་སྐྱེམས་གཡུ་སྔོན་ལ་སོགས་ཀྱིས་མཆོད་དེ། །གསེར་སྐྱེམས་ཞེས་བཏུང་བར་གསེར་བླུག་པ་དང༌། གཡུ་སྔོན་སྒོག་པ་ཡིན་ཟེར་ཡང་མ་དག་པ་སྟེ་བཟའ་བའི་སྟེང་དུ་གཡུ་བཟང་པོ་བཞག་པར་སྣང་ངོ༌། །”ཞེས་གསུངས་ཡོད། དེ་འབྲེལ་ཕྱིས་བྱུང་གི་མཁས་པ་ཡིན་ཟེར་མཁན་དེ་ཚོས་ཀྱང་གོང་གི་གཙུག་ཕྲེང་གི་འདོད་ཚུལ་དེར་དག་འབུད་ལྟ་བུར་བོད་ཡུལ་དུ་གནའ་སྔོན་ནས་རྒྱལ་པོ་གཙོས་པའི་མི་ཆེན་དེ་ཚོའི་གྲལ་ནས་གསེར་གཡུ་ཟས་སུ་ཟ་བའི་སྲོལ་ཡོད་ལུགས་སོགས་དང་། ལུགས་དེ་དག་ད་བར་རྗེས་འཛིན་ལྟ་བུར་དཔེར་མཚོན་ཇ་ནག་ལ་འབྲི་མར་སེར་པོ་རྒྱག་པ་དང་། དབུས་ཁུལ་དུ་འབྲས་ཚལ་མདོག་སྔོ་སེ་བྱེད་པ་སོགས་དཔང་རྟགས་བགྲང་པ་ནི་ཁུངས་བཏུག་དང་འཚོལ་དགོས་སར་མི་འཚོལ་བར། དགྲ་ཤར་དུ་ཡོད་ན་གཏོར་མ་ནུབ་ཏུ་འཕེན་པའི་ངང་ཚུལ་མཛད་པ་ནི་ངལ་བའི་རྒྱུ་ལོས་ཡིན་དྲན།
ཐ་སྙད་འདི་དག་འབྲེལ་ཡོད་བོན་གྱི་སྒྲུབ་གཞུང་རྣམས་ནས་ཅི་ཞིག་གོ་དགོས་པ་གོང་དུ་ཅུང་དྲངས་ཟིན་པ་ལས་ཤེས་ནུས་ཀྱང་། ཁ་གསལ་དང་གོ་བདེར་ཞུ་ན། “གསེར་སྐྱེམས”ནི་ཡུ་ཏི་ཆང་ལ་གསེར་ཕྱེའམ་གསེར་རྒོད་དེ་མེས་མ་བཞུས་བའི་གསེར་བླུག་ནས་དཀར་ཕྱོགས་ཀྱི་ལྷ་ཀླུ་མགོན་སྐྱབས་བྱེད་མཁན་ཚོར་སྡོང་གྲོགས་མཐུ་དཔུང་ཡོང་ཆེད་ཡར་མཆོད་པའི་རྫས་ཆ་ཞིག་དང་། དེ་བཞིན་”གཡུ་མངོན་”ཀྱང་ཡུ་ཏིའི་ཆང་ལ་གཡུ་ཕྱེའམ་གཡུ་རྒོད་དེ་མིག་མ་ཕུག་པའི་རིན་ཆེན་གཡུ་བཏབ་པའི་ཡར་མཆོད་པའི་རྫས་ཤིག་ཡིན་དགོས་པ་ནི། ཞང་ཞུང་ཙོ་མན་གྱེར་ཆེན་གྱི་ཐུགས་དམ་(གེ་ཁོད་རྟེན་འཛུག་གི་བསྐང་བ་)ལས། “ཆང་ཕུད་དུ་གསེར་བདར་ལ།” ཞེས་དང་། ཡང་གེ་ཁོད་གསང་བ་དྲག་ཆེན་གྱི་གཞུང་ལས། “གསང་རྟེན་མུ་མར་གསེར་རྒོད་དང་། ་་་ ནང་རྟེན་གཡུ་རྒོད་གསལ་བ་དང་།”ཞེས་སོགས་དང་། ཡང་དེ་ཉིད་ལས། “བདག་བཅག་ཤེལ་གྱེར་སྒྲུབ་པ་པོས། །ཏིང་རྫོགས་ལྷ་ཚོགས་ཐུགས་དམ་བསྐང་བའི་ཕྱིར། །གསེར་རྒོད་གཡུ་རྒོད་ཕུད་ཀྱིས་མཆོད། །”ཅེས་དང་། ཡང་། ཞང་ཞུང་ཁྲི་མེན་ལྕགས་ཀྱི་བྱ་རུ་ཅན་གྱིས་བཞེད་པའི་(གེ་ཁོད་གསང་བ་དྲག་ཆེན་གྱི་བརྣལ་བསང་དང་བསྐང་བ་)ཞེས་པ་ལས། “ཞང་ཞུང་ཤེལ་གྱེར་སྒྲུབ་པ་པོས། །བདུད་འདུལ་གསང་བའི་ལྷ་ཚོགས་ལ། །གསང་བའི་མཆོད་པ་འབུལ་བ་ནི། །འབྲོང་རྒོད་དར་མའི་རུ་སྐྱོགས་སུ། །བཀྲ་ཤིས་རྣམ་དག་ཞལ་བུ་རུ། །འབྲས་དཀར་ཡུ་ཏིའི་ཁུ་བ་ལ། །མུ་མར་གསེར་དང་གཡུ་ཡིས་སྤྲས། །རིན་ཆེན་སྣ་སྔའི་སྙིང་པོ་དང་། །སྨན་ལ་གསོས་ཀྱི་རྩི་མཆོག་ལ། །བདུད་རྩི་སྨན་གྱི་ཟིལ་པས་སྦྲན། །སྒྲུབ་གཤེན་དགོངས་པའི་ཏིང་འཛིན་གྱིས། །གཡུ་འབྲང་བདུད་རྩི་སྨན་དུ་བསྒྲུབ། གསེར་ལ་ལྗོན་པའི་བདུད་རྩིར་བསྒྱུར། །དང་ར་ཙམ་གྱི་གཏིང་ཟབ་འཁྱིལ། །དུག་ལྔ་དུག་གསུམ་གསོ་བའི་སྨན། །”ཞེས་གསུངས། དེས་ན་གསེར་སྐྱེམས་དང་གཡུ་མངོན་ནི་མི་ཆེན་ཚོའི་ཟ་མའི་སྟེང་དུ་གསེར་གཡུ་བཏབ་ནས་ཟ་རྒྱུ་ཞིག་མིན་པར་མཆོད་པའི་རིགས་ཏེ། དེའང་གཙང་རིགས་ཀྱི་ལྷ་ཚོགས་རྣམས་ལ་དམིགས་སུ་བཀར་ནས་མཆོད་རྒྱུ་ཞིག་ཡིན་པ་ཆེས་ཕུག་རིང་ལ་གཏིང་ཟབ་པའི་གཞུང་ཚིག་འདི་དག་གིས་ཤེས་ནུས།
སྤྱིར་བཏང་རྒྱལ་བའི་བཀའ་དང་བརྟེན་བཅོས་ཀློག་སྐབས་གུས་བརྩི་དང་ཆེ་བའི་རྟགས་སུ་དཔོན་གསས་སམ་སྒྲུབ་པ་པོས་ཞལ་དུ་གསེར་གཡུ་བཅུག་ནས་མཆོད་དགོས་པ་ནི་སངས་རྒྱས་ཀྱི་བཀའ་སྟེ། མདོ་ལས། “དང་པོ་དཔོན་གསས་ཉིད་གཙང་མའི་ཆས་སུ་ཞུགས་ཏེ། གཙང་གོས་གཙང་ཐོད་གཙང་ལྷམ་དང༌། ཕྱག་རྒྱའི་གུར་ཁྱིམ་ཁ་གསེར་ཁ་གཡུ་རྣམས་ཀྱི་ཆས་སུ་ཞུགས། པད་མའི་གདན་སྐྱིལ་མོ་ཀྲུང་བཅས་ནས།”ཞེས་དང་། མདོ་གཡུ་གཡུང་དྲུང་ཀློང་རྒྱས་ལས། “ཁ་གསེར་ཁ་གཡུ་ངོ་མཚར་བཀའ་ཡི་རྟགས། །”ཞེས་གསུངས། དེ་བཞིན་ཁྲོ་བོ་དབང་ཆེན་གྱི་གཞུང་ལས། “མུ་མར་གསེར་རྒོད་ཞལ་དུ་མུར་བ་ནི།”ཞེས་པའི་འགྲེལ་བ་སྐྱབས་སྟོན་ཁྲོ་འགྲེལ་ལས། “མུ་མར་ཞང་སྐད་དེ་གསེར་རྒོད། དེ་མུར་བ་ནི་ཉེ་ལོ་སྔགས་ཀྱི་ནུས་པ་ཆེ་བ་སྟེ་ཕྱི་རྒྱུད་ནས་ཁ་གསེར་ཁ་གཡུ་ཟེར་བ་དང་།”ཞེས་མདོར་ན་གསེར་རྒོད་དང་གཡུ་རྒོད། (འདིའི་སྐབས་ཀྱི་གསེར་རྒོད་གཡུ་རྒོད་ཅེས་པའི་དོན་ནི། སྐྱབས་སྟོན་ཁྲོ་འགྲེལ་ལས། “གསེར་རྒོད་ནི་མེས་མ་བཞུས་པ་དང་། གཡུ་རྒོད་ནི་མིག་མ་ཕུག་པ་ལ་སོགས་རིན་པོ་ཆེ་སྣ་དགུ་སྟེ།”ཞེས་པས་ངེས་སླ།) ཡང་ན་གསེར་ཕྱེ་དང་གཡུ་ཕྱེ་མཆོད་པ་ནི་གཡུང་དྲུང་བོན་ལ་ཆེ་བའི་རྟགས་འབུལ་བའམ་ཡིད་དམ་གྱི་ལྷ་ཚོགས་རྣམས་ཀྱི་འཁོར་བའི་རྟེན་ཞིག་ཡིན་ཀྱང་ཡིན་པར་སྙམ་སྟེ། གེ་ཁོད་རྟེན་འཛུག་ལས། “དབལ་ཆེན་སུམ་བརྒྱ་དྲུག་ཅུ་ལ། སྐུ་རྟེན་གསེར་གྱི་རྣ་རུ་དང་། །གསུང་རྟེན་གསལ་བའི་མེ་ལོང་དང་། །ཐུགས་རྟེན་མདའ་དར་བྱ་རྒོད་མ། །ཕུད་རྒོད་གསེར་གཡུ་འབྲུ་སྣ་དང་། །ལྷ་ཤིང་སུ་བུ་ཙནྡན་དང་། །ལྷ་རྟེན་ཤུག་པ་ལེགས་བཟང་དང་། །རྩེ་ཤིང་རྒྱན་ལྡན་ལྷ་ཡི་རྟེན། །”ཞེས་སོགས་མདོར་ན་ཞང་ཞུང་བོན་འཁོར་རྣམས་སུ་ལེགས་པར་བརྟག་ན་གསེར་སྐྱེམས་དང་གཡུ་མངོན་ཞེས་པ་རྒྱུ་གང་དང་། གང་ལ་འབུལ་འབུལ་བ། ཅིས་ཕྱིར་འབུལ་བ་སོགས་གང་འཚམས་ཞིག་ཤེས་རྒྱུ་ཡོད་བཟོ་འདུག་གོ།
ཞེས་དེང་སང་དྲ་ལམ་དུ་མར་དྲི་དང་རྩམ་དྲི་འཐུལ་བའི་གོང་གི་བོན་འབྲེལ་གྱི་ཐ་སྙད་དེ་དག་ལ་ཁུངས་ལུང་དེ་ཙམ་མེད་པའི་གོ་བ་གཞན་ཞིག་ལེན་མཁན་ཡོད་པར་གོ་ཐོས་བྱུང་བར་གསལ་བཤད་དང་དཔྱད་གཞི་མཁོ་འདོན་ཚུལ་དུ་དགེ་མིང་ཙམ་འཛིན་པ་གཤེན་ཚེ་ཚང་འོད་ཟེར་རྒྱལ་མཚན་ནམ་དྲ་མིང་(ཧི་མ་ལ་ཡའི་རྒྱལ་སྲས་)སུ་འབོད་པས་ནུབ་ཕྱོགས་འཇར་མན་ནིའི་ཡུལ་འབྲས་ལྡན་གྲོང་དུ་ཕྱི་ལོ་༢༠༡༥ཟླ་༡༠ཚེས་༢༣ཉིན་སློབ་གསེང་དུ་བྲིས།
1,467 total views, 1 views today


text:
ཆབ་སྲིད་བཙོན་པ་རུང་རྒྱས་ཨ་གྲགས་གློད་གྲོལ་ཐོབ་ཡོད་པ་རེད།
ཟླ་འདིའི་ཚེས་ ༣༠ ཉིན་བོད་ནང་གི་མཚན་མོའི་ཆུ་ཚོད་དང་པོར། ཆབ་སྲིད་བཙོན་པ་གྲགས་ཅན་རུང་རྒྱས་ཨ་གྲགས། རྒྱ་ནག་གཞུང་གིས་ “རྒྱལ་ཁབ་མགོ་རྟིང་སློག་པའི་ནག་ཉེས་” འོག་ནས་བཙོན་འཇུག་ཁྲིམས་ཆད་མི་ལོ་༨ ཧྲིལ་པོ་ཚང་སྟེ་གློད་གྲོལ་བཏང་འདུག
༢༠༠༧ ལོའི་ཕྱི་ཟླ་༨ ཚེས་༡ ཁོང་རྒྱ་གཞུང་གིས་འཇུ་བཟུང་བྱས་པ་དང་། བོད་དོན་ ལ་རྒྱབ་སྐྱོར་གནང་མཁན་གྱི་སྲིད་གཞུང་དང་ཚོགས་སྡེ་ཁག ཆབ་སྲིད་མི་སྣ་དང་ལས་འགུལ་བ། དམིགས་བསལ་ཁོང་གི་ནང་མི་དང་བཟའ་ཟླ་བུ་ཕྲུག གྲོགས་གཉེན་ཚན། གྲོང་ཁྱིམ་མཚེས་སོགས་ཀྱིས། རྒྱ་ནག་ལ་ངོ་རྒོལ་གྱི་ལས་འགུལ་འདྲ་མིན་དང་གདུང་སེམས་མཉམ་སྐྱེད་ལས་འགུལ་འདྲ་མིན་སྤེལ་ཡོད་པ་རེད།
ཕྱི་ལོ་ ༢༠༠༧ ཟླ་ ༨ ཚེས་ ༡ ཉིན་ལོ་དེའི་ལི་ཐང་གི་རྟགས་རྒྱུགས་དུས་ཆེན་སྲུང་བརྩིའི་ལས་རིམ་མགོ་བཙུགས་ཏེ། གུར་ཆེན་འོག་གྲ་སྒྲིག་བྱས་པའི་སྡིངས་ཆའི་ཐོག ལས་རིམ་སྒྲོག་སྦྱང་པས་རྒྱང་བསྒྲགས་ནས་དུས་ཆེན་གྱི་ལས་རིམ་སྒྲོགས་སྦྱང་བྱེད་བཞིན་པའི་སྐབས། རུང་རྒྱས་ཨ་གྲགས་ཀྱིས་སྡིངས་ཆའི་ཐོག་སོང་ནས་རྒྱངས་བསྒྲགས་ཁ་པར་བླངས་ཏེ་“རྒྱལ་བ་རིན་པོ་ཆེ་བོད་ལ་ཕེབས་འཇུག་དགོས་’’ “པཎ་ཆེན་རིན་པོ་ཆེ་དང་སྤྲུལ་སྐུ་བསྟན་འཛིན་ལེགས་ཀྱི་གཙོས་བོད་ཀྱི་ཆབ་སྲིད་བཙོན་པ་རྣམས་གློད་གྲོལ་གཏོང་དགོས་” “ང་ཚོ་བོད་ལ་རང་དབང་དགོས” རྒྱལ་བ་རིན་པོ་ཆེ་ནི་ང་ཚོ་བོད་ཀྱི་ནང་སྙིང་ལྟར་བུ་ཡིན། བོད་མི་རྣམས་མཐུན་ལམ་རྡོག་རྩ་གཅིག་སྒྲིལ་དགོས་ཞེས་སྐད་འབོད་གནང་བ་དང་། ཁོང་རྒྱ་གཞུང་གིས་འཛིན་བཟུང་བྱས། ས་གནས་མང་ཚོགས་སྟོང་ཚོ་མང་པོ་རྫོང་ཉེན་རྟོག་ལས་ཁང་དུ་བཅར་ཏེ་ཁོང་གློད་གྲོལ་གཏོང་དགོས་པའི་ཞུ་འབོད་རིམ་པ་བྱས་པ་དང་། ཡུལ་སྡེ་ཐག་རིང་ནས་ཡིན་པའི་མང་ཚོགས་ཁྱུ་དང་ཁྱུ་ལི་ཐང་རྫོང་གི་མཐར་བསྐོར་དུ་གུར་སྒར་བརྒྱབ་སྟེ་ཉིན་གྲངས་མང་པོའི་རིང་ངོ་རྒོལ་བྱས་ཀྱང་། ཐར་རྒྱ་གཞུང་གིས་མང་ཚོགས་ཀྱི་རེ་སྐུལ་ལ་ཡ་ལན་མེད་པར་དམག་མི་ཁྲི་ཚོ་མང་པོ་བཏང་སྟེ་མ་མང་བཀག་འགོག་དང་། ཁོང་ལ་ལོ་ ༨ ཀྱི་ཁྲིམས་ཐག་བཅད། ཁོང་གི་ཚ་བོ་ལི་ཐང་དགོན་ཆེན་གྱི་དབུ་མཛད་དང་དོ་དམ་པ་ཟུར་བ་ཨ་ཀྲུག་བློ་སྦོ་ལ་ལོ་ ༡༠ དང་། སྒྱུ་རྩལ་པ་འཇམ་དབྱངས་ཀུན་མཁྱེན་ལ་ལོ་༩ ། ཁོང་གི་ཚ་བོ་ཨ་ཀྲུག་སྐལ་བཟང་རྒྱ་མཚོ་ལ་ལོ་༥ ། བློ་ཐོག་ལ་ལོ་ ༣ ། འཇམ་དབྱང་བསྟན་འཛིན་ལ་ལོ་༣ ། (ཁོང་ལོ་དུས་ཚང་ནས་གློད་གྲོལ་བཏང་ཡང་སླར་ཡང་འཛིན་བཟུང་གི་ལོ་གསུམ་ཁྲིམས་ཐག་བཅད།) བདེ་སྐྱིད་གྲོང་པ་བློ་བཟང་ཕུན་ཚོགས་ལ་ལོ་ ༡ དང་ཕྱེད་ཀྱི་བཙོན་འཇུག་ཁྲིམས་ཐག་ཆད་བཏང་།
གོང་ཞུས་ཁོང་དང་འབྲེལ་ཡོད་ཚོ་རིམ་པ་བཙོན་འཇུག་ཁྲིམས་ཆད་ཀྱང་། “ཕྱི་རྒྱལ་ཁ་བྲལ་སྟོབས་ཤུགས་དང་ལག་འབྲེལ་བྱས་པ་” ཟེར་བ་དང་། “ཁ་བྲལ་ལས་འགུལ་བ་ལ་གསང་བ་ཕྱིར་གྱར་” ཟེར་བ་སོགས་ཉེས་མེད་ཉེས་འཛུགས་བྱས་ཏེ་ཁྲིམས་ཐག་བཅད་པ་རྣམས། ཁྲིམས་ཆད་ཀྱི་དུས་ཡུན་རྫོགས་ནས་རིམ་པས་གློད་གྲོལ་བཏང་ཟིན།
ཟླ་འདིའི་ཚེས་ ༣༠ ཉིན་གྱི་མཚན་མོ་རུང་རྒྱས་ཨ་གྲགས་ཁྱིམ་དུ་བསྐྱལ་པ་དང་། དེ་སྔོན་རྒྱ་གཞུང་གིས་ཁོང་ཕེབས་བསུ་བྱེད་མི་ཆོག་པ་དང་། མི་གཉིས་མཉམ་དུ་ཁོང་ལ་བལྟ་བར་འགྲོ་མི་ཆོག་ཟེར་བ་སོགས། བཀོད་ཁྱབ་ཉེན་བརྡ་བཏང་ཡོད་ཚོད་འདུག་པ་དང་། ལིི་ཐང་ས་ཁུལ་དུ་དམ་དྲག་ཀྱང་གང་འཚམས་བྱེད་བཞིན་ཡོད་འདུག འོན་ཀྱང་། དེང་སྐབས་མི་མང་གིས་ཁོང་ལ་འཚམས་འདྲི་བཅར་པ་སོགས། གདུང་སེམས་མཉམ་སྐྱེད་བྱེད་བཞིན་ཡོད་པའི་གནས་ཚུལ་ཡོད་པ་རེད། བོད་ཀྱི་ཆབ་སྲིད་བཙོན་པ་ཚོ་གློད་གྲོལ་སྐབས་མི་མང་གིས་དགའ་བསུའི་སྣེ་ལེན་ཤུགས་ཆེན་བྱེད་ཀྱི་ཡོད་པས། དེང་སྐབས་རྒྱ་གཞུང་གིས་མི་མང་ཡོང་མ་བཅུག་པར་མཚན་དཀྱིལ་ཙམ་ལ་ནང་དུ་སྐྱེལ་གྱི་ཡོད་པ་རེད། །